ކޯވިޑް-19 : ވިލިމާލެ މަގުތައް ޑިސްއިންފެކްޓް ކުރުމުގެ މަސައްކަތް ފަށައިފި ކޯވިޑް-19 : ވިލިމާލެ މަގުތައް ޑިސްއިންފެކްޓް ކުރުމުގެ މަސައްކަތް ފަށައިފި\nކޯވިޑް-19 : ވިލިމާލެ މަގުތައް ޑިސްއިންފެކްޓް ކުރުމުގެ މަސައްކަތް ފަށައިފި\nވިލިމާލެ މަގުތައް ޑިސްއިންފެކްޓް ކުރުމުގެ މަސައްކަތުގެ ތެރެއިން/ ފޮޓޯ: އެމްއެންޑީއެފް\nމާލެ ސިޓީގެ މަގުތައް ކުލޮރިން އަޅައިގެން ދޮވެ، ސާފު ކުރުމުގެ މަސައްކަތުގެ ދަށުން ވިލިމާލެ މަގުތައް ޑިސްއިންފެކްޓް ކުރުމުގެ މަސައްކަތް ފަށައިފިއެވެ. މި މަސައްކަތަކީ، މާލެ ސިޓީ ކައުންސިލާއި މޯލްޑިވްސް ނެޝަނަލް ޑިފެންސް ފޯސްގެ ފަޔަރ އެންޑް ރެސްކިއު ޓީމް ގުޅިގެން ކުރިޔަށް ގެންދާ މަސައްކަތެކެވެ. މި މަސައްކަތުގެތެރޭގައި ކްލޮރިން އަޅައިގެން މަގުތައް ސާފުކުރުމުގެ އިތުރުން، މަގުމަތީގައި ބަހައްޓާފައި ހުންނަ ޕެލެޓްތަކާއި، ހަލާކު ވެފައި ހުންނަ ޕެލެޓްތައް ނެގުމުގެ މަސައްކަތްވެސް ކުރާނެކަމަށް ސިޓީ ކައުންސިލުން ވިދާޅުވެއެވެ.\nމާލެ ސިޓީ މަގުތައް ސާފުކުރުމުގެ މަސައްކަތުގެ ދަށުން މާލޭގެ ހުރިހާ މަގަކާއި ހުޅުމާލޭގެ މަގުތައް މިހާރުވަނީ ސާފުކޮށްފައެވެ. މާލޭގެ މަގުތައް ކްލޮރިން އަޅައިގެން ސާފުކުރުމުގެ މަސައްކަތް މިދިޔަ އާދިއްތަ ދުވަހު ފުރަތަމަ ފަށާފައި ވަނީ ކަނބާއައިސަރަނި ހިނގުމުން އައި.ޖީ.އެމް.އެޗް ކައިރިންނެވެ. މި މަސައްކަތުގައި މާލޭގެ ބޮޑެތި މަގުތަކުގައި އެމް.އެން.ޑީ.އެފް ފަޔަރ އެންޑް ރެސްކިއުގެ ފެން ބައުޒަރު ބޭނުންކޮށްގެން ކްލޮރިން ފެން ޖަހާ، އަދި ހަނިމަގުތަކަށްވެސް ހޮޅި ވައްދައިގެން ފެން ޖަހާ ސާފުކޮށްފައިވާ ކަމަށް މަޢުލޫމާތުލިބިފައިވެއެވެ.\nމަގުތައް ސާފުކުރުމުގެ ގޮތުން ޖަހާ ކްލޮރިން ފެނުން އެއްވެސް ޞިއްޙީ މައްސަލައެއް ކުރިމަތިނުވާނެކަމަށް ސިޓީ ކައުންސިލުން ވިދާޅުވެއެވެ.\nކޯވިޑް-19 އާއި ގުޅިގެން ރާއްޖޭގައި ޢާންމު ޞިއްޙަތުގެ ކުއްލި ނުރައްކަލުގެ ޙާލަތު އިއުލާންކޮށް، ރައްކާތެރިވުމަށް ގިނަ މަސައްކަތްތަކެއް އަންނަނީ ކުރަމުންނެވެ. މިގޮތުން އާންމުން އެއްވެ އުޅުން މަދުކުރުމަށާއި ސާފުތާހިރުކަމަށް އިސްކަން ދިނުމަށް ޑޮކްޓަރުންނާއި ކަމާބެހޭ ފަރާތްތަކުން އަންނަނީ ލަފާ ދެމުންނެވެ. އަދި ޕާކްތަކާއި މައިޒާންތައް ބަންދުކޮށް ކެފޭ ރެސްޓޯރެންޓްތައްވެސް ވަނީ ބަންދުކޮށްފައެވެ.


ބޮޑެތި ރޭވުންތަކާއެކު މާލެ ސިޓީގެ ލޭންޑްޔޫސް ޕްލޭން އެކުލަވާލައިފި\n29 ނޮވެންބަރު 2021 - 14:01 1\nމާލޭގެ ލޭންޑްޔޫސް ޕްލޭން.\nވެރިކަންކުރާ މާލެ ސަރަހައްދުގައި ބޯހިޔާވަހިކަމާއި މުނިފޫހިފިލުވުމަށް ހާއްސަ ބޮޑެތި މަޝްރޫތަކެއްގެ އިތުރުން ޕާކިން ޖާގައިގެ ދަތިކަން ހައްލުކުރުމަށްޓަކައި ގިނަ ކަންކަން ހިންގުމަށް ރޭވުންތަކެއް ހިމަނައި، މާލެ ސިޓީގެ ލޭންޑްޔޫސް ޕްލޭން ސިޓީ ކައުންސިލުން އެކުލަވާލައިފި އެވެ.\nސިޓީ ކައުންސިލުން އެކުލަވާލި ލޭންޑްޔޫސް ޕްލޭނުގައި މާލޭގައި ކުރިޔަށް ގެންދަން ނިންމާފައިވާ މަޝްރޫތަކުގެ ތެރޭގައި މާފަންނުގައި މިހާރުގެ ޕޯޓު ހުންނަ ސަރަހައްދުގައި މުނިފޫހިފިލުވުމުގެ ހަބެއްގެ ގޮތުގައި ތަރައްގީކޮށް އެތަނުގައި މަލްޓިޕްލެކްސް ސިނަމާ، ބޯލިންގް އެލީ، އައިސް ސްކޭޓިން ރިންކެއްގެ އިތުރުން އޯޕަން އެއާ ސްޓޭޖެއް ހިމެނެ އެވެ. އަދި އެތަނުގައި ބިލިއާޑް އަދި ކެރަމް ފަދަ ކުޅިވަރުތަކަށް ހޯލެއް ތައްޔާރުކުރުމަށް ވެސް ލޭންޑްޔޫސް ޕްލޭނުގައި ވަނީ ހިމަނާފައިވެ އެވެ.\nއެންޓަޓެއިންމެންޓް ކޮމްޕްލެކްސްއާ ޖެހިގެން ތަރައްގީކުރަން ހަމަޖެހިފައިވަނީ ޔޮޓް މެރީނާއެކެވެ. އަދި އެތަނާއި ޖެހިގެން މާލޭގެ ހުޅަނގަށް އާބަން ޑެވެލޮޕްމެންޓް ޕްލޭނެއްގެ ދަށުން 1،000 އާއިލާއަށް ބޯހިޔާވަހިކަން ފޯރުކޮށްދިނުމަށް 25 ބުރީގެ5ޓަވަރު އެޅުމަށް ވަނީ ނިންމާފަ އެވެ.\nމާލެ ސިޓީގެ ލޭންޑްޔޫސް ޕްލޭން\nއަދި 1،500 އެއްހާ މީހުންގެ ޖާގައިގެ މިސްކިތަކާއި ހޭންޑް ބޯލް، ޓެނިސް އަދި ފުޓްސަލް ފަދަ ކުޅިވަރު ކޯޓުތައް ވެސް އެ ސަރަހައްދުގައި އެޅުމަށް ވަނީ ހަމަޖެހިފަ އެވެ.\nލޭންޑްޔޫސް ޕްލޭނުގައިވާ ގޮތުން ނަމަ އެ ރެސިޑެންޝަލް ސަރަހައްދުން ފެށިގެން މާލޭގެ މަސް މާރުކޭޓް ސަރަހައްދާއި ހިސާބަށް ބޮޑުތަކުރުފާނު މަގުން ޖާގަ ދޭން ހަމަޖެހިފައިވަނީ 15 ބުރީގެ އޮފީސް އިމާރާތްތަކާއި ހައި އެންޑް އެޕާޓްމެންޓްގެ އިތުރުން ބުޓީކް ފިހާރަތަކަށެވެ.\nމަސް މާރުކޭޓު ސަރަހައްދުގައި މިހާރު ހުރި އިމާރާތް މަސް މާރުކޭޓުގެ އޮފީސް އިމާރާތަށް ބަދަލުކުރަން ހަމަޖެހިފައިވާއިރު އެތަނުގެ މަތީ ފަންގިފިލާގައި ރެސްޓޯރެންޓް، ކެފޭ ފަދަ ތަންތަން ހިންގަން ދޫކުރަން ވަނީ ހަމަޖެހިފަ އެވެ.\nއަދި ތަރުކާރީއާ މޭވާއަށް ހާއްސަ މާރުކޭޓެއް ވެސް އެތަނުގެ ފުރަތަމަ ފަންގިފިލާގައި ގާއިމުކުރަން ހަމަޖެހިފައިވާއިރު އެ ސަރަހައްދުގައި ތަރައްގީކުރާ އިމާރާތުގެ އެންމެ ތިރީ ފަންގިފިލާ ހާއްސަކުރާނީ މަސް މާރުކޭޓަށެވެ.\nލޭންޑްޔޫސް ޕްލޭނުގައި ވަނީ މިހާރު މަޖީދިއްޔާ ސްކޫލުގެ މެއިން ގޭޓަށް ވާ ގޮތަށް އޮންނަ ޕާކިން ސަރަހައްދުގައި އިމާރާތެއް ބިނާކޮށް، އެތަނުން ދެ ފަންފިލާ ޕާކުކުރުމަށް ހާއްސަކޮށް، އެންމެ މަތި ކުޑަކުދިން ކުޅޭ ސަރަހައްދަކަށާއި ބަގީޗާއެއްގެ ގޮތުގައި ތަރައްގީކުރުމަށް ހިމަނާފަ އެވެ. ހީނާމާގެ ޕާކިން ސަރަހައްދު ވެސް ލޭންޑްޔޫސް ޕްލޭނުގައި ތަރައްގީކުރަން ހަމަޖެހިފައިވަނީހަމަ މިހެންނެވެ.\nމިހާރުގެ މަސްވެރިންގެ ޕާކު ސަރަހައްދުގައި ލޯ ރައިޒް މަލްޓި ޕާޕަސް އިމާރާތެއް އެޅުމަށް ނިންމާފައިވާއިރު އެތަނުގެ ވެސް ބޭސްމެންޓް ސަރަހައްދާއި ގްރައުންޑް ފްލޯ ޕާކިންއަށް ހާއްސަކުރުމަށް ވަނީ ހަމަޖެހިފަ އެވެ.\nމިހާރު ހުޅުމާލެ ފެރީ ޓާމިނަލް ހުންނަ ސަރަހައްދުން ފެށިގެން ކާނިވަލާއި ހަމަޔަށް މާފަންނުގައި ތަރައްގީކުރާފަަދަ އެންޓަޓެއިންމެންޓް ކޮމްޕްލެކްސްއެއް ތަރައްގީކުރުމަށް ވަނީ ހަމަޖެހިފަ އެވެ. އެގޮތުން އެތަނުގައި ވެސް މަލްޓިޕްލެކްސް ސިނަމާ، ބޯލިންގް އެލީ، އައިސް ސްކޭޓިން ރިންކެއްގެ އިތުރުން އޯޕަން އެއާ ސްޓޭޖަކާއި، ބިލިއާޑް އަދި ކެރަމް ފަދަ ކުޅިވަރުތަކަށް ހާއްސަ ސަރަހައްދެއް ތަރައްގީކުރުމަށް ވަނީ ނިންމައިފަ އެވެ. އެ ސަރަހައްދުގައި މިހާރު ހުންނަ ޕެޓްރޯލް ޝެޑާއި ޖެހިގެން ހުރި ބްލޮކްގައި ސޯވްމިލް ސިޓީ ހޮޓެލެއް ތަރައްގީކޮށް، އެތަނުގެ ބޭސްމެންޓްގައި ވެސް ޕާކުކުރާނެ ޖާގަ ހެދުމަށް ސިޓީ ކައުންސިލްގެ ލޭންޑްޔޫސް ޕްލޭނުގައި ވަނީ ހިމަނާފަ އެވެ.\nލޭންޑްޔޫސް ޕްލޭނުގައި ދެން އެންމެ ފާހަގަކޮށްލެވޭ ސަރަހައްދަކީ ލޮނުޒިޔާރަތް ޕާކުގެ ކުރިމައްޗަށް އަމީނީ މަގާއި ބޮޑުތަކުރުފާނު މަގާއި ދެމެދަށްވާ ގޮތަށް އޮންނަ ސަރަހައްދު ގާޑިޔާ އަދި ސްޓްރީޓް ފުޑް ސަރަހައްދެއްގެ ގޮތުގައި ހާއްސަކޮށް ތަރައްގީކުރުމަށް ހިމަނާފައި އޮތް އޮތުމެވެ.\nއެ ސަރަހައްދާއި ޖެހިގެން އުސްފަސްގަނޑު ސަރަހައްދުގައި އައުޓްޑޯ ޖިމެއް ތަރައްގީކުރުމަށް ލޭންޑް ޔޫސް ޕްލޭނުގައި ވަނީ ހިމަނާފަ އެވެ.\nލޭންޑްޔޫސްޕްލޭނުގައި ވަނީ ފަތާ ޓްރެކް ސަރަހައްދުގެ ކުރިމައްޗަށްވާގޮތަށް އޮންނަ 5،565 އަކަފޫޓުގެ ބިމެއް ތަރައްގީގެ ޕްލޭންތަކާއި ގުޅިގެން ރިލޮކޭޝަން ބޭނުމަށާއި އިމަޖެންސީ ހާލަތްތަކުގައި ބޭނުންކުރުމަށް ވެސް ހާއްސަކޮށްފަ އެވެ. އެ ބިމާއި ޖެހިގެން ތަރައްގީކުރަން ހަމަޖެހިފައިވަނީ ބެޑްމިންޓަން، ވޮލީ ބޯޅަ، ނެޓްބޯޅަ އާއި ޖިމެއް ހިމެނޭ މަލްޓި ޕާޕޮސް ސްޕޯޓްސް ހޯލެކެވެ.\nސިނަމާލެ ފްލެޓް ސަރަހައްދު ވެސް ތަރައްގީކުރުމަށް ލޭންޑްޔޫސް ޕްލޭނުގައި ހިމަނާފައިވާއިރު އެ ސަރަހައްދުގައި 360 އާއިލާއަށް ބޯހިޔާވަހިކަން ލިބޭނެފަދަ ރޭވުންތަކެއް ލޭންޑްޔޫސް ޕްލޭނުގައި ހިމަނާފައި ވެ އެވެ. ސިނަމާލެ ފްލެޓްތަކާއި ޖެހިގެން އިރަށް އޮންނަ ބްލޮކް ތަރައްގީކުރަން ހަމަޖެހިފައިވަނީ ބައްދަލުވުންތަކާއި ހަފްލާތައް ބާއްވާ އަދި ދަރިވަރުން ކިޔެވުމަށް ހާއްސަކޮށް ތަރައްގީކުރާ ސަރަހައްދެއް ވެސް ހިމެނޭގޮތަށް ކޮމިއުނިޓީ ސެންޓަރެކެވެ.\nބޮޑުތަކުރުފާނު މަގުން ފަތާ ޓްރެކް ސަރަހައްދު ކައިރީގައި މާލެ ސިޓީ ހޯލް އަދި މުނިސިޕަލް ހިދުމަތްތަކާއި ފިހާރަތައް ހިމެނޭ ގޮތަށް ވެސް ބޮޑު ސަރަހައްދެއް ތަރައްގީކުރުމަށް ވަނީ ހަމަޖެހިފަ އެވެ. އަދި ހަމަ އެ ސަރަހައްދުގައި ވެސް ލުއި ސިނާއީ މަސައްކަތްތަކަށް ޖާގަ ދިނުމަށް ވަނީ ހަމަޖެހިފަ އެވެ.\nދުވާ ޓްރެކް އެކުވެނި ކުރިމައްޗަށް އުތުރަށް އޮންނަ ބްލޮކުގައި ވެސް 160 އާއިލާއަށް ދިރިއުޅެވޭނެ ގޮތަށް ރެސިޑެންޝަލް އިމާރާތަކާއި ޕާކިން ސަރަހައްދުތަކެއް ގާއިމުކުރަން ލޭންޑް ޔޫސް ޕްލޭނުގައި ހިމަނާފަ އެވެ.\nމާފަންނުގެ ޓާފް ސްޓޭޑިއަމްތަކާއި ޖެހިގެން 675 އާއިލާއަށް ރެސިޑެންޝަލް އިމާރާތެއް ގާއިމުކޮށް ކޯޓްޔާޑަކާއި ކުޑަކުދިންނަށް ކުޅޭ ސަރަހައްދެއްގެ އިތުރުން ފިހާރަ އާއި ޕާކިން އަށް ސަރަހައްދުތަކެއް ވެސް ގާއިމުކުރުމަށް ވަނީ ހަމަޖެހިފަ އެވެ.\nހާބަރު އަދި މިހާރުގެ ވިލިމާލެ ޓާމިނަލް ހުންނަ ސަރަހައްދުގައި ކޮމާޝަލް ކޮމްޕްލެކްސްއެއް ހަދައި ރޫފްޓޮޕް ރެސްޓޯރެންޓް އަދި ކެފޭފަދަ ތަންތަން ތަރައްގީކުރުމަށް ލޭންޑްޔޫސް ޕްލޭނުގައި ވަނީ ހިމަނާފަ އެވެ. އަދި ރަސްފަންނު ބީޗުގައި ވެސް 20 މީޓަރަށް ބޮއި ދަމައި އޯޕަން އޭރިއާ ފަތާ ސަރަހައްދެއް ތަރައްގީކުރުމަށް ލޭންޑް ޔޫސް ޕްލޭނުގައި ވަނީ ހިމަނާފަ އެވެ.\nމިކަންކަމުގެ އިތުރުން ވެސް މާލޭގެ އެކި ސަރަހައްދުތަކުގައި ބައެއް މަގުތައް ފުޅާކޮށް، ބޭރު މަގާއި އެތެރޭގެ ބައެއް މަގުތަކުގައި ވެސް ދަތުރުކުރާ ރެޕިޑް ޓްރާންސިޓް ނިޒާމެއް ގާއިމުކުރުމަށް ވެސް ލޭންޑް ޔޫސް ޕްލޭނުގައި ވަނީ ހިމަނާފަ އެވެ.


Kuriyahdhaan anhenunnah hiyyvaru dheyn jehey: Shahid\nކުރިޔަށްދާން އަންހެނުންނަށް ހިތްވަރު ދޭން ޖެހޭ: ޝާހިދު\nސާކް ގައުމުތަކުގެ އެޑިއުކޭޝަން މިނިސްޓަރުންނާއި ހަޔާ އެޑިއުކޭޝަން މިނިސްޓަރުންގެ ތިން ވަނަ ބައްދަލުވުމުގެ ރަސްމިއްޔާތު މިނިސްޓަރު ވާހަކަ ދައްކަވަނީ -- ފޮޓޯ: ފޮރިން މިނިސްޓްރީ\nފިރިހެނުންނާއި އެއް ހަމާގައި މަސައްކަތް ކުރާ އަންހެނުންނަށް ހިތްވަރުދީ ކުރިއަށްދާނެ މަގު ފަހިކޮށްދޭންޖެހޭ ކަމަށް ފޮރިން މިނިސްޓަރު އަބުދުﷲ ޝާހިދު ވިދާޅުވެއްޖެ އެވެ.\nސާކް ގައުމުތަކުގެ އެޑިއުކޭޝަން މިނިސްޓަރުންނާއި ހަޔާ އެޑިއުކޭޝަން މިނިސްޓަރުންގެ ތިން ވަނަ ބައްދަލުވުން ފަށަން ކްރޮސްރޯޑްގައި މިއަދު ބޭއްވި ރަސްމިއްޔާތު ޝަރަފުވެރި ކޮށްދެއްވައި މިނިސްޓަރު ވިދާޅުވީ ތައުލީމަކީ ގައުމެއްގެ ފަގީރުކަން ނައްތާލައި ދޭނެ ހަތިޔާރު ކަމަށެވެ. އަދި ރީޖަނެއްގެ ތަރައްގީ އާއި ކުރިއެރުމުގެ އެންމެ މުހިންމު އެއް އަސާސަކީ ވެސް ތައުލީމު ކަމަށެވެ.\nމިނިސްޓަރު ވިދާޅުވީ މި ރީޖަންގެ ގައުމުތަކުން ތައުލީމީ ނިޒާމުގެ ތެރެއިން ކުރިއެރުންތަކެއް ހޯދައިފި ކަމަށާއި ނަމަވެސް އަދިވެސް ކުރަންހުރި މަސައްކަތްތައް ވަރަށް ގިނަ ކަމަށެވެ.\n"ސަސްޓެއިނަބަލް ޑިވެލޮޕްމެންޓް ގޯލްސްތަކާއެކު ކުރިއަށް ފިޔަވަޅު އަޅަމުންދާއިރު އަންހެނުންނަށް އެކި ރޮނގުތަކުން ދަސް ކުރެވޭނެ މަގުތައް އަޅުގަނޑުމެން ޖެހޭ އެޑަޕްޓް ކުރަން، ފިރިހެނުންނާއި އެއް ހަމައެއްގައި މަސައްކަތްކުރާ އަންހެނުންނަށް ހިތްވަރުދޭން ޖެހޭ، މަގުތައް ފަހިކޮށް ދޭން ޖެހޭ، އަޅުގަނޑުމެން ދިވެހިން ފަހުރުވެރިކަމާއެކު ގަބޫލުކުރާ އެއް ކަމަކީ މަންމައަކީ އަޅުގަނޑުމެންގެ ފުރަތަމަ ޓީޗަރު،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ވޭތުވެދިޔަ ދެ އަހަރެއްހާ ދުވަހުގެ ތެރޭގައި ސައުތު އޭޝިއާ ގައުމުތަކުން ތައުލީމީ ނިޒާމުގައި ކުރިއެރުންތަކެއް ހޯދާފައި ކަމަށެެވެ.\nސާކް ގައުމުތަކުގެ އެޑިއުކޭޝަން މިނިސްޓަރުންނާއި ހަޔާ އެޑިއުކޭޝަން މިނިސްޓަރުންގެ ތިން ވަނަ ބައްދަލުވުމުގެ ރަސްމިއްޔާތުގެ ތެރެއިން -- ފޮޓޯ: ފޮރިން މިނިސްޓްރީ\n"ސްކޫލުތަކަށް ވަންނަ ކުދިންގެ އަދަދު އިތުރު ކުރެވިއްޖެ، ޕްރައިމަރީ ކުދިންނަށް ކިޔަވައި ދިނުމަށް ބޭނުންވާ ހުރިހާ ފުރުސަތުތަކެއް ހުޅުވާލެވިއްޖެ، ރަނގަޅު ނަތީޖާ ހޯދާ ދަރިވަރުންގެ އަދަދުވެސް އިތުރު ކުރެވިއްޖެ، އަޅުގަނޑުމެންނަށް ފެނިއްޖެ އަޅުގަނޑުމެންގެ އަންހެން ކުދިން އެއް ހަމައެއްގައި ސްކޫލާއި ކޮލެޖްތަކުގައި ފައިހަމަ ކުރަމުންދާ މަންޒަރު، އަދި ސްކޫލުތަކުން ޑްރޮޕް އައުޓްވާ ޒުވާނުންގެ އަދަދުވެސް މަދު ކުރެވިއްޖެ،" މިނިސްޓަރު ވިދާޅުވި އެވެ.\nނަމަވެސް އަދިވެސް ބައެއް ގައުމުތަކުން ކިޔަވައި ދިނުމުގައި ޖެންޑާގެ ތަފާތު ކުރުން ގެންގުޅޭ ކަމަށް މިނިސްޓަރު ވިދާޅުވި އެވެ.\nސަރުކާރުގެ އެންމެ ބޮޑު އިސްކަމެއްދޭ އެއް ކަމަކީ ހާއްސަ އެހީއަށް ބޭނުންވާ ކުދިންނަށް ތައުލީމު ފޯރުކޮށްދެވޭނެ ފަހި ގޮތްތައް ގާއިމް ކުރުން ކަމަށެވެ. ތައުލީމީ ނިޒާމަކީ ގައުމުގެ އެކޮނޮމީ އާއި ތަރައްގީގެ އެއް އަސާސް ކަމަށެވެ. އެކަންކަން ކުރިއެރުވުމަށް ހަރުދަނާ ތައުލީމީ ނިޒާމެއް މުހިންމު ކަމަށްވެސް މިނިސްޓަރު ވިދާޅުވި އެވެ.\nއަބްދުﷲ ޝާހިދު މިނިސްޓްރީ އޮފް އެޑިއުކޭޝަން ހަޔާ އެޑިއުކޭޝަން މިނިސްޓްރީ\nމޮރޮކޯ އިން ރާއްޖެއަށްދޭ ސްކޮލާޝިޕްގެ ފުރުސަތު އިތުރުކޮށްފި\nބްރޫނާއީން ރާއްޖެއަށް ދޭ ސްކޮލާޝިޕް އިތުރުކުރަނީ


އާ އަހަރާ ދިމާކޮށް ރާއްޖެ އަންނަ އަމިއްލަ ޖެޓްތަކާއި އެއާލައިންތަކުގެ ފްލައިޓްތައް އިތުރުވެ، މިއަދަކީ އަނެއްކާވެސް ވެލާނާ އިންޓަނޭޝަނަލް އެއާޕޯޓް (ވީއައިއޭ)އަށް ވަރަށް ބާރު ބޮޑު ދުވަހެއް ކަމަށް، އެމްއޭސީއެލުން ބުނެފި އެވެ.\nވެލާނާ އިންޓަނޭޝަނަލް އެއާޕޯޓް (ވީއައިއޭ) އިން މިއަދު ކަރަންޓް ކެނޑުނުތާ ގާތްގަނޑަކަށް 10 މިނެޓް ތެރޭގައި އަލުން ކަރަންޓް ދީފައިވާ ކަމަށް އެމްއޭސީއެލް އިން ބުނެފި އެވެ.\nމިއަހަރު ތިން ވަނަ ފަހަރަށް އެއާޕޯޓު ރެކޯޑު މުގުރާލައިފި\nވެލާނާ އިންޓަނޭޝަނަލް އެއާޕޯޓަށް ޖެއްސި އަދި ފުރި ފްލައިޓްތަކުގެ އަދަދު 239 އަށް އަރައި، އާދިއްތަ ދުވަހަކީ ރެކޯޑް އަދަދަކަށް ރަންވޭގެ ހަރަކާތްތައް ހިނގި ދުވަހެއް ކަމަށް، މޯލްޑިވްސް...\nމޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް)ގެ މުވައްޒަފުންނަށް ގިނަ ކަންތައްތަކެއް ރޭވިގެން ހިންގަމުން އަންނަ ކަމަށް އެ ކުންފުނީގެ މެނޭޖިން ޑިރެކްޓަރު އާދިލް މޫސާ މިރޭ ވިދާޅުވެއްޖެ އެވެ.\nކާބޯތަކެތި ވިއްކާ ހަ ޗެއިނަކަށް އެއާޕޯޓުން ޖާގަ ދެނީ\nދުނިޔޭގެ އެންމެ ވަރުގަދަ ހަ ފްރެންޗައިސް ރެސްޓޯރަންޓާއި ކެފޭ ބްރޭންޑްތަކަށް ވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި އިންވެސްޓްކުރުމުގެ ފުރުސަތު މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ހުޅުވާލައިފި އެވެ.


"Incredible India" ge aa moonakee Amitabh aai Priyanka\n"އިންކްރެޑިބްލް އިންޑިއާ" ގެ އާ މޫނަކީ އަމީތާބާއި ޕްރިޔަންކާ\nއަމީތާބް (ވ) އާއި ޕްރިޔަންކާ: ކުރިއަށް އޮތް ތިން އަހަރުގައި "އިންކްރެޑިބްލް އިންޑިއާ"ގެ ބްރޭންޑް އެމްބެސެޑަރުންނަށް ވަނީ ހަމަޖައްސާފައި\nއިންޑިއާގެ ޓޫރިޒަމް ޕްރޮމޯޓްކުރުމަށް ހިންގާ ކެމްޕެއިން، "އިންކްރެޑިބްލް އިންޑިއާ"ގެ ބްރޭންޑް އެމްބެސްޑަރަކަށް ފާއިތުވި ތިން އަހަރު ހުރި، އާމިރް ޚާން ކޮންޓްރެކްޓް ހަމަވުމުން މިކެމްޕެއިންނުން ވަކިވެފައިވާއިރު، ކެމްޕައިންގެ ބްރޭންޑް އެމްބެސްޑަރުންނަށް މެގަސްޓާ އަމީތާބް ބައްޗަން އާއި ބޮލީވުޑްގެ މަޝްހޫރު ބަތަލާ އަދި މިހާރު ހޮލީވުޑްގައި ފިޔަ ޖަހަމުން އަންނަ ޕްރިޔަންކާ ޗޯޕްޅާ ހަމަޖައްސައިފި އެވެ.\nދުނިޔޭގެ އެކި ކަންކޮޅުތަކުގައި އިންޑިއާ ޕްރޮމޯޓްކުރުމަށް ހިންގާ މި ހާއްސަ ކެމްޕެއިންގެ އާމޫނަކަށް މިދެތަރިން ހަމަޖައްސާފައިވާއިރު، އަމީތާބް އަކީ އިންޑިއާގެ ގުޖްރާތް ސްޓޭޓްގެ ޓޫރިޒަމް ބްރޭންޑް އެމްބެސްޑަރުވެސްމެ އެވެ.\nއަމީތާބް މިކެމްޕެއިންގެ އެމްބެސެޑަރެއްގެ ގޮތުން ހަމަޖައްސައިފައިވަނީ ޕްރައިމް މިނިސްޓަރުންގެ އޮފީހުންނެވެ. އަދި ޕްރިޔަންކާ ވެސް އެމްބެސެޑަރެއްގެ ގޮތުން ހަމަޖައްސާފައިވަނީ މިހާރު އޭނާ ކުޅެމުން އަންނަ އެމެރިކަން ޓީވީ ސީރީޒް "ކުއަންޓިކޯ"ގެ ސަބަބުން އޭނާގެ މަޝްހޫރުކަން ދުނިޔޭގައި ބޮޑުވެފައިވާތީ އެވެ.\n"އިންކްރެޑިބްލް އިންޑިއާ"ގެ އާ އެމްބެސެޑަރުން އިއުލާންކުރުމަށް ހަމަޖެހިފައިވަނީ އަންނަ ހަފްތާގެ ތެރޭގަ އެވެ. އަމީތާބް އާއި ޕްރިޔަންކާ މިކެމްޕޭނުގައި އެމްބެސެޑަރުންގެ ގޮތުން ހަރަކާތްތެރިވާނީ ތިން އަހަރު ދުވަހަށް ކަމަށާއި މިކަމަށް މިދެތަރިން އެއްވެސް ލާރިއެއް ނުނަގާ ކަމަށްވެ އެވެ.\nމުސްލިމުންނަށް އިންޑިއާގައި މިހާރު ކެތްނުކުރެވޭ ދަރަޖައަށް ކަންތައްތައް ގޮސްފައިވާ ކަމަށް އާމިރް ދެއްކި ވާހަކަތަކާއި ގުޅިގެން އޭނާއާއި ދެކޮޅަށް ގިނަބަޔަކު އަޑުއުފުލަމުން އައި ދަނޑިވަޅުގައި "އިންކްރެޑިބްލް އިންޑިއާ"ގެ ކެމްޕެއިންނުން އާމިރް ވަކިކޮށްފައިވާ ކަމުގެ އަޑުތައް އެރުމުން އިންޑިއާގެ ޓޫރިޒަމް މިނިސްޓްރީއިން ވަނީ އާމިރް ވަކިނުކުރާ ކަމަށާއި އާމިރް ބައިވެރިވި ކެމްޕޭނަކީ ކޮންޓްރެކްޓް އުސޫލުން އެޑްވަޓައިޒިން ކުންފުންޏަކަށް ދީފައިވާ އެއްޗެއް ކަމަށާއި އެ ފަރާތުގެ ކޮންޓްރެކްޓްގެ މުއްދަތު ހަމަވުމުގެ ސަބަބުން އެ ކެމްޕޭނުގައި ބައިވެރިވާ އެންމެން ވެސް ކެމްޕޭނުން ވަކިވީ ކަމަށެވެ.\nނަމަވެސް އާމިރް ދެއްކި ވާހަކަތަކުގެ ސަބަބުން އޭނާ މިކެމްޕެއިނުން ވަކިކޮށްފައިވާ ކަމަށް ދެކެވޭ ވާހަކަތަކާއި ގުޅިގެން ވަނީ މިފަދަ ކެމްޕެއިނެއްގެ އެމްބެސްޑަރަކީ ކާކުކަން ކަނޑައަޅާނީ ސަރުކާރުން ކަމަށާއި އަދި އޭނާ މިކެމްޕެއިންނުން ވަކިކުރަން ސަރުކާރުން ނިންމި ނިންމުމަށް އިހްތިރާމްކުރާ ކަމަށްވެސް އާމިރް ވަނީ ބުނެފަ އެވެ.\nއާމިރް ވަނީ ވޭތުވެދިޔަ 10 އަހަރު އިންޑިއާގެ ޓޫރިޒަމް ޕްރޮމޯޓްކުރުމުގެ ބްރޭންޑް އެމްބެސެޑަރެއްގެ ގޮތުގައި ހަރަކާތްތެރިވެފަ އެވެ.


09 hours 10 mins agoޤާސިމް އިބްރާހީމްއަކީ ހަށިކޮޅަށްވުރެ ހިތްޕުޅު ބޮޑު ބޭފުޅެއް: އެކޭ09 hours 25 mins agoދުނޔޭގެ އެންމެ ފަލަ އަންހެނާ ޔޫއޭއީގެ ހޮސްޕިޓަލަކުން ޖާގަ ހޯދަނީ ދިރާގުން ސެމްސަންގް ގެލްކްސީ S8 އަދި +8Sގެ ޕްރީ ރެޖިސްޓްރޭޝަން ހުޅުވާލައިފި\nއާރޓިކަލްކިޔުމަށް ހޭދަވާނެކަމަށް ބެލެވެނީ :0މިނެޓް, 52 ސިކުންތު ދިރާގުން ސެންމަންގްގެ އެންމެ ފަހުގެ ފްލެގްޝިޕް ސްމާޓްފޯން ސީރީޒް ކަމަށްވާ ސެމްސަންގް ގެލެކްސީ S8 އަދި ގެލެކްސީ +8Sދިރާގުވެބްސައިޓްމެދުވެރިކޮށް މިއަދުން ފެށިގެން ޕްރީ ރެޖިސްޓަރކުރުމުގެ ފުރުސަތު މިއަދު ހުޅުވާލައިފިއެވެ. ދިރާގު މެދުވެރިކޮށް ފޯނު ބައްލަވައިގަންނަ ފަރާތްތަކަށް ހަމަސްދުވަހު ހިލޭ ޑޭޓާ ލިބޭނެއެވެ. ކަސްޓަމަރުންނަށް އިތުރު ލުއި ފަސޭހަ ފޯރުކޮށްދިނުމުގެ ގޮތުން، އިންސްޓޯލްމެންޓަށް ފައިސާ ދައްކާގޮތަށް ފޯނުގަތުމުގެ ފުރުސަތު ދިރާގުން ވަނީ ޕޯސްޓްޕެއިޑް ކަސްޓަމަރުންނަށް ހުޅުވާލާފައެވެ.\nސެމްސަންގް ގެލެކްސީ S8ދެ ކުލަޔަކުން ލިބެން ހުންނާނެއެވެ. އެއީ މިޑްނައިޓް ބްލެކް އަދި މޭޕަލްގޯލްޑްއެވެ. ސެމްސަންގް ގެލެކްސީ +8S ލިބެން ހުންނަ ކުލަތަކަކީ މިޑަނައިޓް ބްލެކް، މޭޕްލް ގޯލްޑް އަދި ކޮރަލް ބްލޫ އިންނެވެ. ސެމްސަންގް ގެލެކްސީ S8އަދި+8S ގަންނަން ޝައުގުވެރިވާ ފަރާތްތަކުން މިއަދުން ފެށިގެން ދިރާގު ވެބްސައިޓް www.dhiraagu.com.mvމެދުވެރިކޮށް ޕްރީބުކް ކުރުމުގެ އިންތިޒާމް ހަމަޖެހިފައިވާކަމަށް ދިރާގުން ބުނެއެވެ. ކޮމެންޓް ކުރެއްވުމަށް


SunOnline: Hnaguraama in anna meehun rehabilitate kuraa marukazuge masakkaiy nimijje\nހަނގުރާމައިން އަންނަ މީހުން ރީހެބިލިޓޭޓް ކުރާ މަރުކަޒުގެ މަސައްކަތް ނިމިއްޖެ\nޝަފްނާ ހުސައިން 03 Feb 2020, 10:25\nހަނގުރާމަތަކަށް ގޮސްފައި އަންނަ މީހުން ރިހިބިލިޓޭޓް ކުރަން ކ. ހިންމަފުށީގައި އިމާރަތްކުރާ ޑީ-ރެޑިކަލައިޒޭޝަން އެންޑް ރީހެބިލިޓޭޝަން ސެންޓަރުގެ މަސައްކަތް ނިމިފައިވާ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nސީރިއާގައި ހާލުގައި ޖެހިފައިވާ ދިވެހި އަންހެނުންނާއި ކުޑަކުދިން ރާއްޖެ ގެނެސް އެ މީހުން ރިހެބިލިޓޭޓްކޮށް އަނބުރާ މުޖުތަމައަށް ގެނައުމުގެ މަސައްކަތް ކުރަން ނިންމެވީ ރައީސް ސޯލިހެވެ.\nރައީސް މީގެކުރިން ވިދާޅުވެފައި ވަނީ ސީރިއާގައި ހާލުގައި ޖެހިފައި ތިބި ދިވެހި އަންހެނުންނާއި ކުޑަކުދިން އެހެން ގައުމަކަށް ގެންދިޔުމަށް ފަހު އަނބުރާ ރާއްޖެ ގެނައުމުގެ މަސައްކަތް ކުރަމުން އަންނަ ކަމަށާއި އެ މީހުން އަނބުރާ ރާއްޖެ ގެނެސް މުޖުތަމައަށް ނެރުމުގެ ކުރިން އެ މީހުން ރިހިބިލިޓޭޓް ކުރާނެ ކަމަށެވެ.\nއެމީހުން ރިހެބިލިޓޭޓް ކުރާ މަރުކަޒުގެ މަސައްކަތް ފެށީ މިދިޔަ ސެޕްޓެމްބަރު މަހުގެ ތެރޭގައެވެ. އެ މަސައްކަތް ހަވާލުކޮށްފައި ވަނީ ޕޮލިސް ވެލްފެއާ ކޯޕަރޭޝަން (ޕޮލްކޯ) އަށް، 49 މިލިއަން ރުފިޔާއަށެވެ.\nމިއަދު ރައްޔިތުންގެ މަޖިލީހުގައި ރިޔާސީ ބަޔާން އިއްވަވައިދެއްވަމުން ރައީސް ވިދާޅުވީ މިހާރު އެ މަރުކަޒުގެ މަސައްކަތް އެއްކޮށް ނިމިފައިވާ ކަމަށެވެ.\n"ރާއްޖެއިން ބޭރުގައި ކުރާ ޓެރަރިސްޓް ހަނގުރާމަތަކަށް، ނުވަތަ އެފަދަ ސަރަހައްދުތަކަށް ދިޔުމަށް ފަހު އެނބުރި އަންނަ މީހުން، އިސްލާހުކޮށް މުޖްތަމައަށް ގެނައުމަށްޓަކައި ގާއިމުކުރާ، ނޭޝަނަލް ރީއިންޓެގްރޭޝަން ސެންޓަރުގެ އިމާރާތް ވެސް މިހާރުވަނީ ހަދައި ނިމިފައި،" ރައީސް ވިދާޅުވިއެވެ.\nނޭޝަނަލް ކައުންޓާ ޓެރަރިޒަމް ސެންޓަރު (އެންސީޓީސީ) އިން ހާމަކޮށްފައިވާ ގޮތުގައި ސީރިއާ ހަނގުރާމައިގައި ބައިވެރިވުމަށް 173 ދިވެއްސަކު ވަނީ ގޮސްފައެވެ. އޭގެ ތެރޭގައި ހިމެނެނީ 53 ޕަސެންޓު ފިރިހެނުންނާއި 26 ޕަސަންޓު އަންހެނުން އަދި 26 ޕަސަންޓު ކުޑަކުދިންނެވެ.\nކޮމިޝަނަރު އޮފް ޕޮލިސް މުހައްމަދު ހަމީދު މީގެކުރިން ވިދާޅުވެފައި ވަނީ ދާހިލީ ހަނގުރާމައިގައި ބައިވެރިވުމަށް ސީރިއާއަށް ދާން 423 ދިވެއްސަކު މަސައްކަތް ކުރި ކަމަށާއި އެހެން ނަމަވެސް 250 މީހުންނަށް އެކަން ކާމިޔާބު ނިވި ކަމަށެވެ.\nރައީސް މިއަދު ވިދާޅުވީ ދީނުގެ ނަމުގައި ހައްދުފަހަނައަޅާފައިވާ ހަރުކަށި ފިކުރު ފެތުރުމާއި، ދީނާ ހިލާފު ހިޔާލު ފާޅުކުރުމަކީ، ރާއްޖޭގެ ސަލާމަތާއި ރައްކާތެރިކަމަށް އޮތް ބޮޑު ގޮންޖެހުމެއް ކަމަށެވެ. އަދި ރާއްޖޭގައި އެކަން ފެތުރިފައިވާ މިންވަރު ސަރުކާރުން އާންމުކޮށް، އެކަމާ ދެކޮޅަށް މިދިޔަ އަހަރު ގިނަ މަސައްކަތްތަކެއް ކޮށްފައިވާނެ ކަމަށް ވިދާޅުވި އެވެ.\n"މިއީ އެތައް އަހަރެއްގެ ފުނަށް މޫލާފައި އޮތް ދެ މައްސަލަ ކަމަށް ވިޔަސް، މިއަދާ ހަމައަށް މިކަން ހައްލުނުވެ އޮތީ، އެއީ ނުހިނގާ ކަމެއްކަމަށް ހަދައި، އޭރުގެ ސަރުކާރުތަކުން މާބޮޑު ސަމާލުކަމެއް ނުދީ އޮތުމުން،" ރައީސް ވިދާޅުވި އެވެ.\nއެހެންކަމުން އެކަންކަން ހައްލުކުރުމަށް ކަމާބެހޭ މުއައްސަސާތަކުގެ މެދުގައި އިންޓެލިޖެންސް މައުލޫމާތު ބަދަލުކުރެވޭނޭހެން، ގައުމީ އެކްޝަން ޕްލޭނެއް އެކުލަވާލައި، ތަންފީޒުކޮށް މޮނިޓާ ކުރުމުގެ މަސައްކަތް މިއަހަރުގެ ތެރޭގައި ފެށޭނެ ކަމަށް ރައީސް ވިދާޅުވި އެވެ.\n"ޓެރަރިޒަމާއި ހަރުކަށި ހިޔާލުގެ ފިކުރާ ދެކޮޅަށް މަސައްކަތްކުރުމަށް މުއައްސަސާތަކުގެ މެދުގައި، މުއާމަލާތުކުރެވޭނެ މަރުކަޒީ ނިޒާމެއް އެކުލަވާލައި ތަންފީޒުކުރަން ފެށޭނެ،" ރައީސް ވިދާޅުވި އެވެ.\nހަނގުރާމައިން އަންނަ މީހުންގެ ރީހެބް ނިމިއްޖެ\nޖަލަކީ ހަނގުރާމައަށް މީހުން ރެކްރޫޓު ކުރާ ކިއްލާ: ނަޝީދު


ބީލަން ހުށަހެޅުމުގެ ދަޢުވަތު - އައްޑޫ ސިޓީ ހިތަދޫ އެޕޯލޯ ސިމެންތި ގުދަން ހިންގި ޢިމާރާތާއި ބިން ކުއްޔަށް ހިފާނެ ފަރާތެއް ހޯދަން\n22 ޖޫން 20223days ago\nއައްޑޫ ސިޓީ ހިތަދޫ އެޕޯލޯ ސިމެންތި ގުދަން ހިންގި ޢިމާރާތާއި ބިން (5893.28 އަކަފޫޓް) ކުއްޔަށް ހިފާނެ ފަރާތެއް ހޯދަން ބޭނުންވެއްޖެއެވެ.\nބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 2022 ޖުލައި 04ވާ ހޯމަދުވަހުން ފެށިގެން 2022 ޖުލައި 07 ވާ ބުރާސްފަތި ދުވަހުގެ މެންދުރު 12:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ. މި މެއިލްއަށް ފޮނުވޭ ސުވާލުތަކުގެ ޖަވާބު 2022 ޖުލައި 07 ވާ ބުރާސްފަތި ދުވަހުގެ 18:00ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެއެވެ.\nމިކަމާއި ގުޅޭ މައުލޫމާތު ޝީޓު އަދި ބިޑް ފޯމް 2022 ޖޫން 26 ވާ އާއްދީއަތް ދުވަހުން ފެށިގެން 2022 ޖުލައި 04 ވާ ހޯމަ ދުވަހުގެ މެންދުރު 12:00 އާއި ހަމަޔަށް މިއިދާރާއިން ގަންނަން ލިބެން ހުންނާނެއެވެ. މައުލޫމާތު ޝީޓް އަދި ބިޑް ފޯމް ބީލަމުގައި ބައިވެރިވުމަށް ރަޖިސްޓްރީކުރާ ފަރާތްތަކަށް ސޮފްޓްކޮޕީ ފޯރމެޓްގައި މެއިލްކުރެވޭނެއެވެ.\nބީލަމުގައި ބައިވެރިވުމަށް ރެޖިސްޓްރޭޝަން ފުރިހަމަކުރުމަށް މިދެންނެވި މުއްދަތުގެ ތެރޭގައި ބީލަމަށް ރަޖިސްޓްރީވުމަށް އެދޭ ފަރާތުގެ ނަމާއި އެޑްރެސް، ގުޅޭނެ ނަންބަރާއި އީ-މެއިލް އެޑްރެސް އެނގޭނެހެން މިއިދާރާގެ [email protected] އަށް ރިކްއެސްޓްކޮށް ފައިސާ ޑިޕޮޒިޓްކުރުމަށްފަހު، ފައިސާ ޖަމާކުރިކަމުގެ ސްލިޕް މެއިލްކޮށްދެއްވުން އެދެމެވެ. ބިޑް ދޮކިއުމެންޓެއްގެ އަގަކީ 300.00ރުފިޔާ (ތިންސަތޭކަރުފިޔާ) އެވެ.\nބީލަންތައްބަލައިގަތުމާއި،އަދިބީލަންހުޅުވުންއޮންނާނީ 2022 ޖުލައި 12 ވާ އަނަގާރަ ދުވަހުގެ 11:00ގައި އައްޑޫ ސިޓީ ކައުންސިލް އިދާރާގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދުކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n23 ޛުލްޤަޢިދާ 1443\nޕަބްލިޝް ކުރި ތާރީޚް: 22-06-2022\nސުންގަޑި: 2022-07-04 12:00:00


(7 ފެބްރުއަރީ 2019 އާ ގުޅޭ)\nމީކާޢިލްއާއި ޒިޔަޒެލް ދައްކަން ހުރި ވާހަކަތައް ދައްކައި ނިމުމުން އީޝަލް އެނބުރި ދިޔައީ ހިސާބެއްގެ ހިތްހަމަޖެހުމެއް ލިބިފައި ހުރެއެވެ. ޒިޔަޒެލްއާ ބައްދަލުކުރަން ގޭ ދޮށަށް ޖިންނީން ޖަމާވެފައި ތިބުމުން އޭނާ އެމީހުންނާ ބައްދަލުކުރަން ނުކުތެވެ. އެތަނުގައި ދެންތިބީ މިޒަރެންނާއި ލުގަލްބަންދާއެވެ. މީކާޢިލް އިޝާރާތްކުރީ އޭނާއާއެކު އެ ދެ މީހުން އައުމަށެވެ. އެ ތިންމީހުން އައިސް ވަނީ ޒިޔަޒެލްގެ ކުތުބު ޚާނާއަށެވެ.\nރަށުތެރެއަށް އޮތީ އަނދިރިކަން ވެރިވެފައެވެ. ރަށުގައި ދިރިއުޅޭ މޫމިން ޖިންނީން ގިނައެވެ. އެ މީހުންނަށް ނުކިޔަމަންތެރިވާން ކެރޭވަރު ޖިންނިއެއް ރަށުގައި ނޫޅެއެވެ. އެމީހުންގެ އިމާމަކީ ޒިޔަޒެލްއެވެ. ނަމަވެސް ކައިރީ ރަށްތަކުގެ ކަންތައްތަކާއި ޒިޔަޒެލް ބެހިއެއް ނުހަދައެވެ. އަދި އޭނާގެ ޖަމާޢަތުން ވެސް ކައިރީ އޮންނަ ރަށްތަކުގައި ހިނގާ ކަންކަމަށް ނުފޫޒުފޯރުވާ ނުހަދައެވެ. ރަށަށް ގާތްކުރާ ޖިންނީންގެ ފަރާތުން ނުރައްކަލެއްނެތްނަމަ އެބައިމީހުންގެ ބޭނުން ފުދި އެނބުރިދަންދެން ރަށުގައި ތިބުމުގެ ހުއްދަ އަންނަނީ ދެމުންނެވެ.\nރަށުގެ ބޮޑު ތުނޑިއަށް ފައިބަން އޮންނަ ދިމާ އަތިރިމަތީގައި ޖަހާފައި ހުރި އަލިފާންގަނޑުން ހިސާބުގައި ހޫނުކަމެއް ހަރުލާފައި ހުއްޓެވެ. ދޭތެރެއަކުން ގިނި އަދައިގަނެ ކަނިތައް ބުރައިގެންދާތަން ފެނެއެވެ. އަލިފާންގަނޑުގެ ހޫނުކަމުގެ އަސަރު އޭގެ ވަށައިގެން ތިބި ޒުވާނުންނަށް ނުކުރާ ކަހަލައެވެ. އެ މީހުންގެ ތެރެއިން ހުނުމުގެ އަޑު އިވިއިވި ހުއްޓެވެ. މޫދުގެ އޮއި ބަދަލުވެފައިވާއިރު ރެދަން ކެނޑެމުންދިޔައެވެ. އިސްކޮޅުން ދިގު ޒުވާނަކު މޫދުން އަރައިގެން އައިއިރު އޭނާގެ ގައިން ވެސް ރެދަން އަލި ފާޅުވަމުންދިޔައެވެ. އެލުވާލައިގެން ހުރި ދެއަތުގައި ވަނީ ރޯމަހެވެ. ދިރުންހުރި އެ މަސްތައް އޭރު ވެސް އޭނާގެ އަތުގެ ތެރޭގައި ތެޅިތެޅި އޮތެވެ. އާދައިގެ ގޮތަކަށް އައިސް އޭނާ މަޑުކޮށްލީ އަލިފާންގަނޑު ކައިރީ އަޅާފައި އޮތް ފަންގަނޑު ކައިރީގައެވެ. އަތުގައި ހުރި މަސްތައް އެ ފަންގަނޑުގެ މައްޗަށް އަޅާލުމާއެކު އޭގެ ކައިރީ އޭނާ އުޑުފައިން އިށީނެވެ. އަދި ދެއަތުން މަސްތައް ސާފުކުރަން ފެށިއެވެ. އަދި ތައްޔާރުކޮށްފައި ހުރި ފަންތޮށީގެ އޫތަކަށް މަސްތައް އަމުނާލިއެވެ. މަސްތަކަށްވުރެ އެންމެން ތިބީ އޭގެ ބިހާއި ކަށިފައްޗަށް ދަހިވެފައެވެ. ރޯފިލުވުމުގެ ކުރީން ވެސް އޭގެ ރަހަ އެތަނުން ބައެއް ޒުވާނުން ބެލިއެވެ. އެ އެންމެންގެ މަޖަލުގައި ބައިވެރިނުވެ އެހެންނަމަވެސް އެމީހުންގެ ކުޅިވަރު ބަލަން ދުރުގައި ރައުލް ހުއްޓެވެ. އެ މީހުންގެ ރޭގަނޑުގެ ކެއުން ކުރިއަށް ދަނީއެވެ. އެންމެންގެ ސަމާލުކަން ކެއުމަށް ދެވިފައިވީ ވަގުތު ރައުލްގެ ވިސްނުން ހުރީ އެހެންކަމަކަށެވެ. ރައުލް ހޯދަން އެ މީހުން އުޅުމުގެ ކުރީން އޭނާ މިސްރާބު ޖެހީ ރަށުތެރެއަށެވެ. އީޝަލް އުޅޭ ގެއާ ދިމާއަށް ދިއުމަށެވެ.\nޒިޔަޒެލްގެ ގާތުގައި ހުރި މީކާޢިލް ފެންނަނީ ކަމަކާ ގަޔާނުވެފައި ހުރި ހެންނެވެ. ރޭގަނޑުގެ ކެއުން ނިންމާ ސުފުރާ މަތި އީޝަލް ސާފުކޮށް އެނބުރި ބަދިގެއަށް ދިޔައެވެ. ޒިޔަޒެލް ވާހަކަދައްކަންފެށީ އޭނާގެ އަޑު އިވޭ ހިސާބުގައި އީޝަލްނެތްކަން އެނގުމުން ދެނެވެ.\n"ބޮޑުވެފައި ހުރި އަންހެން ދަރިފުޅަށް ފާރަލާންތަ މީކާޢިލް ބޭނުންވަނީ" ޒިޔަޒެލް ބުންޏެވެ.\n"ދެން އޭނާ އެކަނި އެމީހުންގެ ތެރެއަށް ދާން ފޮނުވާލަންވީތަ؟" މީކާޢިލްގެ ޚިޔާލު އޭނާ ފާޅުކުރިއެވެ.\n"މީކާޢިލް... ކޮންފާޑަކަށްތަ ތިއުޅެނީ، ލޯބިވެރީން ބައްދަލުވާ ވަގުތު އެ މީހުންގެ ތެރެއަށް ފާވާންތަ ގަސްދުތިކުރަނީ، ބުނަން... އެއީ އަހަންނަށް އެއްވެސް ވަރަކަށް ކަމުދާ ކަމެއްނޫން، އެފަދަ ހުތުރު ޢަމަލެއް ނުކުރާތި، ރައުލް އޭނާގެ ބަހުގައި ހިފަހައްޓާނެ، އޭނާ އީޝަލް ބޭނުންވަނީ އަހަރެމެންގެ ރުހުމުގައި، އެކުއްޖާފުޅު ލަދުގަންނާނޭވަރުކަމެއް ކުރާން އުޅޭނެކަމެއްނެތް، ތި ޚިޔާލު ވެސް ކަލޭ ދޫކޮށްލާ، މިހާރު އީޝަލް އެ ތައްޔާރުވަނީ ދާން، އޭނާއަށް ފާރަލާން މީކާޢިލް ގޮސްގެން ނުވާނެ" ޒިޔަޒެލްގެ ނިންމުން އިއްވާލިއެވެ. އިތުރަށް މީކާޢިލް ބަހެއް ނުބުންޏެވެ.\n"އެހެންވީރު އަހަރެން މިދަނީ ބޭރަށް، އީޝަލް ނުކުމެގެންދާތަން ދުށުމަށް މަޑުކޮށްފިއްޔާ އަނެއްކާ ވެސް ބުނެވޭނީ ގޯސް އެއްޗެއް" މީކާޢިލް ބުންޏެވެ. ޒިޔަޒެލް އޭނާއެއް ނުހުއްޓުވިއެވެ. މީކާޢިލް މައިގެއިން ނުކުމެ މައްޗަށް އަރައިގެން ދިޔަކަން ޒިޔަޒެލްއަށް އެނގުނެވެ. ފުންނޭވާއެއް އޭނާ ދޫކޮށްލިއެވެ. އަދި މަޑުމަޑުން އައިސް ގޯތިތެރެއަށް ނުކުތެވެ. މައިދޮރު ފެންނާނޭހެން ބަހައްޓާފައި ހުރި ސަރަންފީއެއްގައި ޒިޔަޒެލް އޮށޯވެލިއެވެ. މަތީގައި އޮތް އުޑަށް އޭނާ ނަޒަރު ހުއްޓާލައިގެން އޮތީ ކޮންމެވެސް ފިކުރެއްގައެވެ.\n"ޒިޔަޒެލް..." އީޝަލް ނުކުންނަން އައިއިރު ގޯތިތެރޭގައި އިން ޒިޔަޒެލް ފެނުމުން އޭނާ ހުއްޓުނެވެ.\n"ބައްޕަގެ ވާހަކަތައް ހަނދާން އެބަހުރި ދޯ... ދޭ... ގޮސްފައި ވަގުތަށް އަންނަން ކޮންމެހެން ވެސް ހަނދާންކުރާތި" ޒިޔަޒެލް ބުންޏެވެ. އޭރު ބޭރުގޭ ދޮރުމަތީ ލުގަލްބަންދާ ބަލަން އޮތެވެ. އީޝަލް ނުކުންނަން ހިނގައިގަތުމުން އަނެއްކާ ވެސް ޒިޔަޒެލް ގޮވާލިއެވެ. އަދި އޭނާ އީޝަލް ގޮވައިގެން ގޭތެރެއަށް ވަނެވެ. އީޝަލް ގާތު މަޑުކުރުމަށް ބުނެފައި ނިކަން އަވަހަށް އެތެރެއަށް ވަދެގެން ދިޔަ ޒިޔަޒެލް އެނބުރި އައިއިރު އޭނާގެ އަތުގައި ފަތްޖަހާފައި އޮތް ފޮތިގަނޑެއް އޮތެވެ.\n"އީޝަލް، މީގެ ފަހުން ބޭރަށް ނުކުންނާނީ ފޮތިގަނޑަކުން ބޯނިވާކޮށްގެން އިނގޭ، ޅަފުރާ ހިނގައްޖެ، މިހާރު ތީ ޒަވާޖީ ހަޔާތެއް ފަށަން ތައްޔާރުވެފައި ހުރި ފުރިހަމަ އަންހެނެއް، ބަލްޤިސްއާއި ބަހީރާމެން ފަދައިން އީޝަލް ވެސް ދެން އުޅޭނީ ބޯނިވާކޮށްގެން" ޒިޔަޒެލް ބުންޏެވެ. އޭނާގެ އަތުގައި އޮތް ފޮތިގަނޑު ނިއުޅާލައި އީޝަލްގެ ގާތުގައި އިސްތަށިގަނޑުން ހުޅިއެއް ޖެހުމެއް ބުންޏެވެ. އަދި އެފަދައިން އީޝަލް ކަންތައް ކުރުމުން އޭނާގެ ބޮލާއި ކަރުދޮށް ނިވާވާނޭހެން ފޮތިގަނޑު އޮޅާލިއެވެ. އަދި އޭގެ ބައެއް ފަހަތުންނާއި ކުރިމަތިން އެލިފައި އޮތެވެ. އެގޮތުގައި ނުކުމެގެން ދިއުމުގެ ހުއްދަ ޒިޔަޒެލް ދިނެވެ.\nގެއިން ނުކުތްއިރު އީޝަލްއަށް ދާންވީ ކޮންތާކަށްކަން ކަނޑައެޅިގެން އެނގެއެވެ. އެހެންވެ މަޑުކުރުމެއްނެތި އޭނާ ދުއްވައިގަތެވެ. އެ ރަށުގެ ހުރިހާ ދިމާއެއް އޭނާ ހިތުދަސްވެފައި ވެއެވެ. ހަލުވިކަމާއެކު އައިއިރު އޭނާ އަނދިރީގެ ތެރޭގައި ފެނި ގެއްލެމުންދިޔައެވެ. ކުއްލިއަކަށް އީޝްލް ހުއްޓުނީ ދުރުނޫން ހިސާބެއްގައި ދިމާ ކުރިމަތިން މަޑުކޮށްލައިގެން ހުރި ޖިންނިއެއް ފެނިގެންނެވެ.\n"ރައުލް" އީޝަލް ގޮވާލިއެވެ. އަދި އޭނާއަށް ކުރިއަށް ޖެހިނުލެވެނީސް ފެނުނީ ރައުލް އައިސް އީޝަލްގެ ކުރިމަތީގައި ހުރި ތަނެވެ. އަނދިރީގެ ތެރެއިން ފާޅުވެގެންދިޔައީ ދިއްލިފައި ހުރި ފެހި ދޮލަލާއި އެ ދެ ލޮލަށް އަމާޒުކޮށްލައިގެން ހުރި ވިލުނޫކުލައިގެ ދެ ލޮލެވެ.\n"އީޝަލް... ތި އައީ އަހަރެންގެ ހިތް އެނގިގެންތަ؟... މިރޭ އީޝަލްއާ ބައްދަލުކުރާހިތުން އަހަރެން މިހުރެގެން މޮޔަވަނީ" އީޝަލްގެ ނޭވާ އިޙްސާސްވާހާ ގާތަށް ޖެހިލައި އޭނާގެ ނިތްކުރީގައި ނިތް ޖައްސަލައިގެން ހުރެ ރައުލް ބުނެލިއެވެ. އޭރު އީޝަލްގެ ދެއަތްތިލަ ރައުލްގެ އަތްތިލައާ ގުޅިލާމެހިއްޖެއެވެ.\n"ރައުލް... ރައުލް..." އީޝަލްއަށް ރަނގަޅަށް ވާހަކައެއް ނުދެއްކުނެވެ. ރައުލްއާ ބައްދަލުވުމުން ލިބުނު އުފަލާއެކު އޭނާގެ ނަފްސު ހަމައަކަށް އަޅުވަން ވަގުތުކޮޅެއް ބޭނުންވިއެވެ. އީޝަލްގެ ކޯތާފަތުގައި ރައުލް ފިރުމާލީ ނުހަނު ލޯބިންނެވެ.\n"ތި އައީ... ތި އައީ ފިލައިގެންތަ؟" ރައުލްގެ ސިކުނޑި މަސައްކަތް ކުރަން ފެށުމުން އަހާލެވުނީ ހާސްވެފައި ހުރެއެވެ. އެއާއެކު އީޝަލް ދެފަރާތަށް ބޯހޫރާލިއެވެ.\n"އަހަރެން ހިތްފުރެންދެން ރައުލްއަށް ބަލާލަންތަ" އީޝަލް ބުނެލިއެވެ. ލުއި ހީނލުމަކާއެކު ރައުލް ބޯޖަހާލިއެވެ.\n"އާދޭ އަހަންނާއެކު" އީޝަލްގެ ކަނާއަތުގައި ރައުލް ހިފައިގެން ހުރެ ކުރިއަށް ދަމާލިއެވެ.\nތުނޑި ފެންނަންވީރު އެ ތަނުގައި އުޅޭ ރައުލްގެ ބައިވެރިން އީޝަލްއަށް ފެނިއްޖެއެވެ. ފިޔަވަޅު މަޑުޖައްސާލުމާއެކު ރައުލްގެ މުލައްދަނޑީގައި ވައަތުން ހިފައިލައި އޭނާ ވެސް އީޝަލް ހުއްޓުވިއެވެ. އަދި ރައުލް ގާތުން ދެ މީހުން އެކަހެރިކޮށް ބައްދަލުކޮށްލާނޭ މަންޒިލެއް ހޯދުމަށް އީޝަލް އެދުނެވެ.\n"މިރޭ އީޝަލްއާއެކު އެކަހެރިވާނޭ ހިތްވަރެއް އަހަރެންގެ ނެތް، އެހާ ކެތްތެރިކަމެއްނެތް... އެހެންވެ މިތަނަށް މިއައީ، އަހަރެންގެ ބަހުގައި ދެމިހުންނަން ބޭނުން، އެކަމަކު މި ހަށިގަނޑަށް ކެތްވާވަރުކަމަކަށްނުވޭ، އަހަރެން އީޝަލް ހޯދަން ތި ގޭ ދޮށަށް މިރޭ ދިޔައީން... މީކާޢިލްގެ ހިލަންވުމުން ކައިރިވާން ނުކެރުނީ، މީކާޢިލް ނުކުމެގެން ދިޔަތަން އަހަރެން ދުށީން، އަނެއްކާ އީޝަލް ނެތިގެން ނުހޯދާނެތަ؟ ކީއްވެ ފޮތިގަނޑެއް ބޮލުގައި އޮޅައިގެން ތި ހުރީ... ހީވަނީ ކަމަކަށް ފިލަން އުޅޭހެން، އަހަންނަށް އީޝަލްގެ އިސްތަށިގަނޑު ނިއުޅާލާފައި އޮންނައިރު މާ ކަމުދޭ" ރައުލް ވާހަކަދެއްކިއެވެ.\n"މީ އަހަރެން ދެން ހުންނާނޭގޮތް، އަހަރެންގެ ޅަފުރާ ހިނގައްޖެކަމުގައި ޒިޔަޒެލް ބުނީ، މީ އަހަރެމެންގެ ތެރެއިން އަންހެނުން ތިބޭގޮތް... ރައުލް... އަހަރެން އެބަހުރި ރައުލްއާ ދައްކަންވެފައި ހުރި ވާހަކަތަކެއް" އީޝަލް ބުންޏެވެ.\n"އަހަރެން ވެސް ދައްކަން ބޭނުންވެފައި ހުރި ވާހަކަތަކެއް އެބަހުރި، މިތަނުން ތަނެއްގައި ހަމަޖެހިލަމާ" ރައުލް ޚިޔާލުފާޅުކުރިއެވެ. އީޝަލް ބޯޖަހާލީއެވެ. ދެ މީހުން އެކުގައި ހިނގައިގަތް ވަގުތު އެ މީހުންގެ ކުރިމައްޗަށް ރާވިން ފާޅުވިއެވެ.\n"މި ފެންނަނީ ކޮންކަހަލަ މަންޒަރެއް؟" ހިނިއައިސްފައި ހުރި ރާވިން ބުންޏެވެ.\n"ރާވިން..." ރައުލް އެއްޗެއް ބުނަން އުޅުނެއްކަމަކު އޭނާއަށްވުރެ ކުރީން އަނެއްކާ ވެސް ރާވިން ވާހަކަދެއްކިއެވެ.\n"ތިހެން އެއްގޮތަކަށް ވެސް ކަމަކުނުދާނެ... އަހަރެމެންނާއެކު ކެއުމުގައި އީޝަލް ވެސް ވާނެ ބައިވެރިވާން، ރައުލް ދަޢުވަތެއްނުދޭ ދޯ، އަހަންނަށް ހީވިއޭ އޭނާ ނުދޭނޭހެން، އަހަރެމެންނާ އީޝަލްއާ ގުޅުން ބަދަހިވެދާނޭތީ އެ އުޅެނީ... ހިނގާބަލަ، ތިއައީ ހާދަ ދުވަހެއް ފަހުންނޭ، އީޝަލްއާ ބައްދަލުކުރާހިތުން ހުރި ކުއްޖަކު އެބަހުރި" ރައުލް ހުރި ފަރާތް ނޫން އަނެއްފަރާތުން ރާވިން އައިސް އީޝަލްގެ އަތަށް ދަމާލިއެވެ. ހަމައެހިނދު އޭނާގެ އަތް ރައުލް ފޮޅުވާލައިފިއެވެ. އަދި އީޝަލްއާ ވާހަކަދެއްކި ނަމަވެސް އޭނާގެ ގައިގާ އަތްނުލުމަށް ރައުލް ބުންޏެވެ. ބާރުހިނިގަނޑެއް ރާވިން ޖަހާލައި އީޝަލްއާ ދުރަށް ޖެހިލިއެވެ.\nއެންމެންގެ ތެރެއަށް ރައުލްއާއެކު އީޝަލް އައެވެ. ސޭމެސް ނޫނީ ދެން ތިބި އެންމެން އީޝަލްއަށް ގޮވާލިއެވެ. ސޭމެސް ހަމައެކަނި ބޮލުން ކޮށްލީ އިޝާރާތެކެވެ. އެ މީހުންގެ ތެރެއިން ކުރިން ނުދެކޭ އަންހެންކުއްޖަކު އިނީތީ އީޝަލްއަށް އެކަން ފާހަގަވިއެވެ. ރާވިން ގޮސް އޭނާގެ ގާތުގައި އިށީން ގޮތުން އެ ދެމެދުގައި އޮތް ގާތްކަން ނަގައިގަންނަން އީޝަލްއަށް އުނދަގުލެއްނުވިއެވެ.\n"އަހަރެންނަށް ކިޔަނީ ޔާފިއާ، އީޝަލްގެ ވާހަކަތައް އެންމެންގެ ފަރާތުން އޮތީ އަޑުއިވިފައި، އެނބުރި ދިއުމުގެ ކުރީން ބައްދަލުކޮށްލާ ހިތުން ހުރީ، އެކަން ވެސް ވެއްޖެ" ޔާފިއާ ހީނލިއެވެ. ބަދަލުގައި އީޝަލް ވެސް ހިނިތުންވެލިއެވެ.\n"މީ އަހަރެންގެ އިނގޭ" އީޝަލްއަށް ބަލަން އިނދެ ޔާފިއާ ގާތްކޮށްލަމުން ރާވިން ބުންޏެވެ.\n"އީޝަލް... އަހަރެން އަޖައިބުވެއްޖެ މީނދަ ހަރުކަށި ރައުލްގެ ހިތް ކަލޭ ހޯދީމަ، އަންހެނަކާ ރުހުމުގައި އޭނާ އަނގައިން ބުނިތަނެއް އަހަރެން ނުދެކެން، އެ މޫނުން ހިނިތުންވުމެއް ފެނުމަކީ ނާދިރުކަމެއް، އަހަރެމެންގެ ތެރެއިން އަންހެނުން އޭނާއާ ހީނ ސަމާސާކުރަން ބިރުގަންނާނެ... ރައުލް... ކަލެއަށް ހިތެއް ލިބިފައި އޮތްކަން މިހާރު އެނގިއްޖެ، އެންމެން އެ ބުނަނީ ތެދެއް، ތި ޖޯޑު ހަމަ ވަރަށް ގުޅޭ" ޔާފިއާ ބުންޏެވެ.\nފިހެފައި ހުރި ތަނުން މަހެއް ހިފައިގެން ދާރިއުސް އައިސް އީޝަލްއަށް ދިއްކޮށްލިއެވެ. އެވަގުތު އީޝަލްގެ ވައަތްފަރާތަށް އިން ހަތޯރު ވާހަކަދެއްކިއެވެ. އީޝަލް ނެތުމުން ރައުލް ކެއުންބުއިމާ ދުރުވެއްޖެކަމުގައި ބުންޏެވެ. މިރޭ ވެސް އޭނާ އެ ހުރީ އަދި ނުކައިކަމުގައި ބުންޏެވެ. އީޝަލްގެ އަތުން ލަވައިދީގެން ކާންދޭން ރާވިން ޚިޔާލުފާޅުކުރިއެވެ. އެއާއެކު އެންމެންގެ ހުނުމުގެ އަޑު އިވިގެންދިޔައެވެ. އެއިން އެއްވެސް ކަމަކަށް ރައުލް ބަހެއްނުކިޔެވެ. އީޝަލްގެ އަތުގައި އޮތް މަސް ރައުލްއަށް ދިއްކޮށްލުމުން އޭނާ ހިނިތުންވެލިއެވެ.\nއެންމެންގެ ވާހަކައިގައި ތިބެފައި އީޝަލް ގޮވައިގެން ރައުލް ތެދުވިއެވެ. އަދި ތުނޑީގެ ކޮޅާ ދިމާއަށް އެ މީހުން އައެވެ. އެ މީހުންގެ އަޑުފަށްގަނޑު އެހިސާބަކަށް ނުއިވެއެވެ. އީޝާލް ގެނެސް ގާތްކޮށްލުމާއެކު އޭނާގެ ކޯތާފަތުގައި ރައުލް ބޮސްދިނެވެ.\n"އަހަރެން އެނބުރިދާންޖެހިއްޖެ" ރައުލް ބުންޏެވެ.\n"ކޮންއިރަކުން؟ ބައްޕަ ހުއްދަދިނީ މެންދަންވަންދެން، އެނބުރި އަންނަންވާނީ ރައުލް ގޮވައިގެން ކަމުގައި ވެސް ބުނި، ރައުލްއާ ބައްދަލުކުރަން ބައްޕަ ބޭނުންވޭ... އަހަރެންނަށް ހީވަނީ އަހަރެމެންގެ ގުޅުމާމެދު ބައްޕަގެ ރުހުން ދޭންހެން އެގެންދަނީ" ރައުލްއާ ދުރަށް ޖެހިލައި ސީދާ އޭނާގެ ދެ ލޮލަށް އީޝަލް ބަލާލިއެވެ.\n"އަހަރެން ނައިސް ލަސްވާތީ ބައްޕަގެ އަމުރަށް އަހަރެމެން ހޯދުމަށް ޖިންނީން ނުކުމެއްޖެ، އެމީހުން ކަނޑުތައް އެފުށްމިފުށަށް ޖަހާނެ، އަހަރެން އެނބުރި ދިޔަޔަސް އީޝަލް ގާތަށް އަންނާނަން، އަހަރެންގެ ބައްޕަ ގާތުގައި ވެސް ބުނަންވާނެއެއްނު، އަހަރެންގެ ކަންތައްތަކާ ބެހޭނޭ ހަމައެކަނި މީހަކީ އެއީ، އަހަރެން ވެސް ގަސްދުކުރަނީ މިހާރު އެނބުރި ގޮސް ބައްޕަ ގާތު އަހަރެން ކައިވެނި ކުރަން އުޅޭ ވާހަކަބުނަން، ބައްޕަގެ ޚިޔާލެއް އެނގޭނީ އޭރުން، އަހަންނަށް ޓަކައި އަނތްބަކު ބައްޕަ ހޯދާކަން އެނގޭ، އެކަން ހުއްޓުވޭނީ އަހަރެން އެނބުރި ގޮސްގެން" ރައުލް ބުންޏެވެ.\n"ރައުލްގެ ޢާއިލާއަށް އެނގެން ޖެހޭނެކަން އަހަރެން ވެސް ޤަބޫލުކުރަން، އެކަމަކު ވަޢުދުވޭ އަހަރެންގެ ގާތަށް ވަރަށް އަވަހަށް އަންނާނަންކަމަށް" އީޝަލްގެ އަޑުގައިވީ ނުތަނަވަސްކަމެވެ.\n"އަހަރެން އެނބުރި އަންނާނަން، ކޮންމެގޮތަކުން ވިޔަސް އަންނާނަން... އަހަރެންގެ އިންތިޒާރުގައި ހުނައްޗޭ، ހުރިހާ ޚަބަރެއްދޭން ނާދެވުނަސް އަހަރެން އެނބުރި އަންނާނޭކަމުގެ އުންމީދު ދޫކޮށްނުލައްޗޭ، އެނބުރި އައިސް އަހަރެންގެ އަނތްބެއްކަންތީ ޢިއުލާންކުރާނަން، ތީ ހަމައެކަނި އަހަރެންގެ މިލްކެއް" ރައުލް އިހުނަށްވުރެ އީޝަލްއާ ގާތްވެލިއެވެ. އެހިނދު ބާރު ވައިރޯޅިއެއް އެ މީހުން ތިބި ދިމާއަށް ޖެހިލުމުން ދެ މީހުންގެ ސަމާލުކަން އެކަމަށް ހުއްޓުނެވެ.\n"ޖިންނިއެއް ފާވެއްޖެ" ނުރުހުންވެފައި ރައުލް ބުނެލިއެވެ. އެހެންވިޔަސް އެކަމަށް ރައުލް ކުރިމަތިލިޔަ ނުދީ އީޝަލް ހިފެހެއްޓިއެވެ. އޭނާގެ ނަޒަރު އުޑުމައްޗަށް އަމާޒުކޮށްލުމާއެކު އެއްގަމާ ދިމާއަށް ދަތުރުކޮށްލިއެވެ. އީޝަލް ތުންފިއްތާލިއެވެ.\n"އަހަރެން އެނބުރިދާންވީ ވަގުތު ކައިރިވީ، އަހަންނާއެކު ބައްޕައާ ބައްދަލުކުރަން ދާނަންތަ؟" އީޝަލް ބުންޏެވެ. ރައުލް އެއްބަސްވުމުގެ ގޮތުން ބޯޖަހާލިއެވެ. އެ ދެ މީހުން އެއްގަމަށް އެރުމުގެ ކުރީން ރާވިންމެން ގާތުގައި ތެދު ހާމަކުރިއެވެ. ރައުލްއާ މީކާޢިލް ބައްދަލުކުރަން ބޭނުންވާތީ އޭނާ އައުން ލަސްވެދާނޭކަން ބުންޏެވެ.\n"އީޝަލްއައީ ރަސްދަރިކޮޅުގެ ތެރޭންކަން ނުބުނީ ކީއްވެ" ގެއަށް އައި މަގުމަތީ ރައުލް ނުދައްކަން ހުރެފައި ވެސް ހިތުގައި އެ ސުވާލު ނުބާއްވަން ކުރިއެވެ.\n"ރަސްކަމުގެ އެއްވެސް ކަމަކާ އަހަރެންނާ ގުޅުމެއްނެތީމަ، ރައުލްއަށް އަހަރެން ފުރަތަމަ ފެނިގެން އަހަރެންނާމެދު ނަފުރަތުކުރީ ކީއްވެ؟ އަހަރެންނަށް އެމީހުންގެ ތެރެއަށް އެނބުރިއެއްނުދެވޭނެ، އަހަރެން ކަހަލަ ޖިންނިއަކަށް ގަނޑުވަރުގެ ތެރެއިން ފުރުޞަތެއްނެތް، އަހަރެންނާމެދު ރައުލް ހީކުރާގޮތް ބަދަލުވާކަށް އަހަރެން ބޭނުމެއްނޫން، ރަސްދަރިކޮޅުން އަހަރެން އައިނަމަވެސް އަހަރެންގެ ފުށުން ރަސްކަމުގެ އެއްވެސް ކަމަކުން ފައިދާވާނޭ ރައުލް ހީނުކުރައްޗޭ، އެފަދަ ބާރެއް އަހަރެންނަށް ލިބިގެނެއްނުވޭ، އަހަރެން އުފަންވީ އިންސާނުންގެ ތެރެއަށް، އަހަރެން އުޅެ ބޮޑުވީ އާދައިގެ ޖިންނީން ފަދައިން، އަހަރެންގެ ގެއަށް ރައުލް އައީ، އެ ގޭގެ ދިރިއުޅުން ރައުލް ދުށީމެންނު، އެއީ އަހަރެންގެ ހަޤީޤަތް، އިއްޒަތާއި ޝަރަފެއް އަހަރެންނަށް ލިބުމެއްނުވޭ" އީޝަލް ބުންޏެވެ.\n"އަހަރެން އީޝަލްގެ ފަރާތުން އެއްޗެއް ބޭނުންވާތީއެއްނޫން އެހެންބުނީ، އަހަރެން އީޝަލް ބަލައިގަތީ އޭނާގެ ފުށުން ފައިދާތަކެއް ވާނޭ ހީކޮށްގެންނެއްނޫން، އެކަހަލަ މީހެއްނޫން އަހަންނަކީ... އަހަންނަށް ނޭނގޭކަމެއްގެ ވާހަކަ ލުގަލް ދެއްކުމުން އެކަމާ އަހަރެންގެ ހިތަށް އުނދަގޫވީ، އަހަރެން ބޭނުންވީ އަހަރެންނަށް އީޝަލްގެ ފަރާތުން ނޭނގޭކަމެއްނޯންނާނޭ ބުނަން" ރައުލް މަޑުމަޑުން ބުނެލިއެވެ.\n"އެ ނޫންކަމެއް ރައުލް ގާތު ނުބުނެއެއްނޯންނާނެ، ޖިންނީން އައިސް ކޮންމެ ވާހަކައެއް ދެއްކިޔަސް އަހަރެން އެންމެ ލޯބިވާ ފަރާތަކީ ތީކަން ޔަގީންކުރައްޗޭ، މި ލޯތްބާމެދު ޝައްކުނުކުރައްޗޭ" އީޝަލް ބުންޏެވެ.\n"ޔަގީން... ދުވަހަކުވެސް ޝައްކެއްނުކުރާނަން" ރައުލް ހިނިތުންވެލިއެވެ.\nބެރެބެދިގަސް ފެންނަންވީއިރު ދޮރުމަތީ މީކާޢިލް ހުރީތީ އީޝަލްއާއި ރައުލްއަށް ފެނުނެވެ. ދެ މީހުންގެ ގުޅިފައިވީ އަތްތިލަ ވަކިވެ ދެމެދުގައި ހުސްޖާގަ ހުންނާނޭ ވަރަށް އީޝަލްއާއި ރައުލް ދުރަށް ޖެހިލިއެވެ. އެމީހުން އައިސް މީކާޢިލްއާ އަރާ ހަމަވުމުގެ ކުރީން އޭނާ އެތެރެއަށް ވަދެއްޖެއެވެ. އީޝަލްއާއެކު ރައުލް އެ ގޭތެރެއަށް ވަނެވެ. އީޝަލް ދިޔައިރު ޒިޔަޒެލް އިން ސަރަންފީގައި އޭނާ އިނެވެ. ރައުލް ފެނުމުން ސަލާމް ގޮވާލުމާއެކު އެތެރެއަށް އައުމަށް ޒިޔަޒެލް އެދުނެވެ. އަދި މީކާޢިލްއާއެކު ދެ މީހުން ވަދެގެންދިޔައެވެ. އެމީހުންގެ ފަހަތުން އީޝަލްއާއި ރައުލް އައެވެ.\nފެންޑާގައި ހުރި ގޮނޑިއެއް ދައްކައި އޭގައި އިށީނުމަށް ރައުލް ގާތުގައި މީކާޢިލް ބުންޏެވެ. އަދި އީޝަލްއަށް ބަލާލައި ކޮޓަރިއަށް ދިއުމަށް އެދުނެވެ. ވާހަކަދައްކާލަން ބޭނުންވަނީ ރައުލްއާ އެކަނިކަމުގައި ބުންޏެވެ. ހާސްވެފައި ހުރެ ވެސް އީޝަލް އެގޮތް ޤަބޫލުކުރިއެވެ. އަދި އޭނާގެ ކޮޓަރިއަށް ދިޔައެވެ. އެތަނުން ލުގަލްބަންދާއާއި މިޒަރެން ވެސް މީކާޢިލް ފޮނުވާލިއެވެ. އަދި ރައުލްއާ ކުރިމަތިލީ ޒިޔަޒެލްއާއި މިކާޢިލް އެކުގައެވެ.\n"ބޭރީތަކީ ރައުލްގެ އަސްލު ބައްޕަތަ؟ ޢާއިލާގައި ތިބެނީ ކޮންކޮން ބައެއް؟" މީކާޢިލް އެއްސެވެ.\n"އެއީ ހަމަ އަހަރެންގެ ބައްޕަ، އެ ނޫނީ އަހަރެންގެ ޢާއިލާއެއްނެތް... އަހަރެން އުފަންވުމަށްފަހު އަހަރެންގެ ހުރިހާކަމެއް ބެލެހެއްޓީ އެ ބައްޕަ" ސުވާލު އުފެދިފައި އިނދެ ރައުލް ވާހަކަދެއްކިއެވެ. މީކާޢިލްއާއި ޒިޔަޒެލް އެކަކުއަނެކަކަށް އެވަގުތު ބަލާލިއެވެ.


Dengue control kuran farudhee zinmaa nagan jehey: HPA | Mihaaru\nމަދިރި މަދުކުރަން ރަށެއްގައި ފޮގް ކުރަނީ: ފޮގް ކުރަނީ، ޑެންގީ ފެތުރޭ މިންވަރު ހަލުއި ސްޕީޑެއްގައި ފެތުރެމުންދާނަމަ ކަމަށް އެޗްޕީއޭ އިން ބުނި.\nޑެންގީ ކޮންޓްރޯލްކުރަން ފަރުދީ ޒިންމާ ނަގަންޖެހޭ: އެޗްޕީއޭ\n03 މެއި 2018 - 15:382comments\nކޮންމެ އަހަރެއްގެ ވެސް މެއި/ޖޫން މަހަކީ، ރާއްޖޭގައި ޑެންގީ ހުން ފެތުރޭ މިންވަރު އިތުރުވާ ދުވަސްވަރަކަށް ވާތީ އެކަމުން ރައްކާތެރިވާން ކޮންމެ މީހަކު ވެސް ފަރުދީ ގޮތުން މަސައްކަތްކުރުމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން މިއަދު އިލްތިމާސްކޮށްފި އެވެ.\nޑެންގީއާ ބެހޭ މައުލޫމާތު ދިނުމަށް އެޗްޕީއޭގައި ބޭއްވި ބައްދަލުވުމެއްގައި، އެ އޭޖެންސީގެ މެޑިކަލް އޮފިޝަލް ޑރ. ފާތިމަތު ނަޒްލާ ވިދާޅުވީ، ޑެންގީ ކޮންޓްރޯލް ކުރަން އާއްމުންގެ އެއްބާރުލުން ވަރަށް މުހިއްމު ކަމަށެވެ. އެގޮތުން ފަރުދީ ޒިންމާ ނަގައި، މަދިރި އާލާވާ ތަންތަން ސާފުކުރުމުގެ މުހިންމުކަން އޭނާ ފާހަގަކުރެއްވި އެވެ.\nނަޒްލާ ވިދާޅުވީ ފޮގް ނުކުރާތީ، މަދިރި ނައްތާލަން އެއްވެސް މަސައްކަތެއް ނުކުރާކަމަށް ބައެއް ފަހަރު އާއްމުންނަށް ހީވެފައި އޮންނަ ކަމަށެވެ. ނަމަވެސް އެއީ، ޑެންގީ ފެތުރޭ މިންވަރު އާދަޔާ ހިލާފަށް އިތުރުވުމުން ބޭނުންކުރާ އެއްޗެއް ކަމަށާއި ފޮގްގެ ސަބަބުން މަރުވަނީ އުދުހޭ ބޮޑެތި މަދިރިތައް ކަމަށް ވިދާޅުވި އެވެ.\nބ. ތުޅާދޫގައި އުޅޭ ބިދޭސީންނަށް، ޑެންގީއާ ބެހޭ މައުލޫމާތު ދޭން ކުރިން ބޭއްވި ބައްދަލުވުމެއްގައި ބަޔަކު ބައިވެރިވަނީ\n"ވަރަށް ގިނަ މީހުންނަށް ހީވެފައި އޮންނަނީ މަދިރި ކޮންޓްރޯލް ކުރަން ކުރަންޖެހޭ ކަމަކީ ފޮގް ކުރުމޭ. އެކަމަކު ފޮގް ކުރީމަ މިވާ ގޮތަކީ، އުދުހޭ ބޮޑު މަދިރިި އެކަނި މަރުވަނީ.... ސާފު ފެނުގައި އުފެދޭ މަދިރި، ކިތަންމެ ސާފު ފެން ފޮދެއް ހުއްޓަސް އޭގައި މަދިރި ފަނި އުޅޭނެ.. މާ ގިނައިން ކެމިކަލް ބޭނުންކުރަންޏާ އެއަށް މަދިރި ހޭނޭނެ. އޭރުން އޭގެ ބޭނުމެއް ނުހިފޭނެ،" ނަޒްލާ ވިދާޅުވި އެވެ.\nފޮގް ކުރުމަކީ ބަލި ފެތުރުން ވަރަށް ބޮޑަށް އާންމުވުމުން ނޫނީ ކުރާ ކަމެއް ނޫން ކަމަށް ނަޒްލާ ވިދާޅުވި އެވެ.\nއޭނާ ވިދާޅުވީ ރާއްޖޭގެ އެކި ހިސާބުގައި ޑެންގީއާ ގުޅޭ ގޮތުން ކެމްޕެއިންތައް ހިންގާފައިވާ ކަމަށެވެ. އެ ކެމްޕެއިންތަކުން ވެސް، ހީނުކުރާ ފަދަ ތަންތަނުގައި ފެން ހަރުލައި މަދިރި އުފެދިފައި ހުންނަތަން ފާހަގަކުރެވުނު ކަމަށް ވިދާޅުވި އެވެ.\n"ތަށި ބަހައްޓާފައި ހުންނަ ޓްރޭގެ ދަށުގައި ވެސް ހުރޭ ބައެއް ފަހަރު މަދިރި ފަނި. ޕޮޓާއި މަސް ޓޭންކު ހުސްކޮށްފައި ބަހައްޓާފައި ހުންނަ އިރު ވެސް ހުރޭ،" ނަޒްލާ ވިދާޅުވި އެވެ.\nއެ ބައްދަލުވުމުގައި ހެލްތުގެ ސްޓޭޓް މިނިސްޓަރު ޑރ. އާއިޝަތު ރަމީލާ ވިދާޅުވީ، މީގެ ދެ ހަފުތާ ކުރިން ބޭއްވި މާލެ ސާފުކުރުމުގެ ބޮޑު ހަރަކާތުގައި ވެސް، ފެން ހަރުލާ ގޮތަށް ކޮންސްޓްރަކްޝަން ސައިޓުތަކުގައި އެއްޗެހި ބަހައްޓާފައި ހުރިކަން ވަރަށް ބޮޑަށް ފާހަގަކުރެވުނު ކަމަށެވެ.\n"..މިއީ ގޭގައި ހެދި ބޮޑުވާ އެއްޗެކޭ މިއީ. އެހެންވެ ވަރަށް ބޮޑަށް ޕާސަނަލް ވެގެން، މަދިރި ނޫފެދޭނެ ގޮތަށް މަސައްކަތް ނުކުރަންޏާ މި ބަލިން ސަލާމަތްވުމަކީ ހަމަ އުނދަގޫ ކަމެއް،" ނަޒްލާ ވިދާޅުވި އެވެ.\nޑެންގީ ފެތުރުން ކޮންޓްރޯލް ކުރަން އެޅިދާނެ މުހިއްމު ފިޔަވަޅުތައް\n- މަދިރި އުފެދި އާލާވާނެ ތަންތަން ހޯދައި މަދުވެގެން ހަފުތާއަކު އެއް ފަހަރު އެ ތަންތަން ސާފުކޮށް ނައްތާލުން\n- މަދިރި ހެފުމުން ސަލާމަތްވުމަށްޓަކައި ގޭތެރޭގައި މަދިރި ދުންދަނޑި، މެޓް، އަދި ކޮއިލް ފަދަ އެއްޗެހި ބޭނުން ކުރުން. ހަށިގަނޑު ނިވާވާފަދަ، ގަޔަށް ދޫ ހެދުން ލުމާއި ހުރިހާ ވަގުތެއްގައި ވެސް މަދިރި މަދަރި ރެޕެލެންޓް އުނގުޅުން\n- ހުން އަންނަ ނަމަ ހަމައެކަނި ޕެރެސެޓްމޯލް ބޭނުން ކުރުން. ތިން ދުވަސް ތެރޭ ހުން ރަނގަޅު ނުވެއްޖެ ނަމަ ނުވަތަ އިތުރަށް ގޯސްވާ ކަމަށް ފާހަގަވާނަމަ ޑޮކްޓަރަށް ދެއްކުން.\nއިތުރު ލިޔުންތައް ޑެންގީ ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ


vnews - Pakistan aa boduvazeerakah Shahid Khaqan Abbasi inthikhaabu koffi\nޕާކިސްތާނުގެ އާ ބޮޑުވަޒީރަކަށް ޝާހިދު ޚަޤާން އައްބާސީ އިންތިޚާބު ކޮށްފި\nޕާކިސްތާނުގެ ބޮޑުވަޒީރު ކަމަށް މިއަދު އިންތިޚާބުކުރި ޝާހިދު ޚަޤާން އައްބާސީ މިއަދު ބޭއްވި ޕާލަމެންޓްގެ ޖަލްސާއަށް ވަޑައިގަންނަވަނީ - ފޮޓޯ: އޭ.އެފް.ޕީ\nޕާކިސްތާނުގެ ބޮޑުވަޒީރުގެ މަގާމަށް ސަރުކާރުގެ ތެލާބެހޭ ކުރީގެ ވަޒީރު ޝާހިދު ޚަޤާން އައްބާސީ މިއަދު އިންތިޚާބު ކޮށްފިއެވެ.\nޕާކިސްތާނުގެ ބޮޑުވަޒީރުގެ މަގާމަށް ޝާހިދު ޚަޤާން އައްބާސީ ޕާލަމެންޓުން މިއިންތިޚާބު ކުރީ، ތިންވަނަ ފަހަރަކަށް ޕާކިސްތާނުގެ ބޮޑުވަޒީރު ކަމަށް ވަޑައިގެންނެވި ނަވާޒް ޝަރީފް، ޕާކިސްތާނުގެ ސްޕްރީމް ކޯޓުން މިދިޔަ ހުކުރު ދުވަހު މަގާމުން ދުރުކުރުމާ ގުޅިގެންނެވެ.\nބޮޑުވަޒީރު ކަމަށް މިއަދު އިންތިޚާބު ކުރި ޝާހިދުގެ ނަން ހުށަހެޅުއްވީވެސް ނަވާޒް ޝަރީފެވެ. ޕާލަމެންޓްގެ އަޣުލަބިއްޔަތު އޮންނަނީވެސް ނަވާޒް ޝަރީފް ލީޑަރުކަން ކުރައްވާ ޕާކިސްތާން މުސްލިމް ލީގް-ނަވާޒް ޕާޓީއަށެވެ.\nނަވާޒް ޝަރީފް ވިދާޅުވެފައިވަނީ، އޭނާ މަގާމުން ދުރުކުރުމުން ބޮޑުވަޒީރު ކަމަށް ގެންނަން ބޭނުންފުޅުވަނީ އޭނާގެ އެއްބަނޑު އެއްބަފާ ކޮއްކޯފުޅު ޝަހްބާޒް ޝަރީފް ކަމަށެވެ. އެހެން ނަމަވެސް، ޝަހްބާޒް ޝަރީފަކީ ޕާލަމެންޓްގެ މެމްބަރަކަށް ނުވާތީ ނަވާޒް ޝަރީފް ޕާލަމެންޓްގައި ފުރުއްވަމުން ގެންދެވި ގޮނޑިއަށް ޝަހްބާޒް އިންތިޚާބު ކުރެވި އަދި ޕާލަމެންޓުން އޭނާ ބޮޑުވަޒީރުގެ މަގާމަށް އިންތިޚާބު ކުރެވެންދެން ވަގުތީ ބޮޑުވަޒީރަކަށް ނަވާޒް ޝަރީފް ހުށަހެޅުއްވީ ޝާހިދުގެ ނަންފުޅެވެ.\nޕާކިސްތާނުގެ އިލެކްޝަން ކޮމިޝަނުން ބުނެފައިވަނީ، ނަވާޒް ޝަރީފް އިސްތިއުފާ ދެއްވުމުން ހުސްވި ގޮނޑިއަށް ބޭފުޅަކު އިންތިޚާބު ކުރުން 45 ވަރަކަށް ދުވަހަށް ދެމިގެންދާނޭ ކަމަށެވެ.\nޝަހްބާޒް ޝަރީފް ބޮޑުވަޒީރު ކަމަށް ވަޑައިގަންނަވަންދެން ބޮޑުވަޒީރު ކަމަށް ޕާލަމެންޓުން މިއަދު އިންތިޚާބު ކުރި ބޮޑުވަޒީރަކީ ވަގުތީގޮތުން ގޮނޑި ފުރުއްވާނެ ބޭފުޅެއް ކަމަށް ބެލެވިފައި ވެއެވެ.\n342 މެމްބަރުން ހިމެނޭ ޕާލަމެންޓުގައި ޝާހިދު ޚަޤާން އައްބާސީއަށް ލިބިވަޑައިގެންނެވީ 221 ވޯޓެވެ. ބޮޑުވަޒީރު ކަމަށް އިދިކޮޅު ތިން ކެންޑިޑޭޓަކުވެސް ކުރިމަތިލެއްވިއެވެ. ޚަބަރު ލިބޭގޮތުގައި ޝާހިދު މިރޭގެ ވަގުތެއްގައި ބޮޑުވަޒީރު ކަމުގެ ހުވާވެސް ކުރައްވާނެ އެވެ.\nމަގާމަށް އިންތިޚާބު ކުރުމާއެކު ޕާލަމެންޓްގައި ހުންނަ ބޮޑުވަޒީރަށް ޚާއްސަ ގޮނޑިކޮޅުގައި އިށީނދެވަޑައިގެން ޝާހިދުވަނީ ވާހަކަފުޅު ދައްކަވާފައެވެ. ވިދާޅުވީ، ބޮޑުވަޒީރު ކަމަށް އޭނާއަށް ވޯޓް ދެއްވި މެމްބަރުންނަށާއި ވޯޓް ނުދެއްވާ މެމްބަރުންނަށްވެސް އެ މެމްބަރުން ދެއްވި ޑިމޮކްރަޓިކް ރިވެތި އުސޫލުތަކަށް ޝުކުރު އަދާކުރައްވާ ކަމަށެވެ. އަދި ބޮޑުވަޒީރު ކަމަށް އޭނާގެ ނަން ހުށަހެޅީތީ މުސްލިމް ލީގް ޕާޓީއަށް، ޚާއްސަކޮށް ނަވާޒް ޝަރީފަށް ޝުކުރު އަދާކުރެއްވިއެވެ.\nނަވާޒް ޝަރީފަކީ ޕާކިސްތާނުގެ 15 ވަނަ ބޮޑުވަޒީރެވެ. ޕާކިސްތާނު އުފެދުނުތާ 70 އަހަރު ފުރިފައިވާއިރު އެގައުމުގެ ތާރީޚްގައި ގާތްގަނޑަކަށް ދެބައިކުޅަ އެއްބައިގެ މުއްދަތުގައި ޕާކިސްތާނުގައި އޮތީ އަސްކަރީ ވެރިކަމެވެ. ބޮޑުވަޒީރު ކަމަށް ވަޑައިގެންނެވި އެއްވެސް ބޭފުޅަކަށް ވެރިކަމުގެ ދައުރު ފުރިހަމަ ކުރެއްވިފައެއް ނުވެއެވެ.\nބޮޑުވަޒީރުކަމުގެ މަގާމަށް މިއަދު އިންތިޚާބު ކުރި ޝާހިދު ޚަޤާން އައްބާސީއަކީ ސަރުކާރުގެ ޕެޓްރޯލިއަމް އެންޑް ނެޗުރަލް ރިސޯސަސްގެ ކުރީގެ ވަޒީރުގެ އިތުރުން، ވަރަށް މުއްސަނދި ވިޔަފާރިވެރިއެއްވެސް މެއެވެ. ޕާކިސްތާނުގައި އެންމެ ކާމިޔާބު ކަމާއެކު އުދުހޭ އަމިއްލަ އެއަރލައިން "އެއަރ ބްލޫ" އަކީވެސް ޝާހިދުގެ އަމިއްލަފުޅު އެއަރލައިނެކެވެ.\nއެމެރިކާގެ ޖޯޖް ވޮޝިންޓަން ޔުނިވަރސިޓީން ތައުލީމް އުނގެނިވަޑައިގެން ހުންނެވި ޝާހިދު ޚަޤާން އައްބާސީ ސިޔާސީ މައިދާނަށް ނުކުމެވަޑައި ގެންނެވުމުގެ ކުރިން އެމެރިކާ އަދި ސައުދީ އަރަބިއްޔާގައި ވަޒީފާ އަދާކުރައްވާފައި ވެއެވެ. އަދި ހަފަހަރަށް ޕާލަމެންޓަށް އިންތިޚާބުވެވަޑައި ގެންފައި ވެއެވެ.\nނަވާޒް ޝަރީފްގެ ވެރިކަމުގެ ދެވަނަ ދައުރުގައި 1999 ވަނަ އަހަރު ޖެނެރަލް ޕަރްވޭޒް މުޝައްރަފް އިސްވެ ހުންނަވައި ގެންނެވި އަސްކަރީ އިންގިލާބުގައި ޝާހިދު ޚަޤާން އައްބާސީ ހައްޔަރުކޮށް ދެއަހަރު ދުވަސް ޖަލުގައިވެސް ހޭދަކުރައްވާފައި ވެއެވެ.


Gehlunu Kujja Nidhaafai Ovvaa Fenihje - Vaguthu\nކޮވިޑް-19: ލިބޭ ލުއިތަކާއެކު، ބަލީގެ ނުރައްކާ ކުޑަކުރުން އެންމެންގެ އަތްމައްޗަށް -5ގަޑިއިރު ކުރިން\nގެއްލުނު ކުއްޖާ ދޯންޏެއްގެ ތެރޭގައި ނިދާފައި އޮއްވާ ފެނިއްޖެ\n10 މަސް ކުރިން ( ޖުލައި 22, 2019 )\nއއ.ރަސްދޫގައި ގެއްލިގެން ހޯދަމުން ދިޔަ ކުޑަ ފިރިހެން ކުއްޖާ އެރަށު ފަޅުތެރޭގައި އޮތް ދޯންޏެއްގައި ނިދާފައި އޮއްވާ ރޭ ފަތިހު ފެނިއްޖެއެވެ.\nއުމުރުން 13 އަހަރުގެ ފިރިހެން ކުއްޖާ ގެއްލިގެން ރަށު ރައްޔިތުންނާއި ފުލުހުން އަދި ކައުންސިލަރުން ނިކުމެ އޭނާ ހޯދަން ފެށީ އިޝާ ނަމާދަށް ދިއުމަށް ގެއިން ނިކުތް ގޮތައް އެނބުރި ގެއަށް ނައުމުންނެވެ. އޭނާ ފެނުނީ އެ ރަށު ފަޅުތެރޭގައި އޮތް ދޯންޏެއްގައި ނިދާފައި އޮއްވާ ރޭ ފަތިހު 04:45 ކަންހާއިރުއެވެ.\nރަށު ކައުންސިލްގެ ރައީސް އަބްދުލް ޖަލީލް މޫސާ ވިދާޅުވީ އެ ކުއްޖާ ފެނުނު އިރު ކުއްޖާގެ ހާލު ރަނގަޅެވެ.\nމައުލޫމާތު ލިބިފައި އިޝާ ނަމާދަށް ދާން ގެއިން ނިކުތް ގޮތައް އެނބުރި ގެއަށް ނައިސް އެނާ ދޯންޏަކަށް އަރައި ނިދީ ފިލާވަޅު ދަސް ކުރުމާއި ނަމާދަށް ދިއުމަށް ބާރުއެޅުންފަދަ ކަންކަން އާއިލާއިން ކުރާތީ އެކަމާއި ހިތްހަމަނުޖެހިގެންނެވެ.\nކުއްޖާ ގެއްލުނު ހާދިސާ އާއި ގުޅޭ ގޮތުން ފުލުހުންގެ ބަހެއް ނުލިބެއެވެ.\nރިސޯޓުން މޫދަށް ފުންމާލިމީހާ އަދިވެސް ނުފެނޭ - އެމްއެންޑީއެފް\nކައްޕި ގެއްލުނުތާ ހަ ދުވަސް: އޭނާ ހޯދުމުގެ މަސައްކަތް ހުއްޓައެއް ނުލާ\nޑައިވިންގއަށް ދިޔަ ދެ މީހަކު ގެއްލިއްޖެ\nޖުލައި 22, 2019 08:40\nހެހެހެ.. އޭ ފެހޭ ކޫދަށް!\nޖުލައި 22, 2019 08:47\nއެންމެ ތުއްތު އިރު އަގީދާ ވަރުގަދަ ނުކުރުމުގެ ސަބަބުން މި ފަދަ ހާދިސާ ދިމާވުން އެކަށީގެންވޭ.\nޖުލައި 22, 2019 08:53\nތީ ގެސްޓްހައުސްތަށް އިތުރުވުމުން މުޖުތަމައުއައް އަންނަމުންދާ ނޭދެވޭ އަސަރު ކަމަށް ފެނޭ.\nޖުލައި 22, 2019 09:21\nފިލާވަޅު ދަސް ކުރުމާއި ނަމާދަށް ދިއުމަށް ބާރުއެޅުންފަދަ ކަންކަން އާއިލާއިން ކުރާތީ އެކަމާއި ހިތްހަމަނުޖެހިގެންނެވެ. ޖެންޑަ މިނިސްޓްރީން އަވަހަށް ދާންވީނު އެރަށް މައިން ބަފައިން ކައިރިން ކުއްޖާ ނަގަން މިއޮތީ ކަމެއް ނޫ ލިބިފައި\nޖުލައި 22, 2019 10:07\nތި ކުއްޖާގެ ގޭމީހުންގެ ރަގަނޅު ކަމުން ކުއްޖާ ގެއަށް ދާން ބޭނުން ނުވީ. ތި ރަށުގަ އާންމު ކަމެއް ކުދިންނަށް އަނިޔާ ކުރުން އެއީ. އަދި އޮފީސް ތަކުގަ ތިބޭ މީހުންނަކީ ހަމަ އެންމެ ގާބިލް މީހުން ހަމަ.... ވަރަށް މޮޅުވާނެ އެވަރުގެ ބަޔަކު ރާއްޖޭގަވެސް ނުތިބޭނެ. ވަރަށް ތެދުވެރިވެސް ވާނެ ، މީހުންގެ ދިރިއުޅުން ހަލާކު ކުރާނެ ތިރަށު ހުރިހާއެންމެން ވެގެން.\nޖުލައި 22, 2019 10:09\nރަސްދޫގަ އުޅޭނީ ހުސް ރަގަނޅު ސޯލިހް މީހުން ހިތުން...އެއަށްވުރެއް ނުބައި ބަޔަކު ނޫޅޭނެ.\nޖުލައި 22, 2019 12:11\nރަސްދޫއިން އިންނާނެ މީހަކު ނުލިބުން އެއީ ރަސްދޫ ރައްޔިތުންގެ ކުށެއްނޫން (ތެދު)\nޖުލައި 22, 2019 11:50\n"ތެދު" އަށް ވަރަށް ސަލާމް، މާއިނގެނީ ދޯ، ރަސްދޫ މީ މުޅި ދިވެހިރާއްޖޭންވެސް ފާހަގަކޮށްލެވޭ ރަށެއް، އެހެން ވީމާދޯ، ބަންދެއްވާއިރަށް ރަށަށް މީހުންއަރާ ފުރިފާ މިއޮންނަނީ، ހިޔޮކޮށްވިއްޔާ "ތެދު" ވެސް އޮންނާނީ މިރަށަށްއައިސް މިރަށުގެ މީހުންގެ ރަގަޅުކަން އެނގިފާ، އަދި "ތެދު" އަށް ބުނެލަންއޮތީ ދޮގުވާހަކަ ލިޔުމަކީ ކުރެވޭ ވަރަށްބޮޑު ފާފައެކޭ... ވަރަށް ސަލާމް\nޖުލައި 22, 2019 13:11\n"ތެދު" ތި ރަށުގައި ގެސްޓްހައުސްއެއްވެސް ނެތީމާދޯ ޖޭވެގެން ތި އުޅެނީ، މިކަމަކާ ގެސްޓްހައުސް އާ އޮތީ ކޮންގުޅުމެށް،\nޖުލައި 22, 2019 13:29\nވަގުތު އިން މި ސްޓޭޓަސް ގައި ލިޔެފައި އެވަނީ އަސްލަ އެކަން ހިންގަން މެދުވެރި ވި ސަބަބު، ވަގުތު އަށް ސާބަސް، ތެދު އަށް ވަރަށް ސަލާމް\nޖުލައި 22, 2019 18:01\nޕަބުޖީ ކުޅެން ދިންނަމަ އެސޮރު ހެވިފަ ފަތިސް ވިޔަސް ހިތައް ކަހަރުވަކެއްގެ މަތިގަނޑޭ ވެސް ނާރރާނެ\nޖުލައި 22, 2019 19:25\nއަހަރެން ރަސްދޫ އަށް ފެމިލީ އާއި އެކީގަގޮސް އުޅުނު އިރު ފެނިފަ ހުރި ކަމެއް ވީމަ މިބުނީ.\nގެސްޓް ހައުސްގެ ވާހަކަ ވެސް ބުނެފަ އޮތީމަ ބުނެލާނަން އިނގޭ، ސްކޫލްގެ ކުދިންނަށް ފެންނަން ނުޖެހޭ މަންޒަރުތައް ފެނި ކަންތައް ވުންތަ ރަނގަޅީ.؟ އަހަރެންނަށް ނުފެނި ހުރިކަމެއްނަމަ އެއްވެސް އެއްޗެއް ނުބުނެ ހުރެވިދާނެ.\nއަހަރެން މީހަކާ ޒުވާބުކޮށް ހަދަން ބުނި އެއްޗެއް ނޫން މީ.......\nއޭޑީކޭގައި ނިޔާވި ކުއްޖާގެ ފަހު ވަގުތުކޮޅު\nތ.ގުރައިދޫގެ އަނިޔާވެރި މަރު: މަރުވި މީހާ އަށް ހަމަލާ ދިނީ ގޭގައި ނިދާފައި އޮއްވާ!


Commitee gai Yazeedh ah bodethi thuhumathuthakeh, eyna dhogu kurevvi\nކޮމިޓީގައި ޔަޒީދަށް ބޮޑެތި ތުހުމަތުތަކެއް، އޭނާ ދޮގު ކުރެއްވި\nމީގެ ކުރިން އޮތް މަޖިލީހުގެ ކޮމިޓީއެއްގައި ޔަޒީދު މުހައްމަދު ވާހަކަ ދައްކަވަނީ -- ފޮޓޯ: ވީނިއުސް\nއެމްއެމްޕީއާރުސީ މެދުވެރިކޮށް ހިނގި ބޮޑު ހިޔާނާތުގެ މައްސަލާގައި ކުރީގެ ނައިބު ރައީސް އަހުމަދު އަދީބާއި މީރާގެ ކޮމިޝަނާ ޖެނެރަލް އޮފް ޓެކްޒޭޝަން ޔަޒީދު މުހައްމަދު ދެމެދު މުއާމަލާތްތަކެއް ކުރި ކަމަށާއި އޭގެ ބައެއް މައުލޫމާތު ފޮރުވަން މަސައްކަތް ކުރެއްވި ކަމުގެ ތުހުމަތު މަޖިލީހުގެ ކޮމިޓީގައި ބައެއް މެންބަރުން ކުރައްވައިފި އެވެ.\nމަޖިލީހުގެ މާލިއްޔަތު ކޮމިޓީގެ މިއަދު ބައްދަލުވުމުގައި ދާންދޫ ދާއިރާގެ މެންބަރު ޔައުގޫބު އަބްދުﷲ ވަނީ އެމްއެމްޕީއާރުސީގެ މައްސަލައާ ގުޅިގެން ބައެއް ކަންކަން ފޮރުވަން އޭރުގެ ޓޫރިޒަމް މިނިސްޓަރުގެ މަގާމުގައި ހުންނެވި އަހުމަދު އަދީބާއި ޔަޒީދާ ދެމެދު ކުރެއްވި މުއާމަލާތްތަކުގެ ޗެޓް ލޮގެއް ލިބިވަޑައިގެންފައިވާ ކަމަށް ވިދާޅުވެފަ އެވެ. އެކަމާ ގުޅޭ ގޮތުން ސުވާލުތަކެއް ޔައުގޫބު ޔަޒީދަށް އަމާޒު ކުރެއްވި އެވެ.\nޔައުގޫބު ކުރެއްވި ސުވާލުތަކުގެ ޖަވާބުގައި ޔަޒީދު ވިދާޅުވީ އެ ޗެޓް ލޮގްތަކަކީ އެއްވެސް ހަގީގަތެއް އޮތް ޗެޓް ލޮގްތަކެއް ނޫން ކަމަށެވެ. އަދި އެއްވެސް މައްސަލައެއްގައި އަދީބާއެކު އެ ގޮތަށް މުއަމާލާތް ކޮށްފައި ނުވާނެ ކަމަށެވެ. އެ ގޮތުން އެމްއެމްޕީއާރުސީގެ މައްސަލައާ ގުޅިގެން ވެސް އަދި އެހެން މައްސަލަތަކުގައި ވެސް މުއާމަލާތް ކުރީ އެ އޮންނަ އުސޫލުތަކުގެ ތެރެއިން މީރާގެ އިދާރާ މެދުވެރިކޮށް ލިޔުމުން ކަމަށް އޭނާ ވިދާޅުވި އެވެ.\n"ޓޫރިޒަމް މިނިސްޓަރު އަދީބާ އަޅުގަނޑު ބައްދަލު ކުރި ހަނދާނެއް ނުވޭ، އަދި ތިފަދަ ގޮތަކަށް ޗެޓެއް މެދުވެރިކޮށް މުއަމާލާތް ކުރި ހަނދާނެއް ވެސް ނުވޭ، ތިއީ އަސްލު ޗެޓް ލޮގްތަކެއް ކަމަށް ވެސް ގަބޫލެއް ނުކުރެވޭ،" ޔަޒީދު ވިދާޅުވި އެވެ.\nޔަޒީދު އެހެން ވިދާޅުވުމުން ހަނިމާދޫ ދާއިރާގެ މެންބަރު އަބްދުލް ޣަފޫރު މޫސާ ވަނީ އެފަދަ އެއްވެސްް ކަމެއް ނުވާނަމަ އެމްއެމްޕީއާރުސީގެ އޮޑިޓް ރިޕޯޓް އެކުލަވައިލުމަށް ބޭނުންވާ މައުލޫމާތު އޮޑިޓް އޮފީހަށް ދިނުމަށް މީރާއިން ދެކޮޅު ހެދީ ކީއްވެތޯ ސުވާލު ކުރައްވާފަ އެވެ. އަދި އެ ގޮތަށް ދެކޮޅަށް ހެދިކަން އެމްއެމްޕީއާރުސީގެ އޮޑިޓް ރިޕޯޓުގައިވާ ކަން ވެސް މެންބަރު ޣަފޫރު ފާހަގަކުރެއްވި އެވެ.\nއެމްއެމްޕީއާރުސީގެ ރިޕޯޓުގައި އޮޑިޓް އޮފީހުން ބުނެފައި ވަނީ އެމްއެމްޕީއާރުސީގެ މައްސަލައާ ގުޅިގެން ޓޫރިޒަމް މިނިސްޓްރީން ހޯދަން މަސައްކަތް ކުރި މައުލޫމާތުތައް ނުލިބުމުން ފަހުން އެ މައުލޫމާތުތަކާއި އިތުރު މައުލޫމާތުތައް ހޯދުމަށް މީރާއިން މައުލޫމާތު ހޯދަން އުޅުމުން އެ ކަމާ އެ އިދާރާއިން ދެކޮޅު ހެދި ކަމަށެވެ.\nއެ ސުވާލުގެ ޖަވާބުގައި ޔަޒީދު ވިދާޅުވީ އެމްއެމްޕީއާރުސީގެ ހިޔާނާތާ ގުޅިގެން އޮޑިޓާ ޖެނެރަލްގެ އޮފީހުން މައުލޫމާތު އޮޅުން ފިލުމަށް ސާފުކުރި ކަމަށާއި އެ ގޮތުން އެންމެ ފުރަތަމަ އެދުނީ އެމްއެމްޕީއާރުސީގެ ހިޔާނާތުގެ ފައިސާ ވަތް އެއް ކުންފުނި، މޮންޓެލިއަން ކުންފުނީގެ މައުލޫމާތު ކަމަށެވެ.\nއޭގެ ފަހުން ކުންފުންޏެއްގެ ޓެކްސް ރިޓާން މައުލޫމާތު ދިނުމަށް ވެސް އޮޑިޓް އޮފީހުން އެދުނު ކަމަށާއި ނަމަވެސް އެއީ ޓެކްސް ޕެޔަރެއްގެ ޒާތީ މައުލޫމާތަށްވުމުން އެ ކަން މީރާގެ ބޯޑުގައި އެޖެންޑާ ކުރި ކަމަށް ޔަޒީދު ވިދާޅުވި އެވެ. އަދި އެ ގޮތަށް ޓެކްސް ޕެޔަރެއްގެ ޒާތީ މައުލޫމާތު އެ ގޮތަށް ދެވެން ނެތް ކަމަށް ގާނޫނުގައި ބުނެފައިވާތީ މީރާއިން ނިންމީ އެ ގޮތަށް ޓެކްސް ޕެޔަރެއްގެ މައުލޫމާތު ހާމަ ނުކުރުމަށް ކަމަށެވެ.\nޔަޒީދު ވިދާޅުވި ގޮތުގައި މީރާގެ މެންޑޭޓްގެ ތެރޭގައި އެމްއެމްޕީއާރުސީގެ ފައިސާ ޖަމާ ކުރުން ނުހިމެނެ އެވެ. އަދި ވިދާޅުވީ އެމްއެމްޕީއާރުސީއާ ރަށްރަށް ދޫކުރުމަށް އޭރުގެ ސަރުކާރުން ހަވާލުކުރީ އެ ރަށްރަށުގެ އެކިއުޒިޝަން ކޮސްޓަކީ ދައުލަތަށް ލިބޭ ފައިސާގެ ބަދަލުގައި ސީދާ އެމްއެމްޕީއާރުސީއަށް ލިބޭ ފައިސާގެ ގޮތުގައި ކަމަށެވެ.\n"އެމްއެމްޕީއާރުސީ ކޭސްގައި ވެސް މީރާއިން އަމަލުކުރީ އެހެން ކޭސްތަކުގައި ވެސް މީރާއިން އަބަދުވެސް އަމަލު ކުރާ އުސޫލުތަކުގެ ތެރޭގައި، އެއްވެސް އުސޫލަކާ ހިލާފުވެފައެއް ނޯންނާނެ، އެމްއެމްޕީއާރުސީއަށް ލިބޭ ފައިސާ ކަލެކްޓް ކުރުމަކީ މީރާގެ މެންޑޭޓްގައި އޮންނަ ކަމެއް ނޫން، މީރާގެ މެންޑޭޓުގައި އޮންނާނީ ޓެކްސް ކަލެކްޓް ކުރުން،" ޔަޒީދު ވިދާޅުވި އެވެ.\nމީރާ ރައްޔިތުންގެ މަޖިލިސް އެމްއެމްޕީއާރްސީ


ކޮންގްރެސް އަޕްޑޭޓްސް – Maldivian Democratic Party\nފޮޓޯ މައުރޫފް ޚަލީލް/ އަނދާ\n18.30: އެމްޑީޕީގެ2ވަނަ ކޮންގްރެސް ނިމުން ފާހަގަކުރުމުގެ ގޮތުން ބާއްވާ ޚާއްސަ ރަސްމިއްޔާތު މިރޭ ދަރުބާރުގޭ ފުރަގަހުގައި އޮންނަ އުސްފަސްގަނޑުގައި އޮންނާނެ. ރައީސުލްޖުމްހޫރިއްޔާ ވާހަކަފުޅު ދައްކަވާ ގޮތަށް ހަމަޖެހިފައިވާ މި ރަސްމިއްޔާތު ރާއްޖޭގެ ހުރިހާ މީޑިއާއަކުން ލައިވް ކުރާނެ.\n17.45: މިއަދުގެ ހަވީރުގެ ދަންފަޅީގައި ވެސް ލޯކަލް ކައުންސިލް އިންތިޚާބަށް ތައްޔާރުވުމަށް ކުރަންޖެހޭ މަސައްކަތްތަކާ ބެހޭ ގޮތުން ކޮންގްރެސް މަންދޫބުންގެ މެދުގައި މަޝްވަރާ ބަދަލުކުރުން ކުރިޔަށް ގެންދިޔަ. މިހާރު ކުރިޔަށްދަނީ ވޭތުވެދިޔަ ދުވަސްތަކުގައި މިސަރުކާރުގެ މެނިފެސްޓޯ ކަމަށްވާ، އެމްޑީޕީ މެނިފެސްޓޯ ކާމިޔާބުކުރެވިފައިވާ މިންވަރާބެހޭ ގޮތުން ޕްރެސެންޓޭޝަނެއް ދިނުން.\n15.30: އެމްޑީޕީގެ އަންހެނުންގެ ރޫޙް އިންތިޚާބުކޮށްފި. މިކޮމިޓީއަކީ5ބޭފުޅުންގެ މައްޗަށް އެކުލެވޭ ކޮމިޓީއެއް.\n12.30: މިއަދު ހެނދުނުގެ ދަންފަޅީގައި ކުރިޔަށް ގެންދިޔައީ ލޯކަލް ކައުންސިލް އިންތިޚާބަށް ތައްޔާރުވުމަށް ކުރަންޖެހޭ މަސައްކަތްތަކާ ބެހޭ ގޮތުން ކޮންގްރެސް މަންދޫބުންގެ މެދުގައިޚިޔާލާއި މަޝްވަރާ ބަދަލުކުރުން.\nމިގޮތުން ޚިޔާލު ހުށަހެޅުމަށް ހުޅުވާލި ފުރުސަތުގައި 77 ދާއިރާގެ ތެރެއިން 42 ދާއިރާއެއްގެ މަންދޫބުން ވާހަކަދެއްކި. މެންދުރުފަހުގެ ދަންފަޅި ފެށޭނީ 13.45 ގައި ކަމަށް ކޮންގްރެސް ކޮމިޓީން ބުނޭ.\n18.30: މި ކޮންގްރެސްގައި މިރޭ 9.00 ން 11.00 އަށް ބާއްވަން ހަމަޖައްސާފައިވާ\nދާއިރާތަކުގެ ހިންގާ ކޮމިޓީއާއި، ސެލެކްޝަން ކޮމިޓީއާއި، އަތޮޅު ކޯޑިނޭޓަރުންގެ ބައްދަލުވުން މާދަމާއަށް ފަސްކޮށްފި. މިރޭ އެގަޑީގައި އޮންނާނީ ގުޅީފަޅުގައި ބާއްވާ ބޮނޑިބަތްކެއުން. މިހާރު ކުރިޔަށްދަނީ މިއަދު ނެގި ވޯޓު ގުނުމުގެ މަސައްކަތް.\n17.41: މިހާރުކުރިޔަށްދާ ވޯޓުލުމުގެ އިންތިޒާމްތައް ހަމަޖެހިފައިވަނީ ވޯޓުލާ މަންދޫބުންނަށް ދާއިރާތައް ނޯޅޭނޭހެން، ވަރަށް ފުރިހަމަ އިންތިޒާމެއްގެ ދަށުން ކަމަށް ދަރުބާރުގެއިން މަޢުލޫމާތު ލިބޭ.\n17.35: ހަވީރުގެ ދަންފަޅި ނިމުމާއެކު ޕްރެސް ކޮންފަރެންސެއް ބާއްވާ ގޮތަށް ވަނީ ހަމަޖެހިފަ. މި ޕްރެސް ކޮންފަރެންސް އެމްއެންބީސީވަން އިން ލައިވާކުރާނެ\n17.30: ގަވައިދު ކޮމިޓީން ހުށަހަޅާފައިވާ މުހިއްމު އިސްލާހްތަކުގެ ތެރޭގައި ޕާޓީގެ ރައީސްގެ މަޤާމާއި ނައިބު ރައީސްގެ މަޤާމް އުވާލުމާއި، ޗެއަރޕާސަންގެ އިތުރުން ޗެއަރޕާސަން މާލީއާއި ޗެއަރޕާސަން އިދާރީގެ ނަމުގައި އިތުރު2މަޤާމް އުފެއްދުމާއި، އެމްޑީޕީ ވެރިކަމެއްގައި ޕާޓީގެ ސިޔާސީ އެންމެ އިސް ފަރާތަކީ ރައީސުލްޖުމްހޫރިއްޔާ ކަމަށާއި، އިދިކޮޅު ޕާޓީ އެއްގެ ގޮތުގައި އެމްޑީޕީ އޮންނަ ހިނދެއްގައި ޕާޓީގެ ސިޔާސީ އެންމެ އިސް ފަރާތަކީ ޕާލަމެންޓްރީ ގްރޫޕްގެ މެންބަރުކަމަށް ކަނޑައެޅުމާއި، އަހަރީ ބައްދަލުވުން އުވާލުން. މި އިސްލާޙްތަކާއެކު ޖުމްލަ 12 އިސްލާޙަކަށް ވޯޓުކަރުދާހުގައި މިހާރު ދަނީ ވޯޓުލަމުން. ވޯޓުލާ ނިމުމާއެކު މި ވޯޓުގެ ނަތީޖާ ވަގުތުން އިއުލާންކުރާނެ.\n16.40: މިހާރު ހިނގަމުންދަނީ ގަވައިދު ކޮމިޓީން ހުށަހަޅާފައިވާ އިސްލާޙްތަކަށް ވޯޓަށް އެހުމުގެ މަސައްކަތް.\n3.45: ހަވީރު4ޖަހާއިރު ފަށާ ދަންފަޅީގައި އޮންނާނީ ގަވައިދު ކޮމިޓީން ހުށަހަޅާފައިވާ އިސްލާޙްތަކަށް ބަހުސްކުރުމާއި ވޯޓަށް އެހުން\n15.30: މެންދުރުގެ ސެޝަން މިހާރު ވަނީ ނަމާދު ގަޑިއަށް މެދު ކަނޑާލާފަ. މި ސެޝަނުގައި ކުރިޔަށްދިޔައީ އެމްޑީޕީގެ އަސާސީ ގަވައިދަށް ގެންނަން ފެންނަކަމަށް ގަވައިދު ކޮމިޓީން ހުށަހަޅާފައިވާ އިސްލާޙްތައް އިއްވުން. މި އިސްލާޙްތައް އިއްވަވައިދެއްވީ ޗެއަރޕާސަން.\n14.30: ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ އަސާސީ ޤަވާޢިދަށް ބޮޑެތި ބަދަލުތަކެއް ގެނައުމަށް މިއަދު މެންދުރު ދަންފަޅީގައި ވޯޓުލުން ކުރިޔަށް ދާނެއެވެ. މިވޯޓުލުމުގައި ހިމެނެނީ:\n1 ޕާޓީގެ ރައީސްއާ ނައިބު ރައީސްގެ މަޤާމް އުވާލުން\n2 ޗެއާޕާސަންގެ ނައިބު (މާލީ) އަދި ޗެއާޕާސަންގެ ނާއިބު (އިދާރީ) މަޤާމް އުފެއްދުނ\n3 ޕާޓީގެ ޕްރޮވިންސް ސެކްރެޓޭރިއެޓް އުފެއްދުން.\n4 ޕާޓީގެ ޒުވާނުންގެ ހިތްވަރު އުފެއްދުން\n5 ޕާޓީގެ އަންހެނުންގެ ރޫޙު އުފެއްދުން\n6 އިސްތަރުޖަމާނާއި މީޑިއާ ޔުނިޓް އުފެއްދުން\n7 ދާއިރާ ރައީސުން\n8 އަހަރީ ބައްދަލުވުން އުވާލުން\n9 ގޮފީގެ ހިންގާ ކޮމިޓީ ކުޑަކުރުން\n10 ޤައުމީ ހިންގާ ކޮމިޓީ އެކުލެވިގެންވާ ގޮތް ބަދަލުކުރުން\n11 ޤައުމީ ހިންގާ ކޮމިޓީ ބާރުވެރިކުރުން\n12 ޤައުމީ މަޖިލިސް އެކުލެވިގެންވާ ގޮތް ބަދަލުކޮށް ކޯރަމް ކުޑަކުރުން\nމިހުރިހާ ވޯޓެއްވެސް ކުރިޔަށް ދަނީ ދަރުބާރުގޭގައެވެ. ނަތީޖާ ލިބުނުހާ އަވަހަށް ވެބްސައިޓަށް އަޕްލޯޑް ކުރެވެމުންދާނެއެވެ.


Flat aa gulhey gothun Adhurey ACC ah dhevvee dhogu mauloomaathu,...\nއަދުރޭގެ އަގު ބޮޑު ފްލެޓްތަކުގެ މައްސަލަ\nފްލެޓާ ގުޅޭގޮތުން އަދުރޭ އޭސީސީއަށް ދެއްވީ ދޮގު މައުލޫމާތު، ފަޅާއެރީ ވާރުތަ މުދަލުގެ މައްސަލައެއްގެ ތެރެއިން!\nއޭރު އޭސީސީން ވަނީ މައުލޫމާތުތައް ކަށަވަރު ކުރުމެއް ނެތި މައްސަލަ ފައިލްކޮށްފައި\nއަބްދުއްރަޙީމަށް ލޯނެއްގެ ގޮތުގައި އެއްވެސް ފައިސާއެއް ދީފައިވާކަން އެނގެން ނެތް\nދެ ފްލެޓްގެ ޖުމްލަ އަގު9މިލިއަން ރުފިޔާއަށް އަރާ\nކ. މާލެ | 10 ސެޕްޓެންބަރ 2020 | ބުރާސްފަތި 11:46 | 41,658\nޕީޕީއެމް-ޕީއެންސީ ކޯލިޝަންގެ ޕީއެންސީގެ ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ (އަދުރޭ) - މުހައްމަދު އަފްރާހު / ސަން އޮންލައިން\nއިދިކޮޅު ޕީޕީއެމް-ޕީއެންސީ ކޯލިޝަންގެ ޕީއެންސީގެ ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ (އަދުރޭ) "ރެހެންދި-6" ފްލެޓްތަކުން އަގު ބޮޑު ދެ ފްލެޓެއް ގަތް މައްސަލައިގައި އެންޓި ކޮރަޕްޝަން ކޮމިޝަން (އޭސީސީ) އަށް ދޮގު މައުލޫމާތު ދެއްވިކަން ރާއްޖެއެމްވީއަށް އެނގިއްޖެއެވެ.\n"ރެހެންދި-6" އިން އަބްދުއްރަހީމް، އަގުބޮޑު ދެ ފްލެޓް ގަތްކަމަށް ބުނެ، އޭސީސީއަށް 8 ފެބްރުއަރީ 2018 ގައި މައްސަލައެއް ހުށަހެޅުނުކަން އޭސީސީން ވަނީ ހާމަ ކޮށްފައެވެ. އަދި އަބްދުއްރަހީމް އަގުބޮޑުކޮށް ދެ ފްލެޓެއް ގަތް މައްސަލައިގައި ކޮރަޕްޝަނުގެ އަމަލެއް ނުހިމެނޭ ކަމަށް9ޖުލައި 2018 ގައި އޭސީސީން ނިންމައި, އެ މައްސަލަ އޭރު ފައިލް ކޮށްފައިވާކަމަށް އޭސީސީން ދާދި ފަހުން ވަނީ މީޑިއާތަކަށް މައުލޫމާތު ދީފައެވެ.\nއިތުބާރު ހުރި މަސްދަރަކުން ރާއްޖެއެމްވީއަށް ކިޔައިދިން ގޮތުގައި މި މައްސަލަ އޭރު އޭސީސީގައި ފައިލް ކޮށްފައިވަނީ އަބްދުއްރަޙީމް ދެއްވި ދޮގު މައުލޫމާތުތަކެއްގެ މައްޗަށް ބިނާކޮށެވެ. އެގޮތުން އެ މައްސަލައިގެ ތަހުޤީޤު އޭރު އޭސީސީގައި ކުރިއަށް ދަނިކޮށް އަބްރުއްރަޙީމް ވަނީ އެ އެޕާރޓްމަންޓް ބައްލަވައިގަތީ މ.ވިލާދަށުގޭ އަލްމަރުޙޫމް މުޙައްމަދު މަނިކު (ބިސްމަނިކު) ދެއްވި ދީލަތި ލޯނަކަށް ކަމަށް ވިދާޅުވެ އޭސީސީއަށް ސިޓީއެއް ފޮނުވާފައެވެ. އަދި އޭރު އޭސީސީން ވަނީ މި މައުލޫމާތުތައް ކަށަވަރު ކުރުމެއް ނެތި އެ މައްސަލައިގައި ކޮރަޕްޝަން ނެތް ކަމަށް ނިންމައި މައްސަލަ ފައިލް ކޮށްފައެވެ.\nމި މައްސަލައިގައި އެގޮތަށް ސިޓީ ހުށައެޅުމަށް އަބްދުއްރަޙީމަށް ލަފާ ދެއްވާފައިވަނީ އޭސީސީގެ އޭރުގެ މެމްބަރުންކަމަށްވެސް ތުހުމަތުތަކެއް ކުރެވެއެވެ.\nދައުލަތުގެ ތަޙުޤީޤީ އިދާރާއަކަށް ދޮގު މައުލޫމާތު ދެއްވިކަން އެންމެ ފަހުން ފަޅަ އަރާފައިވަނީ މުޙައްމަދު މަނިކު ނިޔާވެ، އޭނާގެ ވާރުތަމުދާ ބެހުމުގެ މައްސަލައެއް ފެމިލީ ކޯޓުގައި ކުރިއަށްދަނިކޮށެވެ. އެގޮތުން ވާރުތަމުދާ ބެހުމަށް ވާރިސުން ކޯޓަށް ހުށައަޅާފައިވާ އޮޑިޓަރުންގެ ރިޕޯޓުތަކުގައި މުޙައްމަދު މަނިކުގެ ހިއްސާ އޮންނަ އެއްވެސް ކުންފުންޏަކުން ނުވަތަ އަމިއްލަ އެކައުންޓަކުންވެސް އަބްދުއްރަޙީމަށް ލޯނެއްގެ ގޮތުގައި އެއްވެސް ފައިސާއެއް ދީފައިވާކަން އެނގެން ނެތްކަން ރާއްޖެއެމްވީއަށް ވަނީ މައުލޫމާތު ލިބިފައެވެ.\nއެހެން ނަމަވެސް، މުޙައްމަދު މަނިކު އަތުން ލޯނެއްގެ ގޮތުގައި9މިލިއަން ރުފިޔާ ލިބުނުކަމަށް އަބްދުއްރަޙީމް ސޮއި ކުރައްވާފައިވާ ލިއުމެއް އޮތުމުން، އެ ފައިސާ ހޯދަން އޭނާގެ ވާރިސުންވެސް ބޭނުންވެއެވެ. އަދި ކޯޓުންވެސް ވަނީ މުޙައްމަދު މަނިކުގެ ބައެއް ދަރަނިތައް އަދާ ކުރުމަށް، އެ ފައިސާ އަނބުރާ ހޯދުމަށް ވާރިސުންނަށް ލަފާ ދީފައެވެ.\nއޭސީސީން އަލުން މި މައްސަލަ ބަލަން ފަށާފައިވާއިރު، އެފްޑަބްލިއު ކޮންސްޓްރަކްޝަނުން މާލޭގައި އިމާރާތް ކުރި "ރެހެންދި-6" އިން އަބްދުއްރަހީމާއި އޭނާގެ އަނބިކަނބަލުން ދިޔާނާ ހުސައިން ފްލެޓް ބައްލަވައިގަނެފައި ވަނީ ފްލެޓެއް 4.5 މިލިއަން ރުފިޔާ އަށެވެ. އެ ދެ ފްލެޓްގެ ޖުމްލަ އަގު9މިލިއަން ރުފިޔާއަށް އަރާއިރު އެއީ ފެންވަރު ރަނގަޅު ފްލެޓްތަކެކެވެ.\nއަބްދުއްރަހީމްގެ ދެ ކަނބަލުން ފްލެޓް ބައްލަވައިގަތުމަށް ދައްކަންޖެހޭ ފައިސާ ހަލާސްކޮށްފައި ވާތީ، އެ ދެ ފަރާތަށް ފްލެޓް ރެޖިސްޓްރީ ބަދަލުކޮށް ދިނުމަށް ފޮނުވާފައިވާ ސިޓީ ވަނީ ސޯޝަލް މީޑިއާގައި އާއްމުވެފައެވެ.\nއަބްދުއްރަޙީމްގެ ދެކަނބަލުންނަށް ފްލެޓް ރެޖިސްޓްރީ ބަދަލުކޮށް ދިނުމަށް ފޮނުވާފައިވާ ސިޓީ\nމިފަދައިން ދައުލަތުގެ ތަޙުޤީޤީ އިދާރާއަކަށް ދޮގު މައުލޫމާތު ދިނުމަކީ ޤާނޫނު ނަންބަރު: 2014/09 (ދިވެހިރާއްޖޭގެ ޤާނޫނުލްޢުޤޫބާތު) ގެ 521 ވަނަ މާއްދާގައި ބަޔާން ކޮށްފައިވާ ކުށެކެވެ.


ތަޤުވާއާއި އޭގެއަހުލުވެރިންގެ ޞިފަތަކާއި އޭގެ މޭވާތައް -1- – DhiSalafiyyah\n18/02/2012 އަޚްލާޤްއައްޝައިޚް އަޙްމަދު މިޙްސަން މުޙައްމަދު\nތަޤުވާ އަކީ ކޮބައިކަން އެކި ޢިލްމުވެރިން އެކިގޮތްގޮތަށް މާނަ ކުރައްވާފައިވެއެވެ. އެހެންނަމަވެސް އޭގެ މާނަ ބިނާވެގެންވަނީ މުޅިންވެސް އެއްކަމެއްގެ މައްޗަށެވެ. އެއީ އަޅާ ﷲ ތަޢާލާގެ ކޯފާއާއި ޢަޒާބުން ރައްކާތެރިވުމަށް މަސައްކަތް ކުރުމެވެ. ﷲ ތަޢާލާގެ އަމުރުފުޅުތަކަށް ކިޔަމަންގަތުމާއެކު އެއިލާހު ނަހީކުރެއްވި ކަންތައްތަކުން ދުރުހެލިވެގަތުމެވެ.\nއަލްޙާފިޟު އިބްނު ރަޖަބު -ރަޙިމަހުﷲ- ވިދާޅުވެފައިވެއެވެ. ” ތަޤުވާގެ އަޞްލަކީ އާޅާ އޭނާ ބިރުގަންނަ އަދި އެކަމަކުން ރައްކާތެރވާން އެދޭކަމަކުން ރައްކާތެރިވުމަށްޓަކާ އޭނާއާ އެކަމަކާ ދެމެދު ރައްކަލެއް ބެހެއްޓުމެވެ. އެހެންކަމުން އަޅާ އޭނާގެ ވެރި ރައްބަށް ތަޤުވާވެރިވުމަކީ އެއިލާހުގެ ފަރާތްޕުޅުން އޭނާ ބިރުވެތިވާ އެއިލާހުގެ ކޯފާ އާއި ޢަޒާބުން ރައްކާތެރިވުމަށް، އެކަންކަމާއި އޭނާއާ ދެމެދު ރައްކަލެއް ބެހެއްޓުމެވެ. އަދި މި ރައްކަލަކީ އެއިލާހު އަމުރުކުރެއްވި ކަންތައްކުރުމާއި އެއިލާހު ނަހީކުރެއްވި ކަންތައްތަކުން ދުރުހެލިވުމެވެ. “\nބައެއް ފަހަރު “ތަޤުވާ” މިލަފްޒު ﷲ ތަޢާލާގެ ނަންފުޅާއި ގުޅިގެން އާދެއެވެ. ﷲ ތަޢާލާ ވަޙީކުރައްވާފައި ވެއެވެ. ( وَاتَّقُوا اللَّـهَ الَّذِي إِلَيْهِ تُحْشَرُونَ ) އަލްމުޖާދަލާ9މާނައީ: ” އަދި ތިޔަބައިމީހުން ﷲ އަށް ތަޤުވާވެރިވާށެވެ! ތިޔަބައިމީހުން މަޙްޝަރުކުރައްވާހުށީ، ހަމައެކަލާނގެ ޙަޟުރަތަށެވެ. “ އަދިވެސް އެއިލާހު ވަޙީކުރައްވާފައި ވެއެވެ. ( يَا أَيُّهَا الَّذِينَ آمَنُوا اتَّقُوا اللَّـهَ وَلْتَنظُرْ نَفْسٌ مَّا قَدَّمَتْ لِغَدٍ ۖ وَاتَّقُوا اللَّـهَ ۚ إِنَّ اللَّـهَ خَبِيرٌ بِمَا تَعْمَلُونَ ) މާނައީ: ” އޭ އީމާންވެއްޖެ މީސްތަކުންނޭވެ! ތިޔަބައިމީހުން ﷲ އަށް ތަޤުވާވެރިވާށެވެ! އަދި ކޮންމެ ނަފްސެއްއްމެ، މާދަމައަށްޓަކައި އިސްކޮށްފައިވާ ޢަމަލެއް ބަލައިފާހުށިކަމެވެ! އަދި ތިޔަބައިމީހުން ﷲ އަށް ތަޤުވާވެރިވާށެވެ! ހަމަކަށަވަރުން، ﷲ އީ، ތިޔަބައިމީހުންކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ. “ އަލްޙަޝްރު18 . މިގޮތަށް، ތަޤުވާގެ ލަފްޟު އިސްމުލް ޖަލާލާ އާއި ގުޅިގެން އައިސްފި ކަމުގައި ވާނަމަ އޭގެ މާނައަކީ ﷲ ތަޢާލާގެ ކޯފާ އާއި ޢަޒާބަށް ބިރުވެތިވުމެވެ. ފަހެ އެއީ އެންމެ ބޮޑަށް ރައްކާތެރިވާންޖެހޭ ކަންތަކެވެ. މީގެ ތެރޭގައި ދުނިޔެއާއި އާޚިރަތުގައި އެއިލާހުގެ ޢަޒާބަށް ރައްކާތެރިވުން ހިމެނެއެވެ. އެހެނީ ރައްކާތެރިވުމުގެ މާނައިގައިވެސް ކީރިތި ޤުރްއާނުގައި ﷲތަޢާލާ “ތަޤުވާ” މިލަފްޡު ގެންނަވާފައިވެއެވެ. ﷲތަޢާލާ ވަޙީކުރައްވާފައި ވެއެވެ. ( إِلَّا أَن تَتَّقُوا مِنْهُمْ تُقَاةً ۗ وَيُحَذِّرُكُمُ اللَّـهُ نَفْسَهُ ۗوَإِلَى اللَّـهِ الْمَصِيرُ ) އާލް ޢިމްރާން 28. މާނައީ: ” އެއުރެންގެ ކިބައިން އަންނަ ނުރައްކަލަކުން ތިޔަބައިމީހުން ރައްކާތެރިވާން މަޖުބޫރުވެއްޖެ ޙާލެއްގައި މެނުވީއެވެ. އަދި، ﷲ އެކަލާނގެ ޢުޤޫބާތައަށް ތިޔަބައިމީހުން ބިރުވެތި ކުރައްވަތެވެ. އެނބުރި ދިޔުންވަނީ ﷲ ގެ ޙަޟުރަތަށެވެ “. އަދިވެސް ﷲތަޢާލާ ވަޙީކުރައްވާފައިވެއެވެ. ( هُوَ أَهْلُ التَّقْوَىٰ وَأَهْلُ الْمَغْفِرَةِ )މާނައީ: ” އެކަލާނގެއީ (މީސްތަކުން އެކަލާނގެއަށް ބިރުވެތިވެ) ތަޤުވާވެރިވުން ޙައްޤު ވެގެންވާ، އަދި ފާފަތައް ފުއްސެވުމުގެ އަހުލުވެރި އިލާހެވެ. “ އެހެންކަމުން ﷲ ތަޢާލާއީ އެފަރާތަކަށް ބިރުވެވުން ޙައްޤުވެގެންވާ އިލާހެވެ. އަދި އަޅުންގެ ހިތްތަކުގައި މަތިވެރިކުރެވިގެންވާންޖެހޭ އިލާހެވެ. އެއީ އަޅުން އެއިލާހަށް އަޅުކަންކުރުމަށްޓަކައެވެ. އަދި ކިޔަމަންތެރިކަން އަދާކުރުމަށްޓަކައެވެ. އެއިލާހަކީ މާތްކަމާއި މަތިވެރިކަމާއި ކިބްރިޔާވަންތަކަމާއި ބާރުވަންތަކަމާއި އެހެނިގެން ޞިފަފުޅުތައް މިލްކުވެގެންވާ އިލާހެވެ.\nބައެއްފަހަރު “ތަޤުވާ” މިލަފްޡު ﷲ ތަޢާލާ ދެއްވާ ޢުޤޫބާތަކާއި ގުޅިގެން އައިސްފައިވެއެވެ. އަދި އެއިލާހު ޚަލްޤުކުރައްވާފައިވާ ތަނަކާއި ގުޅިގެން، މިޘާލަކަށް ނަރަކަ އާއި ގުޅިގެން އައިސްފައިވެއެވެ. އަދި ޒަމާނާ ގުޅިގެން އައިސްފައިވެއެވެ. މިގޮތުން ޤިޔާމަތް ދުވަހާއި ގުޅިގެން އައިސްފައިވެއެވެ. ﷲތަޢާލާ ވަޙީކުރައްވާފައިވެއެވެ. ( وَاتَّقُوا النَّارَ الَّتِي أُعِدَّتْ لِلْكَافِرِينَ ) އާލުޢިމްރާން 131 މާނައީ: ” އަދި، ނަރަކަޔަށް ތިޔަބައިމީހުން ބިރުވެތިވެ ރައްކާތެރިވާށެވެ! އެ ނަރަކަޔަކީ، ކާފަރުންނަށްޓަކައި ތައްޔާރުކުރައްވާފައިވާ ތަނެކެވެ. “. އަދިވެސް ﷲތާޢާލާ ވަޙީކުރައްވާފައިވެއެވެ. ( وَاتَّقُوا يَوْمًا تُرْجَعُونَ فِيهِ إِلَى اللَّـهِ ) އަލްބަޤަރާ 281 މާނައީ: ” އެދުވަހެއްގައި، ﷲ ގެ ޙަޟުރަތަށް ތިޔަބައިމީހުން ރުޖޫޢަ ކުރައްވާނޭ ދުވަހަކަށް، ތިޔަބައިމީހުން ރައްކާތެރިވެ ބިރުވެތިވާށެވެ! “. އަދިވެސް ﷲ ތަޢާލާ ވަޙީކުރައްވާފައިވެއެވެ. (وَاتَّقُوا يَوْمًا لَّا تَجْزِي نَفْسٌ عَن نَّفْسٍ شَيْئًا ) އަލްބަޤަރާ 48 މާނައީ: ” އެދުވަހަކުން އެއްވެސް ނަފްސަކަށް އެއްވެސް ނަފްސެއްގެ ކިބައިން ކަމެއް ފުއްދައިނުދެވޭނޭ، ދުވަހަކަށް ތިޔަބައިމީހުން ބިރުވެތިވެ ރައްކާތެރިވާށެވެ! “.\nފަހެ ފުރިހަމަވެގެންވާ ތަޤުވާވެރިކަމުގެ ތެރޭގައި ﷲ ތަޢާލާ ފަރުޟުކުރެއްވި ހުރިހާ ކަމެއް ކުރުން ހިމެނެއެވެ. އަދި ﷲތަޢާލާ ޙާރާމްކުރެއްވި ހުރިހާ ކަމަކާއި، ދީނުގައި އުފެދޭ ޝުބުހަތަކުން ދުރުހެލިވުން ހިމެނެއެވެ. އަދި ބައެއްފަހަރު މަންދޫބު ކަންތައްތައް ކުރުމާއި މަކްރޫހަ ކަންތައްތަކުން ދުރުހެލިވުންވެސް ތަޤުވާވެރިވުމުގެ ތެރެއަށް ވަދެގެންދެއެވެ. އަދި މިއީ ތަޤުވާވެރިވުމުގެ އެންމެ މަތީ ދަރަޖައެވެ. ތަޤުވާވެރިންގެ ސިފަތައް ބަޔާންކުރައްވައި ﷲތަޢާލާ ވަޙީކުރައްވާފައިވެއެވެ. ( الم ﴿١﴾ ذَٰلِكَ الْكِتَابُ لَا رَيْبَ ۛ فِيهِ ۛ هُدًى لِّلْمُتَّقِينَ ﴿٢﴾الَّذِينَ يُؤْمِنُونَ بِالْغَيْبِ وَيُقِيمُونَ الصَّلَاةَ وَمِمَّا رَزَقْنَاهُمْ يُنفِقُونَ﴿٣﴾ وَالَّذِينَ يُؤْمِنُونَ بِمَا أُنزِلَ إِلَيْكَ وَمَا أُنزِلَ مِن قَبْلِكَ وَبِالْآخِرَةِ هُمْ يُوقِنُونَ ﴿٤﴾ ) އަލްބަޤަރާ 1-4. މާނައީ: ” ا ل م (މިއަކުރުތަކުގެ މާނަ މޮޅަށް ދެނެވޮޑިގެންވަނީ ﷲ އެވެ). ﴿١﴾ މިއީ އެ ފޮތެވެ. އެ ފޮތާމެދަކު ޝައްކެއް ނެތެވެ. (މިފޮތަކީ) ތަޤުވާވެރިންނަށްހުރި ހިދާޔަތެކެވެ. ﴿٢﴾ އެއުރެންނީ، ޣައިބަށް އީމާންވާ، އަދި ނަމާދު ޤާއިމްކުރާ، އަދި ތިމަންރަސްކަލާނގެ އެއުރެންނަށް ދެއްވި ތަކެތިން ހޭދަކުރާ މީހުންނެވެ. ﴿٣﴾ އަދި އެއުރެންނީ، ކަލޭގެފާނަށް ބާވައިލައްވާފައިވާ ފޮތަށާއި ކަލޭގެފާނުގެ ކުރިން ބާވައިލައްވާފައިވާ ފޮތްތަކަށް އީމާންވާ މީހުންނެވެ. އަދި އެއުރެންނީ، ހަމަ އާޚިރަތްދުވަހާ މެދުގައި ޔަޤީންކުރާ މީހުންނެވެ. ﴿٤﴾” . އަދިވެސް ﷲ ތަޢާލާ ވަޙީކުރައްވާފައިވެއެވެ. ( وَلَـٰكِنَّ الْبِرَّ مَنْ آمَنَ بِاللَّـهِ وَالْيَوْمِ الْآخِرِ وَالْمَلَائِكَةِ وَالْكِتَابِ وَالنَّبِيِّينَ وَآتَى الْمَالَ عَلَىٰ حُبِّهِ ذَوِي الْقُرْبَىٰ وَالْيَتَامَىٰ وَالْمَسَاكِينَ وَابْنَ السَّبِيلِ وَالسَّائِلِينَ وَفِي الرِّقَابِ وَأَقَامَ الصَّلَاةَ وَآتَى الزَّكَاةَ وَالْمُوفُونَ بِعَهْدِهِمْ إِذَا عَاهَدُوا ۖ وَالصَّابِرِينَ فِي الْبَأْسَاءِ وَالضَّرَّاءِ وَحِينَ الْبَأْسِ ۗ أُولَـٰئِكَ الَّذِينَ صَدَقُوا ۖ وَأُولَـٰئِكَ هُمُ الْمُتَّقُونَ ) އަލްބަޤަރާ 177. މާނައީ: ” އެހެނެއް ކަމަކު، ހެޔޮކަންކުރާ މީހާއީ، ﷲ އަށާއި އާޚިރަތްދުވަހަށާއި މަލާއިކަތުންނަށާއި ފޮތަށާއި ނަބިއްޔުންނަށް އީމާންވި މީހާއެވެ. އަދި މުދަލުގެ މައްޗަށް ލޯބިހުރުމާއެކުވެސް، ގާތްތިމާގެ މީހުންނަށާއި ޔަތީމުންނަށާއި މިސްކީނުންނަށާއި ދަތުރުވެރިންނަށާއި އެހީޔަށްއެދި ސުވާލުކުރާ މީހުންނަށާއި އަޅުން މިނިވަންކުރުމުގައި މުދާ ހޭދަކުރި މީހާއެވެ. އަދި ނަމާދު ޤާއިމްކޮށް، ޒަކާތްދީއުޅޭ މީހާއެވެ. އަދި ޢަހްދެއް ކޮށްފިނަމަ އެއުރެންގެ ޢަހްދު ފުއްދާ މީހުންނެވެ. އަދި ތަދުމަޑުކަމާއި ބަލިމަޑުކަމާއި ހަނގުރާމައިގެ ވަގުތުގައި ކެތްކުރާ މީހުންނެވެ. ތެދުވެރިވި މީހުންނަކީ، އެއުރެންނެވެ. އަދި ތަޤުވާވެރިންނަކީވެސް ހަމަ އެއުރެންނެވެ. “.\nއިބްނު އަލްޤައްޔިމް –ރަޙިމަހުﷲ- ވިދާޅުވެފައިވެއެވެ. އަދި ތަޤުވާވެރިކަން ދަންނައެވެ. ފަހެ އޭގެ ޙަޤީޤަތަކީ ﷲ ތަޢާލާއަށް ކިޔަމަންތެރިވުމުގައި އީމަންތެރިކަމާއި، ސަވާބާއި ދަރުމަޔަށް އެދި، އަމުރަށާއި ނަޙީތަކަށް ބޯލަނބާ ޙާލު ޢަމަލުކުރުމެވެ. އެހެންކަމުން ﷲ ތަޢާލާ ކުރެއްވި އަމުރުފުޅަށް އީމާންވެ އެއިލާހުގެ ވަޢުދުފުޅު ތެދުކުރާ ހާލު ތަޤުވާވެރިޔާ އެކަމެއް ކުރެއެވެ. އަދި އެއިލާހުގެ ނަހީފުޅަށް އީމާންވެ އެއިލާހުގެ ވާޢީދަށް ބިރުވެތިވެ އެއިލާހު ނަހީކުރެއްވިކަންތައް ކުރުމުން އޭނާ ދުރުހެލިވެއެވެ.\nޠަލްޤު އިބްނު ޙަބީބު –ރަޟިޔަﷲ ޢަންހު- ވިދާޅުވެފައިވެއެވެ. ” ފިތުނައެއް އުފެދިއްޖެނަމަ ތަޤުވާއިން އެފިތުނައެއް ނިވާލާށެވެ. ވިދާޅުވިއެވެ: އަދި ތަޤުވާއަކީ ކޮބައިތޯއެވެ؟ ވިދާޅުވިއެވެ: އެއީ ﷲ ތަޢާލާ ގެ ފަރާތްޕުޅުން ލިބޭ ނޫރެއްގެމަތީގައި އެއިލާހުގެ ފަރާތްޕުޅުން ސަވާބަށް އެދޭޙާލު އެއިލާހަށް ކިޔަމަންތެރިވުމުގެ ޢަމަލުތައް ކުރުމެވެ. އަދި ﷲ ތަޢާލާގެ ފަރާތްޕުޅުން ލިބޭ ނޫރެއްގެ މަތީގައި ﷲ ތަޢާލާއަށް އުރެދޭކަންތައްތައް، އެއިލާހުގެ ޢުޤޫބާތަށް ބިރުވެތިވާޙާލު ދޫކޮށްލުމެވެ. “\nމަތީގައި ބަޔާންވެދިޔައީ ތަޤުވާގެ ތަޢުރީފުގައި ގެނެވޭ އެންމެ ރަނގަޅު ތަޢުރީފެވެ. އެހެނީ ފަހެ ހަމަކަށަވަރުން ކޮންމެ ޢަމަލެއްވެސް ފެށޭ ހިސާބަކާއި އެއިން ހާޞިލްވާންބޭނުންވާ ކަންތަކެއް އޮންނާނެއެވެ. އެހެންކަމުން އެއްވެސް ޢަމަލެއް އީމާންކަމާއި ނުލާ ކިޔަމަންތެރިކަމުގެ ތެރެއިންވެސް އަދި ކުއްތަންވުމުގެ ތެރެއިންވެސް ހިމެނިގެންނުވެއެވެ. ފަހެ ތަޤުވާވެރިޔާ އެޢަމަލެއް ކުރަންޖެހެނީ ޙަޤީޤީ އީމާންކަމުގެ މަތީގައެވެ. އާދަކާދައާއި ޘަޤާފަތުގެ ސަބަބުން އޭނާކުރާ ކަމަކަށް ވެގެންނުވާނެއެވެ. އަދި ބަޔެއްގެ ކިބައިން ޘަނާ ކިޔުވުމަށް ކުރާކަމަށް ވެގެންނުވާނެއެވެ. އަދި ޖާހަށް އެދި ކުރާކަމަށް ވެގެންނުވާނެއެވެ. ފަހެ އެހެނެއްކަމަކު އޭނާގެ އެ ޢަމަލުގެ ފެށުމަކީ ނުވަތަ އެޢަމަލުގެ އަސާސަކީ ޙަޤީޤީ އީމާންކަންކަމުގައިވުން ލާޒިމްވެގެންވެއެވެ. އަދި އެ ޢަމަލަކުން އޭނާ ޙަޞިލްކުރަންބޭނުންވާ ކަމަކީ ﷲ ތަޢާލާ ދެއްވާ ސަވާބާއި އެއިލާހުގެ ރުއްސެވުންކަމުގައި ވާންވާނެއެވެ. އެހެންކަމުން ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްފުޅުތަކުގައި އީމާންކަމާއި، ޘަވާބާއި ދަރުމައަށް އެދުން ފަރަޤުކުރައްވައި ވަކިވަކިން ގެންނަވާފައިވާތަން ނަބަވީ އިރުޝާދުތަކުން ފެނިގެންދެއެވެ. އެކަލޭގެފާނު ޙަދީޘްކުރައްވާފައިވެއެވެ. ((مَنْ صَامَ رَمَضَانَ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ )) رواه البخاريމާނައީ: ” ރަމަޟާންމަހުގެ ރޯދައަށް ދެއްވާނެ ޘަވާބަށް އީމާންވެ، އަދި ދަރުމައަށް އެދޭޙާލު އެރޯދަތައް ހިފައިފިމީހާގެ ފާއިތުވެދިޔަ ފާފަތައް ފުއްސެވެއެވެ.” އަދިވެސް ޙަދީޘްކުރައްވާފައިވެއެވެ.((مَنْ قَامَ لَيْلَةَ الْقَدْرِ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ )) رواه البخاري މާނައީ: “ލައިލަތުލް ޤަދުރި ވިލޭރޭގެ އަޅުކަމަށް ދެއްވާނޭ ޘަވާބަށް އީމާންވެ، ދަރުމައަށްއެދި ރޭއަޅުކަންކޮށްފި މީހާގެ ފާއިތުވެދިޔަ ފާފަތައް ފުއްސެވެއެވެ.”\nދެންފަހެ މަތީގައިވާ ޠަލްޤު އިބްނު ޙަބީބު –ރަޟިޔަﷲޢަންހު-ގެ ބަސްފުޅުގައި “ﷲ ތަޢާލާގެ ފާރާތްޕުޅުން ލިބޭ ނޫރެއްގެ މަތީގައި” މިހެން އޮތް ބަފުޅުގެ މުރާދައަކީ އީމާން ކަމެވެ. އަދި ތަޤުވާގެ ތާޢުރީފުގައި އެކަލޭގެފާނު ގެންނަވާފައިވާ ދެވަނަ ޝަރުޠަކީ ސަވާބާއި ދަރުމައަށް އެދި އަޅުކަންކުރުމެވެ.


Story: Joodh EP42 - One Online\nޖޫދް - 42\n"ކޮންތާކު. މިހާރު ބޭނުމީވެސް އިނދެގެން އެ ހުދާ ކައިރީގައި އުޅެން. އަހަރެންގެ އިނގިލީގެ އިޝާރާތުން ހުދާ ގޭތެރޭގައި އަނބުރަން. މާނައަކީ އޭނަ އެއް ތީރު ދޫކޮށްލައިފިއްޔާ އަހަރެން ހަ ތީރު ދޫކޮށްލާނަމޭ. ދިރިއުޅުމުން ލިބުނު ފިލާވަޅުން އަހަރެން އިބުރަތް ހާސިލުކޮށްފިން. ހާއްސަކޮށް ޖައިގެ މި ވާހަކަތަކުން" ނީލަމް ބުންޏެވެ. އެ ފޮތް އޭނާ މޭގައި ޖައްސާލާފައި ދެލޯ މަރާލައިފިއެވެ.\nފިހާރައިން އައިގޮތަށް ޖޫދު ސޯފާގައި އިށީނެވެ. އޭނާ އަންބަރާ ވާހަކަދައްކަން ބޭނުންވިއެވެ. އަންބަރް ފާހާނައިން ނުކުންނަންދެން އޭނާ އިންތިޒާރުކުރިއެވެ. ކޮންމެހެންވެސް އަންބަރާ ސުވާލުކުރަން ޖެހެއެވެ. އޭނާގެ އަނބިމީހާއަށް ވީތީ އެނގެން ޖެހޭ ކަންކަން އެބަހުއްޓެވެ. ފިހާރަތެރޭގައި ހުރި ވާރިޝް ފޯނުން އަންބަރާ ގުޅުވައިގެން ވަރަށް ހަޑި ވާހަކަތަކެއް ދެއްކިއެވެ. އެވާހަކަތައް ޖޫދަށް އަޑުއިވުނުކަމެއް ވާރިޝްއަކަށް ނޭނގެއެވެ. އަނބިމީހާ އާ ގުޅުވައިގެން ހިލޭ ފިރިހެނަކު އެއްވެސް ވާހަކައެއް ދައްކާ ވާހަކަ އަޑު އިވުމަކީ އަނބިމީހާދެކެ އިންތިހާއަށް ލޯބިވާ އެއްވެސް ފިރިއަކަށް ކެއްވާނެކަމެއް ނޫނެވެ. ވާރިޝް އާ ވާހަކަދެއްކުމަށް ވުރެ ބޮޑަށް އޭނާއަށް ފަސޭހައީ އަނބިމީހާ ގާތުން އަހައި އޮޅުންފިލުވުމެވެ.\nއަންބަރް ފާހަނައިން ނުކުތީ އޭނާ އެ ފިކުރުގައި އިންދައެވެ. ނުވަގުތެއްގައި ޖޫދު ކޮޓަރިން ފެނުމުން އަންބަރްގެ ހިތުގައި ސުވާލު އުފެދުނެވެ. އަހާލަން އުޅެފައިވެސް އޭނާ އެ ހިޔާލު ދޫކޮށްލިއެވެ.\n"އާދެބަލަ މިކޮޅަށް" ލޯގަނޑާ ދިމާލަށް ދިޔަ އަންބަރް ހުއްޓުނެވެ. އޭނާ އަނބުރާލާފައި ޖޫދާ ދިމާލަށް ދިޔައެވެ.\n"މިތާ އިށީނދެބަލަ" ޖޫދު ބުންޏެވެ. އަންބަރް ކަންބޮޑުވިއެވެ. ޖޫދުގެ އަޑުގައި އެހެންޏާ ނުހުންނަ ކަހަލަ ރުންކުރު ގޮތެއް ހުރިކަން އޭނާއަށް ފާހަގަވިއެވެ. އޭނާ ސޯފާއިން ތަންކޮޅެއްގައި އިށީނދެލިއެވެ.\n"ވާރިޝް އެއީ ކާކު؟" ޖޫދު ކުރި ސުވާލާއެކު އަންބަރަށް އިސްއުފުލާ ޖޫދަށް ބަލައިލެވިއްޖެއެވެ. ވާރިޝްއަކީ ކާކު ކަން އަންގައިދޭން އޭނާގެ ހިތަށް އެރިއެވެ. އެހެންނަމަވެސް އެންމެ ބަހެއްވެސް ބޭރުނުވިއެވެ.\n"އަހަރެން މިއަހަނީ ވާރިޝް އެއީ ކާކުހޭ؟" ޖޫދުގެ އަޑު މިފަހަރު ބާރެވެ.\n"ކް...ކޮން.... ކޮން ވާރިޝްއެއް؟ އަހަރެންނަށް ކިހިނެއް އެނގެނީ؟" އަންބަރް ބުންޏެވެ. އޭނާގެ އަޑުގައި ޖެހިލުންވުމެއް ހުއްޓެވެ.\n"ޔަގީންތަ އެއީ ކާކު ކަން ނޭނގޭކަން" ޖޫދު އެހިއެވެ. "ފާހާނައިން ރޭގަ ނުކުތީ ވާރިޝްއެއް ނޫންތަ؟"\nއަންބަރް ދެލޯ މަރައި ބާރުކޮށްލިއެވެ. އިންތަނުން ފުންމައިގެން ތެދުވެއްޖެއެވެ. ޖޫދަށް ފުރަގަސްދިން ގޮތަށް ފުން ނޭވައެއް ބޭރުކޮށްލައިފިއެވެ.\n"ތަނެއްގައި ހުރި ހިލޭ ފިރިހެނަކާ ގުޅުވައިގެން އަހަރެންނާ ތިސުވާލު ކުރަނީ ކީއްވެ؟ އަހަރެންނަށް އެނގޭ އަހަރެންނަކީ ނުލަފާ އަންހެން ކުއްޖެއްކަން. ކިތަންމެ ނުލަފާ ވިޔަސް އަހަރެންނާ އެއްވެސް ހިލޭ ފިރިހެނަކާ ގުޅުމެއް ނޯންނާނެ" އަންބަރް ބުންޏެވެ.\n"ދެން އޭނަ އަހަރެންގެ އަނބިމީހާ އޭ ކިޔައިގެން ފޯނުގައި ހުރެ ކޮންވާހަކަތަކެއް އެދައްކަނީ؟"\n"މަށަށްތަ އެނގެނީ. މީހަކު ހަމަ ވާހަކައެއް ދައްކާލާއިރަށް އަހަރެންނާ ސުވާލުކުރަންޖެހޭތަ؟" އަންބަރަށް ރޮވިއްޖެއެވެ. "އަހަރެންނާ އެއްވެސް ހިލޭ ފިރިހެނަކާ ގުޅުމެއް ނޯންނާނެ. ނޯންނާނެ. އަހަރެންގެ ކައިރިން އެއްވެސް ފިރިހެނެއްގެ ވާހަކަނުދައްކާތި" އަންބަރް ބުންޏެވެ. އޭނާ ދުވެފައި ކޮޓަރިން ނުކުތެވެ. ހަމަޖެހިލައިގެން ރޯލާނެ ޖާގައެއް ބޭރުން ނުލިބޭނެކަން އެނގޭތީ އޭނާ ވަނީ ނީލަމްގެ ކޮޓަރިއަށެވެ.\nދޮރުލައްޕާލިގޮތަށް ދޮރުފަތުގައި ލެގިލައިގެން ތިރީގައި އިށީނދެއްޖެއެވެ. ދެކަކޫ ގެނެސް ގަޔާ ކައިރިކޮށްލާފައި ބޯއަޅާއިފިއެވެ. ދެން އޭނާ ގިސްލާފައި ރޯން ފަށައިފިއެވެ.\n"އަހަރެންނަށް މައާފުކުރޭ ޖޫދު. އަހަރެންނަކީ ކުށްވެރިއެއް. އަހަރެން ކުރިން އުޅެވުނީ ގޯސްކޮށް. އަހަރެންނަށް ތެދަށް އެއްވެސް ވާހަކައެއް ނުދެއްކުނު. ވާރިޝްއަކީ އަހަރެންގެ ދުޝްމިނެއް. އަހަރެންގެ ލޮލުގެ ތެރެއިން ހިތުގެ ތެރެއަށް ފުންމާލި އަނިޔާވެރިއެއް" ހިތާހިތުން އަންބަރް ވާހަކަދައްކަމުން ދިޔައެވެ.\nކޮޓަރިއަށް ވަންނަން އައި ނީލަމްއަށް ދޮރުހުޅުވަން އުނދަގުވިއެވެ. ހީވީ އެތެރެއިން ދޮރުގައި އެއްޗެއް ވިއްދާފައި ހުރި ހެންނެވެ. އެތެރެއަށް ވަދެވުމާއެކު އޭނާއަށް ސިހުން ލިބުނެވެ. ތިރީގައި އިން އަންބަރް ރޮނީއެވެ. އަތުގައި ހުރި އަންނައުނުތަކާއެކު އޭނާ އަންބަރާ އެއް ހަމައެއްގައި އިށީނދެއްޖެއެވެ. އޭނާގެ ދެލޮލުން ކަންބޮޑުވުން ފާޅުވަމުން ދިޔައެވެ.\n"އިބާ....، އިބާ، ކިހިނެއްވީ؟ ތަނަކަށް ތަދުވަނީތަ؟" ނީލަމް ސުވާލުކުރިއެވެ. އަންބަރަށް ޖަވާބެއް ނުދެވުނެވެ. ނީލަމްގެ ގައިގައި އޭނާއަށް ބައްދައިގަނެވިއްޖެއެވެ.\n"ޖޫދު... ޖޫދަށް މިގޮވަނީ؟" އަންބަރްގެ ބުރަކަށީގައި ފިރުމަމުންދިޔަ ނީލަމް ބުންޏެވެ. ވަގުތުން އަންބަރް މަނާކުރިއެވެ. އެއްވެސް މީހެއް ކައިރީގައި ނުބުނުމަށް އެދުނެވެ.\n"އަހަރެން ދިރިއުޅެން ބޭނުން. އަހަރެން ވަރިވެގެންދާން ބޭނުމެއްނޫން. ކައިވެނިކުރި އިރު ހާލަތު ކޮންމެގޮތަކަށް އޮތަސް އަހަރެން މިހާރު ބަދލުވެއްޖައިން. އެކަމަކު ވާރިޝް....." އަންބަރް ވާހަކަދެއްކިއެވެ.\nއެހިސާބުން އަންބަރްގެ ބުރަކަށީގައި ފިރުމަމުންދިޔަ ނީލަމްގެ ހަރަކާތްތަކަށް ހުއްޓުމެއް އައެވެ. އަންބަރްގެ ވާހަކަތަކުގެ ކޮންމެވެސް ހިސާބަކުން ވާރިޝްގެ ނަން އަންނާނެކަން މާކުރިންވެސް އޭނާއަށް އެނގެއެވެ.\n"ވާރިޝް އަހަރެން ދިރިއުޅުނަ ނުދޭނެ. އޭނަ އެރޭ ރެސްޓޯރަންޓުގައި އަހަރެން ގައިގައި ބައްދައިގަތީ ހާދަ ބާރަކަށޭ. އެވަގުތުވެސް އެދުނީ ފިހާރައިގެ ލިޔުންތަކާއި ގޯތީގެ ރަޖިސްޓްރީ ދިނުމަށް. އެއީ ކޮންކަހަލަ އިންސާނެއް؟ އަމިއްލަ އެދުމުން ފޯވިޔަސް ބޮޑުވަރު" ނީލަމްގެ ކޮނޑުމަތިން ބޯހިއްލާލާފައި އަންބަރް ބުންޏެވެ.\n"އަހަރެންގެ ކޮއްކޮއަށް ވިޔަސް އަހަރެން ބުނާނީ ރަނގަޅަށް. އެއީ މީހަކު ގާތްކޮށްގެން އުޅެން ހެޔޮވާވަރުގެ އިންސާނެއް ނޫން. ނީލަމްދައްތަ ހިތަށް އަރާ ކުރިން އިބާ އާ ބައްދަލުވެ ވާރިޝްގެ ހަގީގީ މަގުސަދު ބުނެދެވުނުނަމައޭ. އެކަމަކު ނީލަމްދައްތައަށް ވެސް އެނގުނީ ވަރަށް ފަހުން" ނީލަމް ވާހަކަދެއްކިއެވެ.\n"މޫދުގައި އަހަރެން ގެނބުނު ހާދިސާއަށްފަހު ފޯނު ނަންބަރު ބަދަލުވެގެން ދިޔުމުން އަހަރެން ވަރަށް އުފާކުރިން. ހިތަށް އެރި އޭނާގެ އުނދަގުލުން ސަލާމަތްވީއޭ. އެކަމަކު ނީލަމްދައްތަ ކީއްކުރަން އަހަރެންގެ ނަންބަރު އޭނާއަށް ދިނީ" އަންބަރް ބުންޏެވެ. ނީލަމް އާ މެދު އޭނާގެ ހިތުގައި އޮތް ޝަކުވާ ބޭރުކޮށްލިއެވެ.\n"އަހަރެންނޭ...." ނީލަމްއަށް އަމިއްލަ މޭގައި އަތް އެޅުނެވެ. "އަހަރެން ކޮންއިރަކު؟ އަހަރެން ނުދެން" ނީލަމްގެ މޫނުމަތިން ހައިރާންކަން ފާޅުވެލިއެވެ.\n"އޭނަ ބުނި އެކަމު"\n"އާނ ހަނދާންވެއްޖެ. މަކަރުވެރިޔާ... އެއީ ބޮޑު އިބިލީހެއް. ޝައިތާނެއް. އަހަރެން ހީކުރީ އަހަރެން ދައްތައެއް ކަމަށް ގަބޫލުކުރާތީ އެކުގައި ޕިއްޒާ ކާހިތުން ކަމަށް އެދުވަހު ގެންދިޔައީ. އަދި މި އެނގުނީ އޭނާގެ އަސްލު މަގުސަދު" ނީލަމް ދަތްކުޑި ވިކައިގަތެވެ. ވާރިޝް ކައިރީގައި ހުރިނަމަ ހޭއަރާވަރަށް ތަޅައިގަތީހެވެ.\n"ވީކަމެއްވީ. ފަހަށް ގޮސްފައިވާ ހުރިކާ ކަމެއް ހަނދާންނައްތާލާ. ޖޫދަކީ ވަރަށް މާތް އިންސާނެއް. އެއީ އޯގާތެރިއެއް. އިބާ ޖޫދު ދަސްކުރަން މަސައްކަތް ކޮށްބަލަ" ނީލަމް ބުންޏެވެ. އަންބަރްގެ ދެލޯ ކައިރި ފޮހެދިނެވެ.\n"އަހަރެންވެސް އުޅެން ބޭނުން. އެކަމަކު ނޭނގޭ ހަމަ ރުޅިގަދަވަނީ. ހީވަނީ މިގޭ ހަތަރުފާރުން އެތެރޭގައި އަހަރެން ފިތެނީހެން. ކަންތައް ކުރެވެނީ ހިތުގައި އޮންނަ ގޮތަކަށްނޫން. ބުނެވެނީ ބުނަން ބޭނުންވާ ޖުމްލައެއް ނޫން. ކުރިން ޖޫދު ފެނުނީމަ ހިތަށް ނުލިބޭ ހިތްހަމަޖެހުން މިހާރު ލިބޭ" އަންބަރް ވާހަކަދެއްކިއެވެ.\n"ތިމާ ހިތްއެދޭ ގޮތަށް އެއްވެސް ކަމެއް ނުވަންޏާ ގިނަގިނައިން ހެޔޮ އަމަލުކުރޭ. ދީނީ ފޮތްތައް ކިޔައި ދަރުސްތައް އަޑުއަހައި. ޤުރުއާން މާނައާއެކު ކިޔާ. ސަތޭކަ ޕަސެންޓް ގެރެންޓީ އިބާގެ ހިތަށް ވަރަށް ފަސޭހަވާނެ"\nސީނާ ބަލައިލީ ރިކްޒާ ގޮވާލި އަޑަށެވެ. ދޮރުން ނުކުންނަން ދިޔަ ސީނާ ހުއްޓުނެވެ. އޭރު ރިކްޒާ ކަންބޮޑުވުމަކާއެކު ބަލަހައްޓައިގެން ހުއްޓެވެ. އޭނާގެ އަތްމަތީގައި ތިންމަހާ ބައިގެ ރައިކާ އިނެވެ.\n"އެބަޔަށް ގޮސް ކީކޭ ކިޔާނީ" ރިކްޒާ އެހިއެވެ.\n"ހެހެހެ... ޒަހާ ކައިރީގައި އެންމެ ފުރަތަމަ ބުނާނީ މަންމަ މިއަދު ދަރިފުޅުގެ ބައްޕަ އާ ކައިވެނިކޮށްފީމޭ. މިރޭ އޮންނަ ކެއުމުގައި އެކުދިން ބައިވެރިވާން ޖެހޭނޭ. ކުރެވުނު ކަންތަކަށް މައާފަށްވެސް އެދޭނަން" ސީނާ ބުންޏެވެ.\n"ދެން އިބާ.... އިބާ ކައިރީގައި ހަމަ އެވާހަކަ ބުނާނީތަ؟" ރިކްޒާ ބުންޏެވެ. ސީނާ ބޯޖަހައިލިއެވެ.\n"އިބާއާ އަޅުގަނޑު ބައްދަލުކޮށްފައި އެވާހަކަ ދައްކާނަން. އެންމެންގެ ތެރޭގައި އިބާ ފަލީހަތްވާކަށް އަހަރެން ބޭނުމެއްނޫން" ރިކްޒާ ބުންޏެވެ.\n"އެންމެ ރަނގަޅު. ދެން ހިނގާ. ކޮންމެގޮތެއް ވިޔަސް އުމުރު ދުވަހު ލަދުގަނެއޭ ކިޔާފައި އެމީހުންނާ ބައްދަލުނުކޮށްވެސް ނުވާނެއްނު" ސީނާ ބުންޏެވެ. ރައިކާ އުރާލައިގެން ސީނާ ނުކުތުމުން ރިކްޒާ ގޮސް ހުއްޓުނީ ފައިވާން ހަރުގަނޑު ކައިރީގައެވެ. ފައިވާނުގެ މަޅިގަނޑު އަޅުވަން ގުދަށް އޮތް އިރުވެސް އޭނާއަށް ވިސްނެނީ އަންބަރާ މެދުގައެވެ. ވާރިޝްގެ ބޭވަފާތެރިކަމާއި މަކަރުވެރިކަން އެނގޭ ހިނދު އަންބަރަށް ވާނީ ކިހިނެއް ހެއްޔެވެ؟ ރައިކާ ފެނުމުން އެއީ ވާރިޝްގެ ދަރިއެއް ކަމަށް އަންބަރް ގަބޫލުކުރާނެ ހެއްޔެވެ؟ ވާރިޝް އާ ގުޅުން ކަނޑާލާނެ ހެއްޔެވެ؟ ނޫނީ އަހަރެންގެ ބަހަށް އިތުބާރު ކުރާނެ ހެއްޔެވެ؟\nއެކަހަލަ ވިސްނުންތަކެއްގައި ހުރެ ލިފްޓު އެބަޔަށް ދިޔައިރުވެސް އޭނާއަށް ނޭނގުނެވެ. ލިފްޓުން ނުކުތީ ސީނާ އޭނާގެ އަތުގައި ހިފުމުންނެވެ.\n"އަވަސްކޮށްބަލަ. އެހާ ކަންބޮޑުނުވެބަލަ. ފަސްގަޑި ބައި ވަނީ. ނަމާދަށް ގޮވުމުގެ ކުރިން މަންމަ ބޭނުން މިސްކިތަށް ދާން" މަޑުމަޑުން ފަހަތުގައި ހުރެ ހިނގާފައި އައި ރިކްޒާއަށް ސީނާ ބުންޏެވެ.\nސައި މޭޒުދޮށުގައި އިނީ ޖޫދު އެކަންޏެވެ. ކުރިމަތީގައި ހޫނު ކޮފީ ތައްޓެއް ހުރިއިރު އޭނާ އޭގައި އަތް ނުލައެވެ. އަންބަރާ ގުޅުވައިގެން ވާރިޝް ދެއްކި ވާހަކަތަކާއި އަންބަރް ކައިރިން އެވާހަކަތައް އެހި ވަގުތު ދިން ޖަވާބުތަކުން އޭނާގެ ހިތް ނުތަނަވަސް ކުރުވަމުން ދިޔައެވެ. ވާރިޝް ފޯނުން ވާހަކަދެއްކީ ކާކާ ހެއްޔެވެ؟ އަންބަރަށް ތިމަންނަ ހުންނާނީ ހަނދާން ނުނެތޭވަރު ކޮށްފައޭ އެބުނީ ކޮންކަމެއް ކުރި ވާހަކަ ހެއްޔެވެ؟ ހަގީގަތުގައިވެސް އެއީ ހަމަ އަންބަރްގެ ވާހަކަ ހެއްޔެވެ؟ އެދެމީހުންގެ މެދުގައި ސިއްރު ގުޅުމެއް އޮތީ ހެއްޔެވެ؟ އެހެންނޫނަމަ އަންބަރްގެ ފަހަތުން ވާރިޝް ފާހާނައަށް ވަނުމުގެ ބޭނުމެއް އެބައޮތް ހެއްޔެވެ؟\nފިކުރުތަކެއްގެ ކަނޑަށް ގެނބެމުންދިޔަ ޖޫދަށް ސިހުން ލިބުނީ ގޭ ދޮރުގެ ރަނގަބީލު ވާން ފެށި އަޑަށެވެ. ކޮފީތަށި ދުރުކޮށްލާފައި އޭނާ ތެދުވެގެން ދޮރާ ދިމާލަށް ދިޔައެވެ. އެ އަޑަށް ކޮޓަރިތަކުން ޒަހާ އާއި ނީލަމްވެސް ނުކުތެވެ.\nއެތެރެއަށް ހުޅުވުނު ދޮރުގެ ބޭރުން ސީނާ އާއި ރިކްޒާ ފެނުމުން އެންމެ ފުރަތަމަ އެއްވެސް ހަރަކާތެއް ގެންނަން ޖޫދަށް ނޭނގުނެވެ. އޭނާގެ ލޮލުގައި އަޅައިގަތީ ސީނާގެ އަތްމަތީގައި އިން ކުޑަކުޑަ ރައިކާއެވެ. އެކުއްޖާ ރިކްޒާ ކުޑައިރު ހުންނަ ގޮތާ ތަފާތެއްވެސް ނެތެވެ.\n"ބޮޑުދައިތަ ކަމަކުތަ؟" ރައިކާގެ ކޮލުގައި ކޮށްޓާލަމުން ޖޫދު ބުންޏެވެ. ސީނާގެ ދުލުން އެއްޗެހިތަކެއް ބޭރުވެދާނެތީ އެތެރެއަށް ވަންނަން ބުނަން އޭނާއަށް ނުކެރުނީއެވެ. އެހެނީ ހަނދާން ހުންނަން ފެށިއްސުރެ ދުވަހަކުވެސް ލޯތްބާއި ކުލުނާއެކު ސީނާ އޭނާއާ ވާހަކަދައްކާފައެއް ނެތެވެ.\n"ދައްތަމެން. އަވަހަށް އާދޭ އެތެރެއަށް. ދަރިފުޅު ކީއްވެ އެމީހުން ބޭރުގައި ބޭތިއްބީ" ޖޫދުގެ ފަހަތުން ޒަހާގެ އަޑު އިވުނެވެ. ދޮރު ބޮޑަށް ހުޅުވައިލަމުން އެއްފަރާތަކަށް ޖޫދު ޖެހިލުމާއެކު ސީނާގެ އާއިލާ އެތެރެއަށް ވަދެއްޖެއެވެ. އޮބާލައިގެން ހުރި އިސް އުފުލާލަން ނުކެރިފައި ހުރީ ރިކްޒާއެވެ.\n"އަނެއްކާ ކަމަކުތަ؟ އަހަރެން ހީކުރީ ދައްތަމެން މިބައިން ނުފެންނާނެ ކަމަށް" ޒަހާ ބުންޏެވެ. "ހިނގާ ސައިބޯން. ރަނގަޅު ގަޑިއަކަށް ތިއައީ"\nމޭޒުކައިރީގައި އިށީނދެފައި ސީނާ ރިކްޒާއަށް ބަލައިލިއެވެ. އެދަރިފުޅު ލަދުގަނެފައި އިންކަން އެނގުމުން އޭނާގެ ހިތުގައި ރިއްސާލިއެވެ.\nނީލަމް ހުރިހާ މީހުންނަށް ސައި އަޅައިދޭން ފެށިއެވެ.\n"އަނހާ.. މީނީ ކޮންކުއްޖެއް. ދައްކަބަލަ އަހަރެން އުރާލަން" އަނގައިން ބޮޑު ސޮނިގުޅައެއް ވައްޓާލި ރައިކާ ފެނުމުން ޒަހާ ބުންޏެވެ. ތެދުވެގެން ގޮސް ޒަހާ އަތަށް ރައިކާ ދިނީ ރިކްޒާއެވެ. އެކުއްޖާ ދޮން މޫނުގައި ޒަހާ ބޮސްދިނެވެ. ދެން އޭނާ ދިއްކޮށްލީ ކައިރީގައި އިން ޖޫދުގެ އަތަށެވެ. ކުޑަކުދިން އުރަން ނޭނގޭތީ ޖޫދު މަނާވެގަތެވެ. އެމަންޒަރު ފެނުމުން ހުރިހާ މީހުންގެ ތުންފަތަށް ހިނިތުންވުމެއް ވެރިވެއްޖެއެވެ.\n"ނީލަމް. އެކޮއި ރަނގަޅުތަ؟" ސީނާ އެހިއެވެ. ހީލާފައި ނީލަމް ބޯޖަހާލިއެވެ.\n"އަދި މިއީ އަނެކަކު. އަހަރެން ހިތަށް އަރާ މީނައަށް ދަރިއަކު ލިބޭ ދުވަހަކު އެކުއްޖާފުޅު އުރާނުލާނެބާއޭ" އަލުން ރައިކާ އުނގަށްލަމުން ޒަހާ ބުންޏެވެ. ޖޫދަށް ހެވުނެވެ. އެހެންނަމަވެސް ހިތުގެ ކަނެއްގައި ރިހުމެއް އުފެދުނެވެ. ދަރިއެއްގެ އުފާ ދުވަހަކުވެސް އޭނާއަށް ލިބިދާނެ ހެއްޔެވެ؟\nކޮޓަރިން ނުކުތް ޖިޔާއަށް އެތެރެއިން ބައެއްގެ އަޑު އިވުމުން އެދިމާލަށް ދިޔައެވެ. ސީނާ އާއި ރިކްޒާ ފެނުމުން ޖިޔާގެ އަނގައަށް ގޮތެއް ހަދާލިއެވެ. ތަންކޮޅަކަށް ދިޔަތަނާ ޒަހާގެ އުނގުގައި އިން ކުޑަކުއްޖާ ފެނި އޭނާ ހުރިހާ ކަމެއްގެ މަތިން ހަނދާންނެތުނެވެ. އޭނާ އެކުއްޖާ އުރާލާފައި ބޮނޑިކޮށްލިއެވެ. ޖޫދުގެ ފޯނު އަތުލައިގެން ފޮޓޯނަގަމުން އެއްފަރާތަކަށް ޖެހުނެވެ. ވަރަށް ފަރުވާތެރިކަމާއެކު ޒަހާ ސީނާއަށް ބަލައިލީ ދެނެވެ.\n"ދައްތައަށް މައާފުކުރޭ ކޮއްކޯ. އެނގޭ ދުލުން މިހެން ބުނަން ފަސޭހަވިޔަސް ދައްތައަށް ކުރެވުނު ކަންތައް ހަނދާންނައްތާލަން ތިއިން އެއްވެސް މީހަކަށް ފަސޭހައެއް ނުވާނެކަން. އެކަމަކު މިހާރު ހުރިހާ ކަމެއް ބަދަލުވެއްޖެ. އަހަރެމެން ބޭނުންވަނީ ދެ އާއިލާވެސް ގުޅިގެން އުޅެން" ސީނާ ވާހަކަދެއްކިއެވެ. ޒަހާ ހީލައިފިއެވެ. ރިކްޒާގެ މޫނަށް އޭނާ ބަލައިލީ އޯގާތެރިކަމުން ފުރިގެންވީ ބެލުމަކުންނެވެ.\n"ތިއީ ބޭކާރު ވާހަކަ. ފަހަތަށް ގޮސްފައިވާ ކަންކަމުގެ ވާހަކަ ނުދައްކާ. ދައްތަގެ ދެމައިންނަށް ހެޔޮ ބަދަލެއް އައީމަ އެކަމާ އެންމެ އުފާކުރާނެ މީހަކީ އަހަރެން. އެއީ އަހަރެން ނޫނީ ދައްތަގެ އާއިލާގައި ވަކި ހުރީ ކާކު؟ ހަމަ އެގޮތަށް އަހަރެންގެ ދައްތަ ނޫނީ ވަކި ހުރީ ކާކު؟" ޒަހާ ވާހަކަދެއްކިއެވެ.\n"އަހަރެން މިއަދު މި މަންޖެގެ ބައްޕައާ އަލުން ކައިވެނިކޮށްފިން. އެކަމުގެ އުފަލުގައި އަހަރެންދޭ ވަލީމާއެއް މިރޭ އޮންނާނެ. ހުރިހާކުދިން ގޮވައިގެން އަންނައްޗޭ. ޝަމްސުއާ އެގޭ ކުދިންނަށް ކައިރީގައިވެސް މިވާހަކަ ބުނެދެއްޗޭ" ސީނާ ބުންޏެވެ.\n"އަލްހަމްދުލިއްލާހް. އަހަރެން ވަރަށް އުފާވެއްޖެ" ސީނާ ބުންޏެވެ. "ރިކްޒާ. ދަރިފުޅު ކީއްވެތަ މާ މޮޅިވެފައި ތިއިންނަނީ. މިއީ އުފާކުރަންވީ ދުވަސް. ތިހެން ނީނދޭ. ތިއާއިލާއަށް ޒަހާއްތަ އަބަދުވެސް ހިތްހެޔޮ" ރިކްޒާގެ ތުންފަތަށް ފަނޑު ހިނިތުންވުމެއް ވެރިވެއްޖެއެވެ. އޭނާ އިސްއުފުލާ ޖޫދަށް ބަލައިލިއެވެ. ހުރިހާ މީހުން ދައްކަމުންދިޔަ ވާހަތައް ޖޫދު އަޑުއެހިޔަސް އޭނާ އެ ވާހަކަތަކަށް އަނގައެއް ނުލައެވެ.\n"އިބާ... އިބާ ކޮބާ؟" ރިކްޒާ އެހިއެވެ.\n"ކޮޓަރީގަ" ޖޫދު ބުންޏެވެ.\n"ދޭބަލަ. ދަރިފުޅު އައިކަން އެނގުނިއްޔާ ނިކަން އުފާވާނެ. ބޮލެއްގައި ރިއްސާތީއޭ ކިޔާފައި އޮތީ. ނޭނގެ ބޭސްކެއި ކަމެއްވެސް" ޒަހާ ބުންޏެވެ.\n"ބޭސްކެއި" ނީލަމް ބުންޏެވެ.\nރިކްޒާ ދޮރުހުޅުވާލިއިރު އެނދުގައި އެއްފަރާތަށް އެނބުރިގެން އޮތް އަންބަރް ފެނިއްޖެއެވެ. އޭނާ މަޑުމަޑުން ހިނގާފައި ގޮސް އަންބަރްގެ މަގަތުން އިށީނެވެ. ފުންމައިގެން އަންބަރް ތެދުވީ އެއީ ޖޫދު ކަމަށް ހީކޮށްފައެވެ. އެހެންނަމަވެސް ދާދި ކައިރީގައި އިން އަންހެންކުއްޖާ ފެނިފައި އޭނާގެ ދެބުމަ ގޮށްޖެހުނެވެ. މާބޮޑަށް ހިކިފައި ހުރުމުންނާއި ބުރުގާ އަޅާފައި ހުރުމުން އެއީ ރިކްޒާ ކަން ދެނެގަންނަން އޭނާއަށް އިރުކޮޅެއް ނެގިއެވެ.\n"އިބާ، ކިހިނެއްތަ؟" ކުރިން ވާހަކަދެއްކީ ރިކްޒާއެވެ. އަންބަރް ހީލައިފިއެވެ. ދެން ރިކްޒާގެ ގައިގައި ބައްދާލައިފިއެވެ.\n"އައި މިސްޑް ޔޫ ރިކް. ވަރަށް ގިނަ ކަންކަން ބަދަލުވެއްޖެ. އަހަރެން ހީކުރީ އަހަރެންގެ އެކުވެރިޔާ ގެއްލުނީކަމަށް" އަންބަރަށް ރޮވިއްޖެއެވެ. ހިތުގައިވި ހުރިހާ ޝަކުވާއެއް ރިކްޒާގެ ކުރިމަތީގައި ބޭރުކުރަން ބޭނުންވިއެވެ.\n"ހަޔާތުގެ ކަލަންޑަރުން ފަހަތަށް އެއްލެމުންދާ ކޮންމެ ގަނޑަކާއެކު އިންސާނާއަށް އާ ކަންތައްތައް ތަޖުރިބާކުރަން ޖެހޭނެ. އެއަށް ކިޔަނީ ދިރިއުޅުން" ރިކްޒާ ބުންޏެވެ. އަންބަރް އިސްޖަހާލިއެވެ. ރިކްޒާ އެބުނީ ކިހާ ތެދުވެރި ވާހަކައެއް ހެއްޔެވެ؟\n"ހުރިހާ ކަމެއް ރަނގަޅުތަ؟ ޖޫދުބެ ރަނގަޅުތަ؟" ރިކްޒާ އެހިއެވެ.\n"އެއީ ވަރަށް ރަނގަޅު އިންސާނެއް. ދިރިއުޅެން ނޭނގުނީ އަހަރެންނަށް" އަންބަރް ބުންޏެވެ. "އަހަރެންގެ ވާހަކައެއްނޫން. ރިކް ކިހިނެއްތަ؟ ކޮބާ ބޭބީ؟" ކީއްވެ އެކަހަލަ ކަމެއްކުރީ؟" އަންބަރް އެހިއެވެ. ވަގުތުން ރިކްޒާގެ ތުންފަތް މަތީގައިވި ހިނިތުންވުން ފަނޑުވިއެވެ. އަންބަރަށް ހުރިހާ ވާހަކަތަކެއް ކިޔައިދޭންވީ ވަގުތު ޖެހިއްޖެއެވެ.\n"އަހަރެން ދައްކަންޖެހޭ ވާހަކަތައް ވަރަށް ބައިވަރު. އެކަމަކު މިތަނަކީ އެވާހަކަތައް ދައްކަން އެހާ ރަނގަޅު ތަނެއް ނޫން. ހިނގާބަލަ އެބަޔަށް ދާން" ރިކްޒާ ބުންޏެވެ.\n"ރިކް. މަޑުކޮށްލާ ބޭރުގަ. އަހަރެން ރެޑީވެގެން މިނުކުންނަނީ" އަންބަރް ބުންޏެވެ.\nބެލްކަނީގައި ފޯނުގައި ހުރި ޖޫދު އެތެރެއަށް ވަނެވެ. އޭނާގެ ހަރަކާތްތައް އަވަހެވެ. އޭނާ ޒަހާއަށް ގޮވާލިއެވެ. ބޮޑުކަމެއްވީކަން ޒަހާއަށް އެނގުނެވެ.\n"ޕޮލިސް ސްޓޭޝަނުން އެގުޅީ. ބައްދަލުކޮށްލަން އައިސްބަލާށޯ. ހީވަނީ އެއްކަލަ މައްސަލައިގައި އިތުރު މައުލޫމާތެއް ލިބުނީހެން" ޖޫދު ބުންޏެވެ.\n"އަވަހަށްދޭ." ޒަހާ ބުންޏެވެ. "މަންމައަށް ވާނުމާ އަންގާލައްޗޭ"\n"ދޮރާ ދިމާލަށް ދިޔަ ޖޫދަށް ބަލައިލެވުނީ ކޮޓަރިން ނުކުތް އަންބަރަށެވެ. އެހިނދުކޮޅު ދެޒުވާނުންގެ ނަޒަރު ބައްދަލުވިއެވެ. އަންބަރް އެއްޗެއް ބުނަން އުޅުނުހެން ހީވެ އޭނާގެ ހަރަކާތްތަކަށް ލަސްކަމެއް އައެވެ.\n"ބޭރަށް ނުކުމެލަން. ރިކްމެން ބަޔަށް" އަންބަރް ބުންޏެވެ. ޖޫދު ބަލަހައްޓައިގެން ހުރުމުން އަންބަރް ބުންޏެވެ. ޖޫދު ބޯޖަހާލިއެވެ. މިނޫނީ ފާޅުގައި އަންބަރް އެއްވެސް ކަމެއްގެ ހުއްދަ ޖޫދުގެ ކައިރިން ހޯދާފައެއް ނެތެވެ. ޒަހާއަށް ހީނލެވުނެވެ.\n"ދަރިފުޅުމެން ދޭ. މަންމަ އަދި އިރުކޮޅަކު އިނދެލާފައި ދާނަން ކުޑަމީހާ ގޮވައިގެން" ސީނާ ބުންޏެވެ.\nއައްމާރު ވަނުމާއެކު އެނދުގައި އިން މަތީނު ތެދުވެއްޖެއެވެ. ދަރިފުޅު ދައްކަން އުޅޭ ވާހަކައަށް އޭނާ ސަމާލުކަންދިނެވެ. ނަމާދަށް އިން ހުދާވެސް ސަލާމްދީފައި އައިސް މަތީނު ކައިރީގައި އިށީނދެއްޖެއެވެ.\n"އަޅުގަނޑު އަންނަ މަހުގައި ކައިވެނިކުރަން ނިންމައިފިން" އައްމާރު ބުންޏެވެ. މަތީނުގެ ތުންފަތްމަތިން ހިނިތުންވުމެއް ފެނިލިއެވެ. ހުދާއަށް ހިނިތުންވާން ނޭނގުނެވެ. އެކައިވެންޏާ އޭނާ ރުހިފައި ހުރިކަމެއް ނޫނީ ނޫން ކަމެއް އޭނާއަށް ނޭނގުނެވެ.\n"އަޅުގަނޑު ވަރަށް އުފާވޭ މަންމައަށް ވިސްނުނީމަ. މަންމައަށް ހެޔޮގޮތްވުމަށް އަބަދުވެސް އެދޭނަން. އެކަމަކު..."\n"އެކަމަކު ކިހިނެއްވީ؟ މަންމަ އާ ގުޅުން ކަނޑާލާނީތަ؟" ހުދާ ބުންޏެވެ.\n"ތިކަހަލަ އެއްޗެއް މަންމަގެ ހިތަށް އެރުވީތީވެސް އަޅުގަނޑު ދެރަވެއްޖެ. އެހެނެއްނޫން ބުނަން އުޅުނީ" އައްމާރު ބުންޏެވެ.\n"ކައިވެންޏަށްފަހު އަޅުގަނޑު އުޅެން ގަސްދުކުރަނީ ނީލަމް ބޭނުންވާ ތަނެއްގައި. އެހުރިހާ އިހުތިޔާރެއް އަޅުގަނޑު ނީލަމްއަށް ދީފިން. އުންމީދުކުރަން މިކަމުގައި މަންމަމެންގެ އެއްވެސް މައްސަލައެއް ނޯންނާނެ ކަމަށް" އައްމާރު ބުންޏެވެ. ހުދާ ބަލައިލީ މަތީނުގެ މޫނަށެވެ.\n"ދަރިފުޅު ބޭނުން ކޮންމެ ގޮތަކަށް މަންމަ އާއި ބައްޕަ މިތިބީ ރުހިގެން" މަތީނު ބުންޏެވެ. ހުދާ މޫނުމަތި މޮޅިވިއެވެ. ދޮށީ ފިރިހެން ދަރިފުޅާ ވަކިން ދިރިއުޅޭކަށް އޭނާ ބޭނުމެއް ނުވެއެވެ. އެހެންނަމަވެސް ކަންތައްތައް ހިނގާފައިވާ ގޮތުން އެކަމާ ދެބަސްވެވޭކަށްވެސް ނެތެވެ.\nކޮޓަރިއަށް ވަދެ އެނދުގައި އިށިން ގޮތަށް އަންބަރަށް ރިކްޒާގެ މޫނަށް ބަލައިލެވުނީ ހައިރާންކަން އެކުލެވިގެންވީ ބެލުމަކުންނެވެ.\n"ކާކުތަ އެއީ؟" އަންބަރް އެހިއެވެ.\n"އެއީ މީގެގަ އުޅޭ ކުއްޖެއް. ބައްޕަ ކައިރީގައި އުޅޭ ކުއްޖެއް. އޭނައަށް ކިޔަނީ ޝާރިގް" ރިކްޒާ ބުންޏެވެ. އަންބަރަށް ހެވުނެވެ.\n"ކިހިނެއްވީ؟" އަންބަރް ހީލިތަން ފެނުމުން ރިކްޒާ އެހިއެވެ.\n"އެސޮރު ރިކްއަށް ބެލީ ހާދަ ވަރަކަށޭ" އަންބަރް ބުންޏެވެ.\n"ކިހިނެއް އެނގެނީ އޭނަ ބެލީ މަށަށް ކަމެއް. މަށަށް ހީވީ އިބާއަށް ބެލިހެން" ރިކްޒާ ބުންޏެވެ.\n"ދެން ކީއްކުރަން އޭނަގެ ވާހަކަދައްކަނީ. އަހަރެން މިއުޅެނީ ވަރަށް މުހިންމު ވާހަކައެއް ދައްކަންވެގެން" ރިކްޒާ ބުންޏެވެ. އޭނާ އިށީނީ އަންބަރަށް ކުރިމަތިވާނެ ހެންނެވެ.\n"ވާރިޝް އާ އެއްވެސް ގުޅުމެއް އެބައޮތްތަ އަދިވެސް" ރިކްޒާ އެހިއެވެ.\n"ނެތް. އެގުޅުން ނިމިއްޖެ" ފަރުވާކުޑަ ގޮތަކަށް އަންބަރް ބުންޏެވެ.\n"ރަނގަޅު. އެއީ މީހަކު ގުޅިގެން އުޅެން ހެޔޮވާވަރުގެ މީހެއްނޫން. ދުވަހަކުވެސް އެ އިންސާނާގެ އަވައިގައި ކީއްކުރަން ޖޫދުބެ ނޫނީ އެހެން އެއްވެސް ފިރިހެނަކަށް ބަލާނުލާތި" ރިކްޒާ ބުންޏެވެ.\n"ރިކް ކީއްވެ ތިހެން ތިބުނީ؟ ވާރިޝްގެ ކަމެއް އެނގުނީ ދޯ. އަހަރެންނަށް އެނގޭ އެއީ މަކަރުވެރިއެއްކަން" އަންބަރް ބުންޏެވެ.\n"އަހަރެން ކައިރީގައި އެހީމެއްނު ކީއްވެގެން ކުރި ކަމެއްހޭ. މިއުޅެނީ އެސުވާލުތަކަށް ޖަވާބުދޭންވެގެން" ރިކްޒާ އިންތަނުން ކޮޅަށް ތެދުވިއެވެ. ދައްކަންޖެހޭ ވާހަކައިގެ ގޮތުން އޭނާއަށް އަންބަރާ ކުރިމަތިލައިގެން އިނުން ދަތިވިއެވެ.\n"އަހަރެން ދުވަހަކުވެސް އިބާއަށް ލަނޑެއް ލިބޭކަށް ދެރައެއް ލިބޭކަށް ނޭދެން. އަހަރެންގެ ހުރި ހަމައެކަނި ރަހުމަތްތެރިއަކީ ތިއީ. އަހަރެން އުންމީދުކުރަން އަހަރެން މިދައްކާ ވާހަކަތަކަށް އިބާ އިތުބާރުކުރާނެ ކަމަށް" ކުޑަދޮރު ކައިރީގައި ހުއްޓުނު ރިކްޒާ ވާހަކަދެއްކިއެވެ. އެނދުގައި އިން އަންބަރް ފުންމައިގެން ތެދުވިއެވެ. މަޑުމަޑުން ހިނގާފައި ގޮސް އޭނާ ހުއްޓުނީ ރިކްޒާގެ ކުރިމަތީގައެވެ. އިސްޖަހައިގެން ހުރި ރިކްޒާގެ މޫނުގައި ހިފާ އުފުލާލާފައި އޭނާ އާ ހަތަރުކަޅި ހަމަކުރުވިއެވެ. އަންބަރްގެ މޫނުމަތިން ފާޅުވަމުންދިޔަ ހައިރާންކަން ފެނި ރިކްޒާއަށް މޫނު އަނބުރާލަން މަޖުބޫރުވިއެވެ.\n"އަހަރެން ދުވަހަކުވެސް ރިކް ގެ ވާހަކައަށް އިތުބާރު ނުކޮށް އޮތީތަ؟ އަންބަރް އެހިއެވެ.\nފޮތެއްގެ ތަޢާރުފު: "އިސްލާމް - ނިރުބަވެރިކަން ހެއްޔެވެ؟ ނުވަތަ ނަމޫނާ ދީނެއް ހެއްޔެވެ؟" 3\nވަކިވާން ޖެހުމުން - 19\nފޮތެއްގެ ތަޢާރުފު: "އިސްލާމް - ނިރުބަވެރިކަން ހެއްޔެވެ؟ ނުވަތަ ނަމޫނާ ދީނެއް ހެއްޔެވެ؟" 2\nޖޫދް - 50\nވަކިވާން ޖެހުމުން - 18


Naasiraai Raanee Beynun Kurehvi Car Neelamah! Anekkaves Thaareehge There Ah\nނާސިރާއި ރާނީ ބޭނުން ކުރެއްވި ކާރު ނީލަމަށް، އަނެއްކާވެސް ތާރީހުގެ ތެރެއަށް\nލިލީ މަގުގައި ހުންނަ މުލިއާގެ ގަރާޖުގައި ބާއްވާފައި އޮންނަ ޗާވެލޮޮޓް ކާރު ކުންފުނިން 1900 ގެ އަހަރުތަކުގައި އުފެއްދި އިމްޕާލާ ސީރީޒްގެ ފަސް ވަނަ ޖެނެރޭޝަންގެ ކްރީމް ކުލައި ކާރު ފެންނަ މީހަކު ހިތަށް އަރާނެ އެވެ؛ ފެންނަ ފެނުމަށް އެއީ ބާ ދަގަނޑުގެ ގޮތު ނައްތާލަން ވެފައި އޮތް ކާރެކެވެ. ފުރޮޅުތައް ވެސް ހަލާކުވެ ކާރުގެ ކުލަވެސް ވެއްޓިފަ އެވެ. އިންޖީނުގައި ވެސް ދަބަރު ޖަހާފަ އެވެ. މި ހާލަތުގައި އޮތް ކާރެއް ބާ ދަގަނޑުގެ ގޮތުގައި ދޫކޮށްލުން ފިޔަވައި އެއިން މީހަކު ކުރާނީ ކޮން ބޭނުމެއް ހެއްޔެވެ؟\n"މިއީ ވަރަށް ތާރީހީ ކާރެއް. މިއަށް ޝައުގުވެރިވެގެން ވަރަށް ގިނަ ބަޔަކު އެބަ އާދޭ. މި ކާރު ނީލަމުގައި ވިއްކާލަން ސަރުކާރުން ވަނީ ނިންމާފައި،" ގަރާޖުގެ މުވައްޒަފަކު ބުންޏެވެ.\nރާނީ ކާރުކޮޅުން ފައިބައިވަޑައިގަންނަވާއިރު ރައީސް ނާސިރު އިސްތިގުބާލުގައި: އެ ކާރު ނީލަން ކިޔަން ވަނީ ތައްޔާރުކޮށްފައި.\nދުވަސްވެ ފަނާވަމުންދާ އެ ކާރަކީ ހަގީގަތުގައި ވެސް ތާރީހީ އަދި ޝަރަފުވެރި ކާރެކެވެ. ސަރުކާރުން ބޭނުންވާ ގޮތަށް ނިލަމުގައި ވިއްކާލާނަމަ ބޮޑު އަގެގައި ގަތުމަށް އެތަކެއް ބަޔަކު ކިޔޫ ހަދާފާނެ ކާރެކެވެ.\nމި ކާރަކީ ކުރީގެ ރައީސް އިބްރާހިމް ނާސިރުގެ ވެރިކަމުގައި ދައުލަތުގެ ނިޝާން ޖަހައި ނާސިރުގެ ރަސްމީ ދަތުރުފުޅުތަކުގައި ބޭނުން ކުރެއްވި ކާރެކެވެ. ރައީސް ނާސިރުގެ ސަބަބުން އެ ކާރު ހާއްސަވެ، ކާރަށް ޝަރަފުވެރިކަން ލިބިގެންދާއިރު އެ ހައިބަތާއި ޝަރަފު އެ ކާރަށް އިތުރުކޮށްދޭ މުހިންމު، ތާރީހީ އެހެން ސަބަބެއް ވެސް އެބައޮތެވެ. މި ހާއްސަ ކާރަކީ އިނގިރޭސި ރާނީ ކުއީން އެލިޒަބަތު ދޭއް، 1972 ގައި މާލެއަށް ކުރެއްވި ދަތުރުފުޅުގައި އެކަމަނާ ވެސް ބޭނުންފުޅު ކުރެއްވި ކާރަށް ވުމުންނެވެ. އެހެން ކަމުން މިއީ ހައިބަތެއް އޮތް ޝަރަފުވެރި ކާރެކެވެ. ތާރީހީ ކާރެކެވެ. ބާދަގަނޑުގެ ގޮތުގައި ދޫކޮށްލެވެން ނެތް ކާރެކެވެ.\nމިހާރު އެކާރުކޮޅުގެ އެތެރެ. -- އަވަސް ފޮޓޯ: ހުސެން ސިނާން\nއިނގިރޭސި ރާނީގެ ދަތުރުފުޅަށް 43 އަހަރު، މިއަހަރު ފުރޭ އިރު މި ހާއްސަ ކާރަށް އެއަށް ވުރެ މާ ގިނަ ދުވަސް ވެދާނެ ކަމަށް ބެލެވެ އެވެ. އެހެން ނަމަވެސް ތާރީހީ ގޮތުން ސީދާ އެ އެކާރުގެ މާ ގިނަ ތަފުސީލެއް މިހާރަކު މުޅީން ސާފުވާކަށް ނެތެވެ.\nސަރުކާރުގެ އޮފިޝަލަކު ވިދާޅުވި ގޮތުގައި ނާސިރާއި ރާނީވެސް ބޭނުންފުޅު ކުރެއްވި އެ ކާރު ނީލަމުގައި "ދުއްވާލަން" ނިްމާފައިވާއިރު ކާރުގެ ނީލަން ފަށާނީ 50،000ރ. އިންނެވެ. މި ހަފްތާ ނިމުުމުގެ ކުރިން، އެ ކާރު އެމްޓީސީސީގެ ނީލުގައި ވިއްކާލާނެ އެވެ.\n"ރާއްޖޭގެ ފަރާތްތަކުން ވެސް ބޭރުގެ ފަރާތްތަކުން ވެސް މި ކާރުގެ ނީލަމުގައި ބިޑް ކުރުމުގެ ފުރުސަތު އޮންނާނެ،" އެ އޮފިޝަލް ވިދާޅުވި އެވެ.\nމިހާރު ވެސް މި ކާރަށް ޝައުގުވެރިވާ އެތައް ބަޔަކު އެބަ ތިއްބެވެ. ކާރުގެ ނީލަމަށް ރާއްޖެ އާއި ރާއްޖޭން ބޭރުން ލޯ އަޅައި ނީލަމުގައި ކިޔޫޖެހޭނެ ވިޔަފާރިވެރިން ތިބޭނެ އެވެ. ތާރީހީ ގޮތުން އަގު ބޮޑު ކާރަކަށްވުމުންނެވެ. ހަފުތާއެއްހާ ދުވަހުގެ ތެރޭގައި ކާރު ނީލަމުގައި އާދައިގެ އަގެއްގައި ދާނެ ކަމަކަށް ނުބެލެވެ އެވެ. އެހެން ކަމުން ކާރު އަނެއްކާވެސް ތާރީހުގެ ތެރެއަށް ވަދެގެންދާނެ އެވެ.


Dhivehin Ge Ekaku Ves Dheenaai Rasoolaa Ah Furahsaara Kurun Balaeh Nuganeveyne - Gasim - Vaguthu\nދިވެހިންގެ އެކަކުވެސް ދީނާއި ރަސޫލާއަށް ފުރައްސާރަކުރުން ބަލައެއް ނުގަނެވޭނެ - ގާސިމް\n9 މަސް ކުރިން ( އޮކްޓޯބަރ 5, 2019 )\nދިވެހީންގެ ތެރެއިން އެއްވެސް މީހަކު އިސްލާމް ދީނާއި ރަސޫލާ (ސ.އ.ވ) އަށް ފުރައްސާރަކުރުން ބަލައިނުގަނެވޭނެ ކަމަށް ޖުމްހޫރީ ޕާޓީގެ ލީޑަރު، ގާސިމް އިބްރާހީމް ވިދާޅުވެއްޖެއެވެ.\nގާސިމް މިގޮތަށް ވިދާޅުވެފައި ވަނީ، ދިރާސާގެ ނަމުގައި، މޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރެފައިވާ ރިޕޯޓެއްގައި ދީނުގެ އަސްލުތަކާއި ޚިލާފު ވާހަކަތައް ހިމަނައި އިސްލާމް ދީނާއި ރަސޫލާ (ސ.އ.ވ) އަށް ފުރައްސާރަކޮށްފައި ވުމުން އެކަމަށް ގިނަ ބައެއްގެ ނުރުހުންވުން އަމާޒުވެފައިވާ ދަނޑިވަޅެއްގައި ކުރެއްވި ޓްވީޓެއްގައެވެ.\nއެ ޓްވީޓުގައި ގާސިމް ވިދާޅުވީ، "ދިވެހިންގެ ހަމަ އެކަކުވެސް އިސްލާމް ދީނަށާ ކީރިތި ރަސޫލާ އަށް ކުރާ ފުރައްސާރަ ބަލައެއް ނުގަނެވޭނެ،" ކަމަށެވެ.\nގާސިމް މިގޮތަށް ވިދާޅުވެފައިވާއިރު، އިއްޔެ ޖުމްހޫރީ ޕާޓިންވެސް ވަނީ، އެންޑީއެމް އިން ހިންގި އަމަލު ކުށްވެރިކޮށްފައެވެ. އެ ޕާޓީން އިއްޔެ ކުރި ޓްވީޓެއްގައި ބުނެފައިވަނީ، "އިސްލާމް ދީނުގެ އަސްލުތަކާއި ހިލާފަށް،ޚިޔާލު ފާޅުކުރުމުގެ ނަމުގައި ޢިލްމީ ދިރާސާ ކުރުމުގެ ނަމުގައި އިސްލާމް ދީނަށާއި މާތް ރަސޫލާ މުޙަންމަދު ސައްލަﷲ ޢަލައިހި ވަސައްލަމަ އަށް ބަދުބަސް ރައްދުކޮށް މިދިވެހި މުޖުތަމައު ފަސާދަކުރުމަށް އެމްޑީއެން އިން ހިންގިއަމަލު ކުށްވެރި" ކުރާ ކަމަށެވެ.\nދިރާސާގެ ނަމުގައި އެމްޑީއެން އިން ނެރެފައިވާ ރިޕޯޓުގައި އިސްލާމް ދީނުގެ އަސްލުތަކަށް ވަރަށް ބޮޑަށް ފާޑުކިޔާފައި ވެއެވެ. އެގޮތުން ރާއްޖޭގައި ހައްދުފަހަނައަޅާފައިވާ ވިސްނުމުގެ މައްސަލަ ބޮޑުވަނީ ދީނުގެ ކަންކަން އޮންނަ ގޮތުން ކަމަށް ދޭހަވާފަދަ ވާހަކަތައް އެރިޕޯޓުގައި ހިމަނާފައި ވެއެވެ. އަދި ރަސޫލާގެ ސުންނަތުންނާއި ޤުރުއާނުން ހާމަވާ ބައެއް ކަންކަމާއި މެދު އެ ރިޕޯޓުގައި ސުވާލު އުފައްދާފައި ވެއެވެ.\nމިކަމަށް ދީނީ އިލްމުވެރިންނާއި ސިޔާސީ އަދި ސަރުކާރުގެ އިސް ފަރާތްތަކާއި ގިނަ އަދަދެއްގެ އާންމުންގެ ނުރުހުންވުން އަމާޒުވަމުންދާއިރު، އެފަރާތްތަކުން ދަނީ އެމްޑީއެން އުވާލުމަށް ގޮވާލަމުންނެވެ.\nއެމްޑީއެން އާ ގުޅޭގޮތުން ފުލުހުން ހިންގާ ތަހުގީގުގެ މައުލޫމާތު އިލްމުވެރިންނާއި ހިއްސާކޮށްފި\nއޮކްޓޯބަރ 5, 2019 13:15\nދީނަށް ފުރައްސާރަ ކުރާމީހުންނާ ކޯލިސަން ހަދައިގެން އުޅޭމީހުންވެސް ބަލައެއް ނުގަންނާނަށް\nއޮކްޓޯބަރ 5, 2019 13:38\nރައްޔިތުންނޭ ދެން މިހާރު ސިޔާސީ މީހުން ކިޔާނެކަމެއް ނެތް! ރީނދޫ ޖާޒީ ލައިގެން އެއްކޮޅަށް ކުޅެމުން! ފެއްސާ ރަތާ ހުދު އެކުލެވޭ ގައުމީ ޖާޒީ ލައިގެން ރަގަނޅު ކެޕްޓަނަކާއެކު ޓީމެއް އެކުލަވާ ލައިގެން ކުޅެމުން ދަނިކޮށް ފެނިގެންދިޔައީ ރީނދޫ ޖާޒީގައި ކުޅެމުންދިޔަ ބަޔަކާއެކު އެހެން ކްލަބުތަކުގެ ކުޅުންތެރިންވެސް ދަނޑަށް އަރާ ގައުމީ ޖާޒީގެ ކުޅުންތެރިން ބަލިކުރިތަން! ބަލިކުރީ މެޗު ކޮމިޝަނަށާ ކުޅުންތެރިންނަށާ ސަޕޯޓަރުންނަށްވެސް ރިޝްވަތު ދީގެން! އަދި ގައުމީ ޖާޒީގައި ކުޅުނު ބައެއްކުޅުންރިންވެސް ފަހުވަގުތުކޮޅު އިދިކޮޅަށް ކުޅެ ބައިކޮޅަށް ލަނޑުޖަހައިގެން! މިހާރު އެހުރިހާ އެންމެން އެތިބީ ރީނދޫ ޖާޒީގައި! އަނެއްކާވެސް ގައުމީ ޖާޒީ ލާންވީ ވަގުތު މިއޮތީ ކުޑަތަންވެފަ! 2008 ވަނައަހަރުވެސް ސަޕޯޓަރުންގެ ހުރި ޣާފިލު ކަމެއްގެ ސަބަބުން ގައުމަށް ނުރައްކާ ކުރުވަން ފުރުސަތު ދިނީ ރީނދޫ ޓީމަށް! 2013 ވަނައަހަރުވެސް އެހެންޓީމުތަކުގެ އިސް ކުޅުންގެތެރެއިންގެ ތރެއިން ވޭތުވެދިޔަ ފަސް އަހަރުތެރޭ ގައުމީ ޓީމާ ދެކޮޅަށް ކުޅެ ތަކުރާރުކޮށް ފައުލްކޮށް ރައްކާޑު ދައްކާފައިތިބި ބައެއް ކުޅުންތެރިން ރީނދޫ ޓީމަށް ސަޕޯޓްކޮށް އަދި ގައުމުގެ ސަޕޯޓަރުންގެ ސިކުނޑިތަކާ ކުޅެ މޮޅުވެވުނީ ބޮޑު އޮޅުވާލުމެއްގެތެރެއިން! ދިވެހި ސަޕޯޓަރުން ހަމަ ޣާފިލުވީ! އެއް އަހަރަކުން ދެފަހަރު ކަށިޖެހީ! މިއީ ދިވެހިންގެ ހުރި ނުވިސްނޭ ނުކުޅެދުންތެރިކަން! 2008 ވަނަ އަހަރެކޭ އެެއްގޮތަށް 2013 ވަނައަހަރުވެސް ގައުމީ ކުޅުންރިން ގޮވަމުންދިޔައީ ރީނދޫ ޓީމަކީ ޙަގީގީ ކުޅުމެއް ކުޅޭ ބައެއްނޫނޭ! އެއީ ފައުލްކުރާ ނުބައި ބައެކޭ! ސަޕޯޓު އެމީހުނަށް ނުކުރާށޭ! ބުނެބުނެ ތިއްބާ ނިންމާލީ!! އެހެންވީމަ ދެން އަތްޖަހަން ތިބޭ! އަމިއްލަ ގައުމު ބަލިކުރަން ސަޕޯޓަރުން މަސައްކަތް ކުރުމަށްފަހު! މިހާރު ރީނދޫ ޓީމު އެދަނީ ހުރިހާ ދިމާތަކަށް އެމީހުންގެ ކުޅުންތެރިން ލައިގެން ވަރުގަދައަށް ކުޅެމުން! ބޭނުންހާ ފައުލެއް ކުރަމުން އަދި އޮފްސައިޑް ލަނޑުވެސްޖަހާ ލަނޑުކަމަށް ގުނަމުން! ސަޕޯޓަރުންނާ ދިމާލަށް ބުނާކަހަލަ ތިމަންމެން ބޭނުންގޮތަކަށޭ ކުޅޭނީ!! ވަރަށްސަލާމް!!\nމިސަރުކާރުގެ އެއްހިއްސާދާރް. ވެރިމީހާއަށް މިކަންހުޓުވޭނެ..ނަމަވެސް ނުކުރޭ..މޮޔަނުގޮވާ...\nބަލައިނުގަންނަމޭ ބުނުމަކުން ނުފުދޭ. ޕާޓީތަކުން މިކަމަށް ނުކުމެ ސަންސެޓް ގާނޫނެއް ހަދައިގެން ނަމަވެސް މި މީހުން ހުއްޓުވަންވެއްޖެ. މިއީ ގައުމީ ސަލާމަތަށް އޮތް ބޮޑު ނުރައްކަލެއް. މި މީހުންގެ މައްޗަށް ޓެރަރިޒަމްގެ ދައުވާ އުފުލަންޖެހޭ.\nއޮކްޓޯބަރ 5, 2019 13:54\nއޮނަރަބަލް ޤާސިމް އިބްރާހިމްއެވެ. ތިޔަ ހިޔަޅު ކޯލިޝަން ދޫކޮށް މި ޤަޢުމުގެ ރައްޔިތުންގެ މަސްލަހަތު ކުރިއަށް ނެރުއްވައި ނުކުންނަވާށެވެ. މަނިކުފާނަކީ ރައްޔިތުންގެ މަނިކުފާނަށް ބޭނުންވި ކޮންމެ ހިނދެއްގައި ރައްޔިތުންގެ ހައްޤުގައި ބޮޑެތި ޤްރުބާނީތަކެއް ވެވަޑައިގެންފާ ޤަޢުމީ ބަތަލެކެވެ. އެއް ފަރުދަކަށް މަނިކުފާނަށް ވުރެ މަތީ ދަރަޖައަކަށް މިގަޢުމުގެ ރައްޔިތުންގެ ހައްޤުގައި އިޚްލާސްތެރި ހިތަކާއިގެން މަގުމަށްޗަށް ނުކުންނެވި ވަކި އެހެން ބޭފުޅެއް ނުހުންނާނެވެ. އިސްލާމް ދީނުގެ ދިފާޢުގައި ހޭދަކުރެއްވުމަކީ އެންމެ މަތިވެރިގެންވާ ސަވާބު ލިބިގަތުމެވެ.\nއޮކްޓޯބަރ 5, 2019 13:57\nދެން ކޮންހާ ވާހަކައެއް ދައްކާކަށް.. މިއީ ކަލޭގެ ސަބަބުން މަގުފަހިވީ ކަމެއް.\nއޮކްޓޯބަރ 5, 2019 14:02\nދެން ޤާސިމް މިހެން ކިޔައިގަތުމުން އިބޫ ޞާލިޙް ބިރުން ޤާސިމް މައިތިރިކުރަން އަނެއްކާވެސް އަނެއް ލާރިގަނޑު ސަރުކާރުން ޤާސިމަށް ދޭގޮތަށް ހަމަޖައްސާނެ! މިހެން މިކަން ވަނީ!\nއޮކްޓޯބަރ 5, 2019 14:24\nގާސިމް މާދީން ވެގެން އުޅޭ ސަބަބަކީ4އަނބިންގެ ފުރުސަތު ބަންދުވެދާނެތީ\nއޮކްޓޯބަރ 5, 2019 14:29\nޤައުމު މިހާލަތަށް ގެނައުމުގެ އެންމެ ކުރީ ސަފުގަހުރި މީހަކީ ކަލޭ އަދި ކަލޭގެ ކުންފުނި ޖޭޕީ މިހާރުވެސް ތި ކުންފުންޏަށް ވަންނަ މީހުނަށް މަހު މުސާރައިގެ ގޮތުގަ _/20000 ރުފިޔާ ދޭ މީހަގީގަތަކީ ގްރޫޕް ބޮޑުކުރަނީ މިފަދަ ދީނާ ހިލާފް ވާހަކަ ދައްކާ މީހުން މަދުކުރަން.\nއޮކްޓޯބަރ 5, 2019 15:02\nބަލަ ހައްދުފަހަނަ އެޅުމާއި ހަރުކަށިކަމާއި ޓެރަރިޒަމަކީ އިސްލާމްދީނާއިދެކޮޅުމީހުންގެ ކަމެއް. މިއީ އިސްލާމްދީން މަނާކުރާކަންތައްތަކެއް. ކިތއްމެވަރަކައް މުސްލިމުން ބޮލުގައްޅުވަން އުޅުނަސް ހަގީގަތް ވާނީ ހަގީގަތައް.\nއޮކްޓޯބަރ 5, 2019 16:23\nކަލޭ ވެސް ތީ ހަމަ މިކަމުގައި ބައިވެރިވާ ބޮޑު މީހެއް އެނގިއްޖެ! މީހުން ހަޅެއް ލަވާތީ ބޮލުގަ ތެތްގޯނި އަޅުވަން ކޮންމެހެން މާ އަނގަ ފުޅާ ކުރާނެ ކަމެއްނެތް!!!\nއޮކްޓޯބަރ 5, 2019 17:03\nޤާސިމް ތި ވިދާޅުވީ އެހެން ގައުމެއްގެ މީހަކު އިސްލާމް ދީނަށް ފުރައްސާރަކުރީމަ ބަލައިގަނެވޭކަމަށްތޯ؟އަހަރެން ބަލައެއް ނުގަންނަން އިސްލާމްދީނަށް ފުރައްސާރަ ކުރާ ހަމަ އެކަކުވެސް.\nއޮކްޓޯބަރ 5, 2019 18:43\nގާސިމޫ ބަލައިގަތަސް ނުގަތަސް\nބައްވާ މިސަރުކާރައްތާއީދުކުރާ މިސަރު\nއޮކްޓޯބަރ 5, 2019 18:56\nބުރުމާ ކަލޭތީ މި ގައުމު ގެ ހަލާކު.